Adeeb ge erumaai vettun, kon iburatheh? | Mihaaru\nޚިޔާލު / ކުރީގެ ނައިބު ރައީސް އަދީބު\nއަދީބުގެ އެރުމާއި ވެއްޓުން، ކޮން އިބުރަތެއް؟\n"މާތްރަސްކަލާނގެ އިރާދަފުޅުން އަޅުގަނޑަށް މި ފުރުސަތު ލިބުނީމާ އަޅުގަނޑު ދެކެނީ މުހިންމީ ގައުމަށް ޚިދުމަތް ކުރުން ކަމަށް."\nއެހެން ވިދާޅުވީ އުމުރުން އެންމެ 29 އަހަރުގެ ޒުވާނެކެވެ. އެކަމަކު އެހާ ތަނަށް ރާއްޖެ ދުށް އެންމެ ޒުވާން މިނިސްޓަރެވެ. ޓޫރިޒަމް މިނިސްޓަރު އަހުމަދު އަދީބެވެ.\nއެއީ މޭ، 2012 އެވެ. ރައީސް މުހައްމަދު ނަޝީދުގެ ވެރިކަން ވެއްޓުނުތާ ގާތްގަނޑަކަށް ތިން މަހެވެ. ސިޔާސީ ހަލަބޮލިކަން އުތުރި އަރައަރަ އެވެ. އެކަމަކު ހޮޓެލް ޖެންގައި ތިބެގެން އިންޓަވިއު ނަގަމުން ދިޔަ އިރު ޒުވާން މިނިސްޓަރުގެ ސިކުނޑީގައި "މިއަދު ނޫނީ މާދަމާ"، ރައީސް މުހައްމަދު ވަހީދުގެ ސަރުކާރު ވެއްޓިދާނެކަމުގެ ފިކުރެއް ނެތެވެ. އޭނާ ހުންނެވީ ޓޫރިޒަމް އިންޑަސްޓްރީ އެހެން ހަރުފަތަކަށް ގެންގޮސް، ރާއްޖޭގެ އިގުތިސާދަށް ހެޔޮ ބަދަލުތައް ގެންނެވުމުގެ ވިސްނުމުގަ އެވެ. ތެދުވެރިކަމާ އެކު ގައުމަށް ހިދުމަތްކުރުމުގެ އަޒުމްގަ އެވެ.\nއިންޓަވިއުގެ ބޭނުމަކީ އެންމެ ޒުވާން މިނިސްޓަރާ ބެހޭ ޕްރޮފައިލްއެއް "ހަވީރު"ގައި ލިއުމެވެ. ޓޫރިޒަމްއާ ގުޅޭ ކަންކަން ދާނީ "ދެ ފުށް ފެންނަ ގޮތަށް ބިޑަށް ލައިގެން" ކަމަށް ވިދާޅުވުމުން ފެށިގެން، މަޖީދިއްޔާގައި ތައުލީމީ ދައުރު ނިންމެވި އިރު ޒުވާން ގައުމީ ޓީމުތަކަށް ފުޓުބޯޅަ ކުޅުއްވުމާއި އާއިލާގެ ދެ ބޭބެއަކު ޒުވާން އުމުރުގައި އަވަހާރަވުން ފަދަ، އުފަލާއި ހިތާމައިގެ ވެސް އެތައް ތަޖުރިބާތަކެއް ހިއްސާކުރެއްވި އެވެ.\nއެ ދުވަހު އަޅުގަނޑު ބައްދަލުކުރީ "ގައުމަށް ޚިދުމަތްކުރަން ހަފުތާއެއް، ނުވަތަ މަހެއް ލިބުނަސް އެއީ ފަޚުރުވެރި ކަމެއް ކަމަށް ގަބޫލުކުރެއްވި" ޒުވާނަކާ އެވެ. އަޅުގަނޑު ގަބޫލުކުރީ އެ ހިދުމަތުގައި އޭނާގެ އޮންނާނީ ތެދުވެރިކަމާއި އަމާނާތްތެރިކަން ކަމަށެވެ.\nނަމަވެސް ކަން ވަމުން ދިޔައީ އެހެންނެއް ނޫނެވެ. އަދި އޭގެ ތިން އަހަރު ފަހުން އޭނާގެ އެޕާޓްމަންޓެއްގައި ރޭގަނޑު 9:30 ހާ އިރު އަޅުގަނޑާ ދެ ވަނަ ފަހަރަށް ބައްދަލުކުރެއްވި އިރު އެއީ "އެހެން އަދީބެކެ"ވެ. އޭރު އޭނާ ހުންނެވީ ސަރުކާރުގެ އެންމެ ނުފޫޒު ގަދަ، ޕީޕީއެމްގެ އެންމެ ބާރުގަދަ، އޭގެ އިތުރުން އެމްޑީޕީގެ މަޖިލިހުގެ ބައެއް މެމްބަރުން ވެސް ކޮންޓްރޯލްކުރައްވާ، ސިޔާސީ ލީޑަރަށް ވެވަޑައިގެންފަ އެވެ. އޭނާގެ ކޮރަޕްޝަންގެ ވާހަކަތަކަކީ އާންމު މައުލޫއުއެކެވެ.\nއެރޭ އަޅުގަނޑު ދިޔައީ އިންޓަވިއުއަކަށް ނޫނެވެ. ހުސްވުމުގެ މަގުމަތީގައި އޮތް ނައިބު ރައީސްގެ މަގާމުގެ ހުވަފެންތައް ދެކެވަޑައިގަންނަވަމުން ގެންދެވި ޓޫރިޒަމް މިނިސްޓަރު "ހަވީރު"ގެ އެޑިޓަރާ ކުރެއްވި އަމިއްލަފުޅު ބައްދަލުވުމެކެވެ. އޭނާގެ އެ ހުވަފެން އެންމެންނަށް ވެސް އެނގެ އެވެ. ނައިބު ރައީސަކަށް އެންމެ ކަމުދަނީ އަދީބުކަން ދައްކަވަން އޭރު ގެންދެވީ އޭނާގެ "ޒުވާނުން" ބޭނުންކުރައްވައިގެން މާލެ އާއި ބައެއް ރަށްރަށުގައި ސައިކަލް ބުރުތައް ވެސް ބާއްވަވަމުންނެވެ. އޭނާގެ ނުފޫޒުގެ ދަށުގައި ތިއްބެވި ޕީޕީއެމްގެ މަޖިލިހުގެ މެމްބަރުންނާއި ޕާޓީގެ ނުފޫޒު ގަދަ މީހުން މެދުވެރިކޮށް ރައީސް އަބްދުﷲ ޔާމީނަށް މެސެޖް ދެއްވަމުންނެވެ.\nއަޅުގަނޑާ އަދީބު ދެއްކެވީ ސަރުކާރުގައި އޭނާ ކުރައްވަމުން ގެންދަވާ ބޮޑެތި މަސައްކަތްތަކުގެ ވާހަކަ އެވެ. އޭނާގެ ކޮރަޕްޝަނެއް ނޯންނާނެ ވާހަކަ އެވެ. އާންމުންގެ ތެރޭގައި މަޝްހޫރު ބައެއް ސިޔާސީ މީހުންގެ ސިކުނޑިއަކީ "ހޮޅިއެއް" ކަމުގެ ވާހަކަ އެވެ. ނައިބު ރައީސްކަމުގައި ވެސް ގައުމަށް ހިދުމަތްކޮށްދެއްވޭނެ ވާހަކަ އެވެ.\nއަދީބަށް ނައިބު ރައީސްކަން ދެއްވަން ފަސްޓް ލޭޑީ ފާތިމަތު އިބްރާހިމް ބޭނުންފުޅުނުވި ކަމަށްވެ އެވެ. ރައީސް ޔާމީނަށް ގޮތެއް ނިންމަވަން ވަގުތުކޮޅެއް ނެގި އެވެ. އެއީ އަދީބުގެ ހިތްޕުޅުގައި ޝައްކާއި ވަހުމް އުފެދުނު ދުވަސްކޮޅެވެ.\nއެކަމަކު ޖުލައި 21، 2015 ގައި އޭރުގެ ނައިބު ރައީސް މުހައްމަދު ޖަމީލް އަހުމަދުގެ އިތުބާރު ނެތްކަމުގެ ވޯޓު ރައްޔިތުންގެ މަޖިލިހުގައި ނަގައި، މަގާމުން ބޭރުކޮށް، ޖުލައި 23 ގައި، އެ މަގާމަށް އަދީބު އައްޔަންކުރެއްވި އެވެ. އޭނާގެ ބާރުގެ ދަށުގައި އޮތް މަޖިލިހުގެ ރުހުން ވެސް ވަގުތުން ލިބިވަޑައިގަތެވެ. ކުރިން ގާނޫނުއަސާސީގައި އޮންނަ ގޮތުން ވިއްޔާ ނައިބު ރައީސްގެ އުމުރުން 35 އަހަރު ވާން ޖެހެ އެވެ. އެކަމަކު އޭރު 32 އަހަރުގެ އަދީބަށް އެ ފުރުސަތު ހޯދައިދޭން އުމުރު ވެސް 30 އަހަރަށް ދަށްކުރި އެވެ.\nމިއީ އާދައިގެ ބާރެއް ލިބިގެން މީހަކަށް ކުރެވޭ ޒާތުގެ ކަންކަމެއް ނޫނެވެ. އަދީބަށް ބަލާ ނަމަ އެ ބާރު އައީ ހަމައެކަނި އެންމެ ވަސީލަތަކުންނެވެ: ފައިސާ އެވެ.\nރައީސް ޔާމީން އާއި އަދީބު، ގާތް އެކުވެރިންގެ ގޮތުގައި ތިއްބެވި ދުވަސްވަރުގެ ހިނިތުންވުމެއް\nޕީޕީއެމްގެ މަޖިލިހުގެ މެމްބަރުންނާއި އަޑިން ސަރުކާރަށް އެއްބާރުލުން ދޭ އެމްޑީޕީގެ މެމްބަރުންނަށް އަދީބު ހޭދަކުރެއްވި ވަރު އެކަކަށް ވެސް ނޭނގޭނެ އެވެ. ފަނޑިޔާރުންނާއި ފުލުހުންނާއި ސިފައިންނާއި ދައުލަތުގެ މިނިވަން އެހެން މުއައްސަސާތަކުގެ ވެރިންނަށް ދެއްވި ރިޝްވަތުގެ ފައިސާގެ މިންވަރު، އޭނާއަށް ވެސް އެނގިވަޑައިގަންނަވާނެހެން ހިއެއް ނުވެ އެވެ.\nއެކަމަކު އެ ފައިސާ ހޯއްދަވަނީ ކިހިނެއް ހެއްޔެވެ؟ ބައެއް މީހުންގެ ނަޒަރުގައި އެއީ، ރަށްރަށާއި ފަޅުތައް ދީގެން ޓޫރިޒަމް ވިޔަފާރިވެރިންގެ އަތުން ނެންގެވި ރިޝްވަތެވެ. އެކަމަކު އެއީ އަދީބުގެ "އެރުމާއި ވެއްޓުމާ" ގުޅިފައި އޮތް ވާހަކައިގެ އެއް ބަ އެވެ. އަސްލު ބައި އެނގުނީ ރައީސްގެ ރަސްމީ ލޯންޗުކޮޅު "ފިނިފެންމާ"ގައި އެއްޗެއް ގޮއްވާލި ހާދިސާއަށް ފަހު ނިއުޅުނު ހަގީގަތްތަކުންނެވެ. ގާތް ދެ އެކުވެރިން، ގާތް ދެ ރޭވުންތެރިން، ގާތް ދެ މަކަރުވެރިން، އެކަކު އަނެކަކާ ދެކޮޅަށް ނުކުންނެވި ހިސާބުންނެވެ.\nހަގީގީ ބާރު އަބަދުވެސް އޮންނާނީ ރައީސުލްޖުމްހޫރިއްޔާގެ އަތްޕުޅުގަ އެވެ. އެހެންކަމުން ގައުމުގެ ތަރައްގީގެ ނަން ކުރިއަށް ނެރުއްވައިގެން ފަހަތުގައި ހިޔާނާތުގެ ބޮޑެތި އަމަލްތައް ހިންގަވަމުން ގެންދެވި ރައީސް ޔާމީނާއި ނައިބު ރައީސް އަދީބުގެ ތެޅުމުގައި ކުރި ހޯއްދެވީ ރައީސެވެ. އަދި އެ ކުރި ހޯއްދެވުމުގައި އެމަނިކުފާނުގެ ކުރިފުޅުމަތީގައި އޮތީ، އަމިއްލަ ނަންފުޅު ޚަރާބުވިޔަސް، އެމްއެމްޕީއާރުސީގެ އަޑި ނޭނގޭ ހިޔާނާތުގެ ވާހަކަ ވިދާޅުވުމެވެ.\nހިޔާނާތަކީ ރާއްޖޭގެ ވެރިންނާ ގުޅިފައި އޮތް ސިފައެކެވެ. ކޮންމެ ސަރުކާރަކުން ވެސް ހިޔާނާތުގެ ބޮޑެތި މައްސަލަތައް ފެނެ އެވެ. އެކަމަކު އެމްއެމްޕީއާރުސީގެ ހިޔާނާތް ބިޔަވެފައި ތަފާތެވެ. ކުރިން ނަމަ ދައުލަތުގެ މުދަލާއި ދައުލަތުގެ ވިޔަފާރިތަކުން ދައުލަތުގެ ވެރިންނާއި މުވައްޒަފުން ހިޔާނަތް ހިންގާފައި ހުރީ "ކަޓު ނެގުމު"ގެ ތެރެއިންނެވެ. މިސާލަކަށް ކުރީގެ ރައީސް މައުމޫން އަބްދުލްގައްޔޫމްުގެ ވެރިކަމުގައި އެފްޕީއައިޑީގެ ހިޔާނާތެވެ. އެ ހިޔާނާތުގެ ބައިވެރިން މުއްސަނދިވީ، މަސް ފެކްޓަރީއަށް ގެންނަ ސާމާނާއި ބޭރަށް މަސް ވިއްކުމުގެ ތެރެއިން ނެގި ކަޓުތަކުންނެވެ. ދައުލަތަށް ލިބެން އޮތް އެއްޗެއް އެކުގައި ކާލައިގެންނެއް ނޫނެވެ.\nއެމްއެމްޕީއާރުސީ މެދުވެރިކޮށް، އަދީބު ހިންގެވީ މުޅިން އެހެން ކަހަލަ ވައްކަމެކެވެ. ރިސޯޓް ހަދަން ރަށްރަށާއި ފަޅުތައް ދޫކޮށްގެން ދައުލަތަށް ލިބެން ޖެހޭ ފައިސާ ވެސް ފޭރިގަތީ އެވެ. އޭގެ އިތުރުން، އެ ރަށްތަކާއި ފަޅުތައް ކުއްޔަށް ނެގި ފަރާތްތަކުގެ އަތުން، ދައުލަތަށް ދައްކާ އަގުގެ އިތުރުން، ރިޝްވަތަށް ނުވަތަ ޒަމާނީ ބަހުން ނަމަ "ކަޓަށް" ވެސް އެތައް މިލިއަން ޑޮލަރެއް ނަންގަވާފައި ހުރުން ވަރަށް ގާތެވެ. އެމްއެމްޕީއާރުސީގެ ހިޔާނާތުގެ އަގު4ބިލިއަން ރުފިޔާއަށް އަރާނެ ކަމަށް، އެސެޓްސް ރިކަވަރީ ކޮމިޝަނުން ލަފާކުރަނީ އެ ނަޒަރުން ވިސްނައިގެންނެވެ.\nއަދީބު ޖަލުގައި ހައްޔަރުކޮށްފައި ހުރި ދުވަސްވަރު، މާލެ ގެނެސް އަނބުރާ ގެންދަން ލޯންޗަށް އަރުވަނީ: އޭނާ މިހާރު ހުންނެވީ ގޭގައި\nމިސާލަކަށް ވިޔަފާރިވެރިޔަކަށް ދިން ފަޅަކުން ސަރުކާރަށް އޭނާ ދެއްކީ5މިލިއަން ޑޮލަރެވެ. އެކަމަކު ހަގީގަތުގައި އެ ފަޅުގެ އަގު އުޅެނީ 10 މިލިއަން ޑޮލަރުގަ އެވެ. ފަސް މިލިއަން ޑޮލަރު މި އަތުލައްވަނީ އަދީބެވެ. އޭގެ ފަހުން އެ ވިޔަފާރިވެރިޔާ އެމްއެމްޕީއާރުސީއަށް ދެއްކި ފަސް މިލިއަން ޑޮލަރުގެ ޗެކް ވެސް، އަދީބުގެ ގާތް ރަހުމަތްތެރިޔާ މުހައްމަދު ލަތީފު (މޮހޯ)ގެ ކުންފުނި އެސްއޯއެފް މެދުވެރިކޮށް ފޭރިގަންނަނީ އެވެ. އެހެންކަމުން ދިވެހި ދައުލަތުގެ، ދިވެހި ރައްޔިތުންގެ، 10 މިލިއަން ޑޮލަރުގެ އަގުހުރި މުދަލެއްގެ މުޅި އަގު، އަދީބު ބަދަލުކުރެއްވީ އޭނާގެ އެއްޗަކަށެވެ. އެ ފައިސާ ދެން ހޭދަކުރެއްވީ ސިޔާސީ ބާރުވެރިކަން ހޯއްދެވުމަށެވެ.\nފައިސާގެ ބާރު ގަދަވި ވަރަކަށް އަދީބުގެ އެދުން ވެސް ދިޔައީ މައްޗަށެވެ. ރައްޔިތުންގެ މަޖިލިހުގެ ބައެއް މެމްބަރުންނަކީ އޭނާގެ "އަޅުންނެ"ވެ. ބައެއް ފަނޑިޔާރުންނަކީ އޭނާގެ ގޮނޑިކޮއްކޮ އެވެ. ފުލުހުންނާއި ސިފައިންގެ ބައެއް ވެރިންނާއި އެކި ފަންތީގެ މީހުންނަކީ އޭނާގެ ކުޅޭ ސާމާނެވެ. މިހާ ވަރަށް ދައުލަތުގެ މުއައްސަސާތަކުގެ ތެރެއަށް ފައިސާ ފެތުރާލައްވައި، "ކިންގް" ހެއްދެވިގެން އަދީބު އުޅުއްވީ ރައީސް ޔާމީނާ ކުރިމަތިލައްވަން ޖެހޭ ވަގުތެއްގައި ވެސް ކާމިޔާބު ކުރައްވާނެކަމުގެ އުއްމީދުގަ އެވެ.\n"ފިނިފެންމާ" ލޯންޗުގެ ގޮވުމާ އެކު އޭނާއާ ދިމާއަށް ޔާމީންގެ ތުހުމަތުގެ އިނގިލިކޮޅު އަމާޒުވެފައި ހުއްޓަސް، އަދީބު މަތިހަށި ފުއްޕީ، އެ ކޮންޓްރޯލް އޮތް ކަމަށް ބައްލަވައިގެންނެވެ. ލޯންޗު ހަމަލާގެ ކުރިން ވެސް ޗައިނާއަށް ރޭވިފައި އޮތް ރަސްމީ ދަތުރުގައި ބޭރަށް ވަޑައިގެންނެވުމުން، އިހަށް ރާއްޖެ ވަޑައިނުގެން މަޑުކުރައްވަން ބައެއް އެކުވެރިން ނަސޭހަތްތެރިވި ކަމަށް ވެ އެވެ. އެކަމަކު ރައީސްގެ އެންގެވުމަށް ފުލުހުން އޭނާ ހައްޔަރުކުރިޔަސް، ކްރިމިނަލް ކޯޓުން އޭނާ ދޫކޮށްލާނެ ކަމުގެ "ޔަގީންކަން" އޮތީ، އެ ވަރަށް ފަނޑިޔާރުން ކޮންޓްރޯލްކުރެއްވުމުންނެވެ.\nޔާމީނަކީ އަދީބު އޭރު ހީކުރެއްވި ކަހަލަ، މަޑުން ހުންނަވާނެ ފަދަ ރައީސަކަށް ނުވި އެވެ. ކްރިމިނަލް ކޯޓުގެ އިސް ގާޒީ އަބްދުﷲ މުހައްމަދު، ޔާމީންގެ ގެކޮޅަށް ރޭގަނޑު ގެންނަވައި، އެތައް ގަޑިއިރެއް ވަންދެން ދެއްކެވި ވާހަކަތައް އެނގިވަޑައިގަންނަވާނީ އެ ދެ ބޭފުޅުންނަށެވެ. އާންމުންނަށް އެނގުނީ، އަދީބު ރާއްޖެ ވަޑައިގަތުމާ އެކު ހައްޔަރުކުރި ކަމެވެ. ބަންދުގެ މުއްދަތު އިތުރުކުރަމުން ގެންދިޔަ ކަމެވެ. އޭގެ ފަހުން އޭނާ އެ އުޅުއްވަނީ ޖަލުގަ އެވެ. ނުވަތަ ގޭބަންދުގަ އެވެ.\nއެންމެ ފަހުން 20 އަހަރުގެ ޖަލުގެ ހުކުމަކާއި އެންމެ ދެ މިލިއަން ރުފިޔާ ޖޫރިމަނާއެކެވެ. މިއީ ރާއްޖޭގެ ތާރީހުގައި ވެސް ހިންގި އެންމެ ބޮޑު ހިޔާނާތުގެ އެންމެ އިސް ރޭވުންތެރިޔާއަށް ލިބެން ޖެހޭ ހައްގު އަދަބު ހެއްޔެވެ؟ މި ހިޔާނާތުގެ އެއް ބައިވެރިޔާ ޔާމީނަށް، އަދީބަށް ވުރެ މާ ކުރު މުއްދަތުގެ ހުކުމެއް އިއްވާފައިވާއިރު އަދީބާ ހިލާފަށް އެމަނިކުފާނުގެ ދުވަސްތައް ހޭދަކުރައްވަމުން އެ ގެންދަވަނީ ޖަލުގަ އެވެ.\nކްރިމިނަލް ކޯޓުގެ ގާޒީ ހަސަން ސައީދު، އަދީބަށް ނަސޭހަތްތެރިވެވަޑައިގަންނަވަމުން ވިދާޅުވީ އޭނާ ކުރެއްވީ "ދައުލަތް ފަލީހަތްވެގެން ދިޔަ ކަންތައްތަކެއް" ކަމަށެވެ. "އޭގެ ސަބަބުން ގެއްލުނީ އެންމެ މީހެއްގެ ހައްގެއް ނޫން" ކަމާއި "އިންސާފު ގާއިމުވެ، ތައުބާވެވުނު ކަމަށް ވާނީ އެ ފައިސާ އަނބުރާ ދައުލަތަށް ހޯދައިދީ، އެ ޚިޔާނާތުގެ ހަގީގަތް ހާމަކުރުމުން ކަމަށް" ގާޒީ ވިދާޅުވި އެވެ.\nރަނގަޅު ވާހަކައެކެވެ. އާންމުކޮށް ރާއްޖޭގެ ކޯޓުތަކުން ހުކުމްކުރާ އިރު ފަނޑިޔާރުގެ ފަރާތުން ނީވޭ ކަހަލަ ބަސްތަކެކެވެ. އެކަމަކު ފަލީހަތަކީ އަދީބު ކަހަލަ ބޭފުޅުން މާ ކަންބޮޑުވާ ޒާތުގެ ސިފައެއް ނޫނެވެ. އަދީބުގެ ފަރާތުން ނާޖާއިޒު ފައިދާ ލިބުނު އެކަކު ވެސް، އެ ފަލީހަތާ މެދު ކަންބޮޑެއް ނުވާނެ އެވެ. އެއަށް ވުރެ އެ މީހުންގެ އެދުންތައް ބޮޑެވެ. އެމީހުން ބޭނުންވީ ކޮންމެ ގޮތަކުން ވެސް ފައިސާ އެވެ. އެއީ ހައްގު ގޮތުގައި ހޯދި އެއްޗެއްތޯ، ރައްޔިތުންގެ ފައިސާތޯ ނުބަލަ އެވެ.\nއަދީބުގެ އެރުމާއި ވެއްޓުމުން ގައުމަށް ލިބުނީ ކޮން ކަހަލަ އިބުރަތެއްތޯ ސުވާލުކޮށްލަމާ ހިނގާށެވެ. އޭނާގެ ހިޔާނާތުން މަންފާ ލިބުނު ސިޔާސީ މީހުން އެ ތިބީ ރައްޔިތުންގެ ކުރިމަތީގައި މޮޅު ވާހަކަ ދައްކަދައްކަ އެވެ. ރައްޔިތުން އެ މީހުން ބަލައިގަނެ އެވެ. އެމީހުންގެ ވާހަކަތަކަށް އަތް ޖަހަނީ އެވެ. އެ ހިޔާނާތުގެ މައި ބައިވެރިން އެ އުޅެނީ އިނގިރޭސި ވިލާތުގަ އެވެ. ކުށްވެރިންގެ ގޮތުގައި އެ މީހުން ގެނައުމުގެ ހިތްވަރެއް މި ސަރުކާރުގެ ވެސް ނެތެވެ. ހިޔާނާތުގެ ފައިސާ ގަބޫލުކުރި އެތައް ބަޔަކު މިހާރުގެ މަޖިލިހާއި މިހާރުގެ ސަރުކާރުގައި ވެސް އެ އުޅެނީ އެވެ. އެއްވެސް ކަމެއް ނުވާ ފަދަ އެވެ.\nއަދީބު ޖަލަށް ލާން ކުރި ހުކުމާ އެކު މާލޭ ޖަލަށް ގެންގޮސް އިރުކޮޅެއްގެ ތެރޭގައި އެ ހުންނެވީ ގޭގަ އެވެ. ޕްރޮސެކިއުޓަ ޖެނެރަލްގެ އޮފީހާއި ސަރުކާރުން، ރައްޔިތުންނަށް ބުނެދޭން މި އުޅެނީ ކޮން ކަމެއް ހެއްޔެވެ؟ ރައްޔިތުންނަށް ދައްކައިދޭން އެ އުޅެނީ ކޮން މަންޒަރެއް ހެއްޔެވެ؟\n"ގައުމަށް ޚިދުމަތްކުރުމަކީ ފަޚުރެއް" ކަމަށް ވިދާޅުވެ އޭގެ ފަހުން އަދީބު އެ ހިންގެވި ހިޔާނާތާއި އޭގެ ބައިވެރިންނަށް ލިބޭ އަދަބުތަކާއި އާންމުން އެ މީހުންނާ މެދު ދެކޭ ގޮތަށް ބަލާ ނަމަ، ފެންނަނީ ހަމަ އެންމެ އިބުރަތެކެވެ: އަހަރެމެންނަށް ވަރިހަމަ އެވެ.\nކޮލަމް އަހުމަދު އަދީބު އެމްއެމްޕީއާރްސީގެ ކޮރަޕްޝަން ކުރީގެ ނައިބު ރައީސް އަދީބު ކޮރަޕްޝަން ކްރިމިނަލް ކޯޓް\n30 ކޮމެންޓް, 43 ރިއެކްޝަންސް\nއަދީބުގެ ފަހުގެ ކޮރަޕްޓް ނޭޗަރ ބޭނުންކޮށްގެން ފިލާ ތިބެ ބޮޑު ޕާޓީން ކުރުވި ކަންކަން ދެން ފަޅައެއްނާރާނެ. ޔާމީން ސަރުކާރުގައި ފަނިއެޅުވުމަކީ ޔާމީނަށް ދިން ދެރައެއް ނޫން. އެއީ ދިވެހި ރައްޔިތުންނަށް ދިން ދެރައެއް. އެކަން ވިޔަދޭން މަގުކޮށައިދީ އަދީބު ބާރުހުރި މަގާމަށް ލާދީފަ ދެން އޭނާގެ ބާރު ގަދަކުރަމުން ދިއަައީ ޔާމީން ބުނެގެންނެއް ނޫން. އެއީ އަދީބު އަމިއްލައަށް މައްޗަށް އަރަން ކުރި ކަންކަން. އެންމެ ފަހުން ރައީސްކަމާ ދިމާކުރީ ލޯންޗް ގޮއްވާލައިގެން.\nގާތް ދެ އެކުވެރިން، ގާތް ދެ ރޭވުންތެރިން، ގާތް ދެ މަކަރުވެރިންނޭ ކިއީމަ ތިޔަ ކިޔާ ވާހަކަ ހަމައެއްނުޖެހޭ. ޔާމީނު އެވަރަށް އަދީބުއާ ބައިވެރިވީނަމަ އެވެރިކަމުގައި އޭނާ ބަންދު ނުކުރީސް އަދި ޖަލުގައިއޮވެ ބަޔާންނެރުނުއިރު އަދީބު އެވާހަކަ ދެއްކީސް. އަދީބު ފިޝީ ކަންކަން ކުރާކަން ކޮންމެވެސް ވަރަކަށް އެނގިހުރެ އެކަމާ އަޅާނުލައި އެކަން ހުއްޓުވަން ނުއުޅުން އެއީ ޔާމީން ހެދި ގޯހެއް. އެކަމު އަދީބު އެބުނާ ވަރަށް ޔާމީން އެކަންކަމުގައި ބައިވެރިވެފައިނުވާނެ.\nއިބްރަރަކީ، ސިޔާސީ ދާއިރާގަ ގިނައީ ވަގުންކަން ދަންނަންޖެހޭކަން..\nއަޅުގަނޑު ހިތަން އަންނަނީ މިފަދަ ކަންކަމުން އާންމު ރައްޔަތުމީހާ އަށް ވިސްނޭނީ ކޯޗެއްބާއޭ؟ އަދި މިފަދަ ގެއްލުންތަކުން ގައުމު ސަލާމަތްކޮށް ކޮޅަށްޖަހަން އެމީހުންގެ ވިސްނުން އެބައޮތްބާއޭ؟\nދިވެހިރާއްޖެއަކީ ވަގުންގެ ސުވަރުގެ މިތަނުގަ 1 ރުފިޔާ2ރުފިޔާ އަށް ހަދަން ކުރަން އޮތް އެންމެ ރަނަގަޅު ވިޔަފާރިއަކީ ސިޔާސީ މީހަކަށްވުން ކުޑަމިސާލެއް5އަހަރުގެ މަޖިލިސް ދައުރެއްގާ ގިނަވެގެން މުސާރަޔާ އެލަވަންސްގެ ގޮތުގައި ލިބޭނީ5މިލިއަންވަރު އެކަމު އެގޮނޑިއަށް އަރަށް 10 މިލިއަން އެބަހޭދަކުރޭ މީހަމަ އެންމެ ސަޅި ވިޔަފާރި\nލިބުނު އިބުރަތަކީ ގަދަމީހާއައް ގަދިގޮތް އަދި ނިކަމެތި މީހާއައް ނިކަމެތިގޮތް އަބަދުވެސް އޮންނާނެކަން\nއަޅުގަޑަކީ އަދީބުގެ އަވައްޓެރި، އެކުގަ ބޯޅަކުޅެ އުޅުނު ވަރައް ގާތް ރަހްމަތް ތެރިއެއް. ކަލާފާނުސްކޫލުން ފެށިގެން މަޖީދިއްޔާސްކޫލް ނިމި، ކަސްޓަމްސްގެ ވަޒީފާ އަދާކުރުމައްފަހު ރާއްޖޭން ބޭރައް ކިޔަވަން ދިއުމާ ހަމަޔައް އަދީބުގެ ދިރިއުޅުމުގެ ހާލަތާ އަހްލާގު ވަރަށް ގާތުން ފެނިފަ ހުރި މީހެއްގެ ހައިސިއްޔަތުން އަޅުގަޑު އެއްގޮތަކައްވެސް ގަބޫލެއް ނުކުރަން، އަދީބު އަކީ ނުފޫޒު ގަދަ މުޅި ދިވެހި ދައުލަތާ މަޖްލިސް ބާރުގެ ދަށައް ގެނެވޭ ފެންވަރުގެ ބޭފުޅެއް ކަމަށް!\nބަލަ ތިބުނި ދުވަސްތަކުގެ ފަހުންނޭ އަދީބު ބާރާއި ނުފޫޒު ހުރި މީހަކަށްވީ! ރައީސް ވަހީދުގެ ވެރިކަމުގަ ޓްއަރިޒަމް މިނިސްޓަރަކަށް އައިއިރު ހަތްދިހަ ހާސް ރުފިޔާގެ ދަރަންޏެއްވެސް ނުދެއްކި އޮތްކަމަށް އޭރު އަދީބު ވިދާޅުވި..އެހާލަތުގަ ދައުލަތުގެ މަގާމަކަށް އައިމީހާ މަލްޓި މިލިޔަނަރަށްވެފަ އެހެރީ، ގައިމު އަމިއްލަޔަށް ކިއްލި ތަޅައިގެން ވިއްކައިގެނެއްނޫން..\nރައްޔިތުންނަށް ހިދުމަތް ކުރުމުގެ ނަމުގައި މޮޅު ހުވަފެންތައް ދައްކަމުން ވެރިކަމަށް އާދެވުމުން ކުރިން ދެއްކި މޮޅެތި ވާހަކަ ތައް މިވަނީ ފަރިއްސަށް. މައްސަލަޔަކީ އަޅުގަނޑުމެންގެ ގަމާރުކަން، ބަޔަކު ދައްކާހާ ދަޅަޔަކަށް ހެއްލިގެން އެފަދަ މީހުންނާ ގައުމުގެ ހުންގާނު ހަވާލުކުރެވެތީ، އަޅުގަނޑުމެން ދުނިޔެއަށް އައީންސުރެން މިފެންނަނީ ބަރާބަރުު ދެ އާއިލާއަކުން މުޅި ރާއްޖެ ކޮންޓްރޯލް ކޮށްގެން ރައްޔިތުންގެ މުއްސަދިކަން ފެލާލައިގެން އުޅޭ މަންޒަރު. ދެރަވަރުގެ ކަންކަން.\n"އެޅުވި ފަންނެއް" ކަމަށް ބޭފުޅަކު ވިދާޅުވީމާވެސް ސުވާލެއްވެސް ނުކުރެވުނު. ޚިޔާނާތު ފައިިސާ ނެންވިފަރާތްތައް އެފައިސާ ދައުލަތަށް ދެއްޥާ. މިސަރުކާރުންވެސް ޚިޔާނާރްތެރިވީ. ފައިސާ ހޯދަކަށް ނޫޅެ، ޑީލެއްހެއްދެވީ\nއެންމެ ބޮޑު އިބުރަތަކީ ވެރިއަކު ބުނާހާ ކަމެއް ވަޒީފާގެ ބިރަށް ނުކުރާށޭ. ސަރުކާރު އޮފިސްތަކުގަ ވަރަށް އާންމު ކަމެއް މިހާރުވެސް. ވަކި ގޮތަކަށް ކަންކަން ކުރަން ވަރަށް ޕުރެސަރު އަންނާނެ އެކަމަކު އެކަމެއް ކުރަންވާނީ ގަވާއިދާ އެއްގޮތަށް. ދެން ވެރިން ތިބޭނެ ތުން ދަމާފަ. ޖެއްސުންވެސް ކުރާނެ. އެކަމަކު ލަނޑެއް ލިބޭ ދުވަހު އޭގެން އެއްވެސް މީހަކު އެހީތެރިކަމެއް ނުދޭނެ. ހަނދާންކުރާތި ހާއްސަކޮށް ސަރުކާރު މުވައްޒަފުން.


Ameen Ah ACC In Mathee Magaameh Dhin Massala Committee In Balanee - Vaguthu\nއަމީނަށް އޭސީސީން މަތީ މަގާމެއް ދިން މައްސަލަ ކޮމިޓީން ބަލަނީ\nއެންއައިސީން ވަކިކުރަން ނިންމި އަމީން ވަނީ އޭސީސީގެ މަގާމަކަށް އައްޔަންކޮށްފައި\nވަގަށް ނަގައި މަރާލާފައިވާ މިނިވަން ނޫހުގެ ނޫސްވެރިޔާ އަހުމަދު ރިލްވާންގެ މައްސަލާގައި އިހުމާލުވި ކަމުގެ ތުހުމަތު ކުރެވުނު ނޭޝަނަލް އިންޓެގްރިޓީ ކޮމިޝަން (އެންއައިސީ) ގެ ކުރީގެ މެންބަރު އަހުމަދު އަމީން އެންޓި ކޮރަޕްޝަން ކޮމިޝަން (އޭސީސީ) ގެ ހެޑް އޮފް އިންވެސްޓިގޭޝަންގެ މަގާމަށް އައްޔަން ކުރި މައްސަލަ މަޖިލީހުގެ މިނިވަން މުއައްސަސާތަކުގެ ކޮމިޓީން ބަލަން ފަށައިފިއެވެ.\nމިނިވަން މުއައްސަސާތަކުގެ ކޮމިޓީން ކުރިން ބޭއްވި ބައްދަލުވުމެއްގައި މި މައްސަލަ ބަލައިދިނުމަށް ހުށަހެޅުއްވީ ވެލިދޫ ދާއިރާގެ އެމްޑީޕީގެ މެންބަރު މުހައްމަދު އަބްދުﷲ ޝަފީގް (ޓީވީ މޯޑް) އެވެ. މޯޑްގެ ހުށަހެޅުއްވުން ވަނީ ކޮމިޓީ މެންބަރުންގެ އަޣުލަބިއްޔަތުން ފާސްކޮށްފައެވެ.\nމި ގޮތުގެ މަތިން މި މައްސަލަ ވަނީ މިއަދު ބާއްވާ ކޮމިޓީ ބައްދަލުވުމަށް އެޖެންޑާ ކޮށްފައެވެ. މަޖިލީހުގެ އިދާރާއިން އާންމުކޮށްފައިވާ އެޖެންޑާގައި ވަނީ އެންއައިސީގެ ކުރީގެ މެންބަރަކާ ގުޅޭ ގޮތުން ކޮމިޓީގެ މެންބަރަކު ހުށަހެޅި މައްސަލައަކާ ގުޅޭ ގޮތުން މަޝްވަރާ ކުރުމެވެ.\nއެނގިފައިވާ ގޮތުގައި އެއީ ކުރިން މެންބަރު މޯޑު ހުށަހެޅުއްވި އަމީނަށް އޭސީސީން މަތީ މަގާމެއް ދިން މައްސަލައެވެ.\nރިލްވާނުގެ މަރުގެ މައްސަލައާ ގުޅިގެން އެންއައިސީން ނެރުނު ރިޕޯޓުގައި ފުލުހުންގެ އިހުމާލެއް ނެތް ކަމަށް ކަނޑައަޅާފައިވަނީ ބަލަން ޖެހޭ މިންވަރަށް ނުބެލި ކަމަށްވާތީވެ މައްސަލާގައި ފުލުހުންގެ އިހުމާލު އޮތުން އެކަށީގެންވާ ކަމަށް ގަބޫލުކުރެވޭތީވެ މެންބަރުންގެ ގާބިލުކަމާ މެދު ސުވާލު އުފެދޭ ކަމަކަށްވާތީވެ ރައްޔިތުންގެ މަޖިލީހުގެ ސަލާމަތީ ހިދުމަތްތަކާއި ބެހޭ ކޮމިޓީން ނިންމީ އަމީން ހިމެނޭ ގޮތަށް ކޮމިޝަންގެ ހަތަރު މެންބަރުން ވަކިކުރަންށެވެ.\nކޮމިޓީން އެހެން ނިންމާފައި ވަނިކޮށް އެންއައިސީގެ މެންބަރުކަމުން މިދިޔަ އަހަރުގެ ޖުލައި މަހުގެ 12 ވަނަ ދުވަހު އަމީން ވަނީ އިސްތިއުފާ ދެއްވައިފައެވެ.\nއެނގިފައިވާ ގޮތުގައި އޭސީސީން މިނިވަން މުއައްސަސާތަކުގެ ކޮމިޓީއަށް އަމީން އައްޔަން ކުރި ސަބަބެއްގެ ގޮތުގައި އޭނާގެ ގާބިލްކަން ފާހަގަކޮށް ކޮމިޓީއަށް ސިޓީއެއް ވެސް ކުރިން ފޮނުވާފައިވެއެވެ.\nމިނިވަން މުއައްސަސާއެއްގެ މަސްއޫލިއްޔަތު އަދާކުރަން ފެއިލްވި ކަމަށް އެމްޑީޕީގެ މެންބަރުން ގަބޫލު ކުރާ އަމީނަކީ އޭސީސީގައި މިހާރު ތިއްބަވާ މެންބަރުންނާ "ގާތް ގުޅުމެއް" އޮންނަ ބޭފުޅެއް ކަމަށް ވެސް ތުހުމަތު ކުރެއެވެ. އިންވެސްޓިގޭޝަން ހެޑްގެ މަގާމަށް އަމީން އައްޔަންކޮށްފައިވަނީ އޭސީސީ މެންބަރުންގެ އެދުމުގެ މަތިންކަން ވެސް ވަނީ އެނގިފައެވެ.\nއަމީނަށް އޭސީސީން ވަޒީފާ ދީނީ ގާބިލްކަމުން ކަމަށް އަންގައިފި


Kudakudhinnah beyrah nukumeveynee June 10 ge fahun | Mihaaru\nއާޓިފިޝަލް ބީޗުގެގެ މޫދުގައި ކުޑަކުދިންތަކެއް: ދެ ހަފުތާ ފަހުން ވެސް ކުޑަކުދިންނަށް ބޭރަށް ނުކުމެވޭނީ ޚާއްސަ ހުއްދައާ އެކު، ފަތިހު5ން 8 އަށް އެކަނި.\n28 މެއި 2020 - 01:51 16 comments\nމިދިޔަ މަހުގެ 15 ގައި މާލެ އިން ފުރަތަމަ ފަހަރަށް ކޮވިޑް-19 ގެ މީހަކު ފެނުމުން އެ ދުވަހުން ފެށިގެން މާލެ އާއި ވިލިމާލެ އާއި ހުޅުމާލެ ލޮކްޑައުންގެ މުއްދަތު މިއަދު ހަމަވާތީ، ކުރިއަށް އޮތް ދެ ހަފުތާ އަށް ލޮކްޑައުން އަށް ވަރަށް ބޮޑަށް ހިފެހެއްޓިފައިވާ ލުޔެއް ދިނުމަށް ސަރުކާރުން ވަނީ ނިންމައިފަ އެވެ.\nލޮކްޑައުން ލުއިކުރުމުގެ ގައިޑްލައިންގައިވާ ގޮތުން އުމުރުން 15 އަހަރުން ދަށުގެ ކުދިންނަށް ބޭރަށް ނުކުމެވޭނީ މީގެ ދެ ހަފުތާ ފަހުންނެވެ. އެއީ އަންނަ ޖޫން 10 ން ފެށިގެންނެވެ. އެކަމަކު، އެ ކުދިންނަށް ވެސް ބޭރަށް ނުކުމެވޭނީ ވަރަށް ބޮޑު ހިފެހެއްޓުމެއްގެ ތެރެއިންނެވެ. ކުޑަކުދިންނަށް ވެސް ޚާއްސަ ހުއްދައެއް ނަގަން ޖެހޭއިރު، ބޭރުގައި އުޅެވޭނީ ފަތިހު5ން 8 އަށް ކަމަށް އެޗްޕީއޭގެ ގައިޑްލައިންގައި ވެ އެވެ.\nމިރޭގެ މީޑިއާ ބްރީފިންގައި ޑރ. ނަޒީމް ނޫސްވެރިއެއްގެ ސުވާލަކަށް ޖަވާބު ދެއްވަނީ.\nނޭޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ) ން ރޭ ބޭއްވި މީޑިއާ ބްރީފިންގައި އައިޖީއެމްއެޗުގެ މެޑިކަލް ޑައިރެކްޓަރު ޑރ. އަލީ ނަޒީމް ވިދާޅުވީ، މާލެ ސަރަހައްދު ލޮކްޑައުންގައި މިވީ ދޮޅުމަހެއްހާ ދުވަހުގެ ތެރޭގައި މަގުމަތިން އެއްވެސް ކުޑަކުއްޖަކު ފެނިވަޑައިނުގަންނަވާ ކަމަށެވެ. އެހެންވެ، އެކަން ފާހަގަކުރައްވައި ސަލާމަތާއި ރައްކާތެރިކަމަށްޓަކައި އަދިވެސް އެގޮތުގައި ތިބުމަށް އޭނާ އެދިވަޑައިގަތެވެ\nއެޗްޕީއޭގެ މެޑިކަލް އޮފިސަރު ޑރ. ނަޒްލާ ރަފީގް ވިދާޅުވީ، ލޮކްޑައުން އަށް ލުއިތަކެއް ދޭ އިރު، މިއަދުން ފެށިގެން ކުރިއަށް އޮތް ދެ ހަފުތާގައި ކޮންމެ ގޭބިސީއަކުން ތިން މީހުންނަށް ހަފުތާއަކު ދެ ފަހަރު ދެ ގަޑިއިރަށް ބޭރަށް ނުކުމެވޭނެ ކަމަށެވެ. ދެ ހަފުތާ ފަހުން ކޮންމެ ގޭބިސީއަކުން ފަސް މީހަކަށް ބޭރަށް ނުކުމެވޭނެ އެވެ.\nއެކަމަކު، އެއްވެސް މީހަކަށް ބޭރުގައި އުޅެވޭނީ ފުލުހުންގެ ޚާއްސަ ހުއްދައާ އެކު އެވެ. ފުލުހުންގެ ޕާމިޓްގެ ބޭނުމަކީ އެޗްޕީއޭ އިން ބުނިގޮތުގައި، އެއްފަހަރާ މަގުމަތީގައި އުޅޭ މީހުންގެ އަދަދު ވަކި މިންގަނޑެއްގައި ހިފެހެއްޓުމެވެ. އެކަމަކު، އާއިލާ އާއި ރައްޓެހިން އެއްވުމަށާއި ގޭގެ އަށް އެ ހުއްދައިގެ ދަށުން ދިއުން މަނަލެވެ.\nފުރަތަމަ ދެ ހަފުތާގައި ދިން ބައެެއް ލުއިތައް\n- ފުލުހުންގެ ހުއްދައާއެކު ކޮންމެ ގެއަކުން ވެސް ހަފުތާއަކު ދެ ފަހަރު، ދެ ގަޑިއިރަށް ބޭރަށް ނުކުމެވޭނެ. ކޮންމެ މީހަކަށް ވެސް ލިބޭނީ ދެ ގަޑިއިރު.\n- އުމުރުން 60 އަހަރުން މަތީގެ މީހުންނަށް ހުއްދައާ އެކު ފަތިހު 5-8 އާ ދެމެދު ބޭރަށް ނުކުމެވޭނެ.\n- ސުޕަމާކެޓާއި ކަންމަތީ ފިހާރަތަކާއި ބޭކަރީތަކާއި ތަރުކާރި އާންމު ދިރިއުޅުމަށް ބޭނުންވާ އަސާސީ ތަކެތި ވިއްކާ ކަންމަތީ ފިހާރަތަކާއި ތަރުކާރީ އާއި މޭވާ ވިއްކާ ފިހާރަތަކާއި ދިވެހި ބޭސް ވިއްކާ ތަންތަނާއި ފާމަސީތަކާއި ބުކްޝޮޕްތަކާއި ކުޑަކުދިންގެ ފިހާރަތަކާއި ހާޑްވެއާ ފިހާރަތައް ހުޅުވޭނެ.\n- ފިހާރަތައް ހުޅުވާނީ އިކޮނޮމިކް މިނިސްޓްރީގެ ހުއްދައާއެކު.\n- އޮންލައިން ޑެލިވަރީ އަށް އެކަނި ހުޅުވާ ތަންތަން: މޮބައިލް ފޯނު ފިހާރަތައް، ކޮމްޕިއުޓާ ސާމާނު ވިއްކާ ތަންތަން، އިލެކްޓްރޯނިކް ސާމާނު ވިއްކާ ފިހާރަތައް، ފޮތި، ފައިވާން ވިއްކާ ފިހާރަތައް، ކުޅިވަރު ސާމާނު ވިއްކާ ތަންތަން.\n- ކެފޭ/ރެސްޓޯރަންޓުތައް ހުޅުވާނީ ޑެލިވަރީ އަށް އެކަނި.\nނަޒްލާ ވިދާޅުވީ، ކުރިއަށް އޮތް ތަނުގައި ކޮވިޑް-19އާ އެކު އުޅެން ދަސްކުރާއިރު ލޮކްޑައުން އުވައިލީ ނޫންކަން ހަނދާން ކުރަން ޖެހޭނެ ކަމަށެވެ.\n"އެއްކޮށް ދޫކޮށްލައިފިއްޔާ އަތްނުފޯރާ ވަރަށް ކޭސްތައް އިތުރުވެގެންދާނެ. އެންމެންނަށް ވެސް އެކަން ގަބޫލު ކުރެވޭނެ. އެހެންވެ މި ބަލަނީ މަޑުމަޑުން ކޮންޓްރޯލް ކުރެވޭ މިންވަރަށް ލޮކްޑައުނަށް އިތުރު ލުއިތަކެއް ދިނުމަށް،" ނަޒްލާ ވިދާޅުވި އެވެ.\nމިރޭގެ މީޑިއާ ބްރީފިންގައި ޑރ. ނަޒްލާ ނޫސްވެރިއެއްގެ ސުވާލު އަޑުއައްސަވަނީ.\nލޮކްޑައުން އަށް ލުއިތައް ދޭން ބަލާއިރު، ދުނިޔޭގެ ސިއްހަތު ޖަމިއްޔާގެ ގައިޑްލައިންތަކާ އެއްގޮތަށް އިޖުތިމާއީ، އިގުތިސާދީ އަދި އިންސާނީ ހައްގުތަކަށް ބެލުމަށް ފަހު ލުއިތަކެއް ދެމުން އަންނަ ކަމަށް ވިދާޅުވި އެވެ.\nކޮވިޑް-19 ނެތް ރަށްރަށުގައި މާ ބޮޑު ހަރުކަށިކަމެއް ނެތް ނަމަވެސް މިހާރެކޭ އެއްގޮތަށް ކުރިއަށް އޮތް ދެ ހަފުތާގައި ވެސް އެއް ރަށުން އަނެއް ރަށަށް ދިއުން މަނަލެވެ. އެ ގޮތަށް ދެވޭނީ ވެސް ސިއްހީ ނުވަތަ ޒަރޫރީ ބޭނުމެއްގައި އެކަންޏެވެ.\nއިތުރު ލިޔުންތައް ޕޮލިސް ހެލްތު ޕްރޮޓެކްޝަން އެޖެންސީ ޑރ. ނަޒްލާ ރަފީގް (އެޗްޕީއޭ) ކުޑަކުދިން ލޮކްޑައުން ސިއްހަތު ބަލިތައް ހުޅުމާލެ މާލެ ވިލިމާލެ


Anbi meeha aai rape aa gulhey javaabaa hedhi hoonu vejje\nއަނބިމީހާ އާއި ރޭޕާ ގުޅޭ ޖަވާބާހެދި ހޫނުވެއްޖެ\nޑރ. އިޔާޒު: ދެއްވި ޖަވާބަކާ ގުޅިގެން މައްސަލަ ހޫނުވުމުން މާފަށް އެދިއްޖެ\nއަނބިމީހާގެ ނުރުހުމުގައި ޖިންސީ ގުޅުން ހިންގުން އެއީ ރޭޕަށް ނުވާނެ ކަމަށް ޑރ. މުހައްމަދު އިޔާޒް އަބްދުލް ލަތީފު ވިދާޅުވުމުން ހޫނުވެއްޖެ އެވެ. އިޔާޒު މިހެން ވިދާޅުވެފައިވަނީ އޭނާ ދީނީ ސުވާލުތަކަށް ޖަވާބު ދެއްވާ ވައިބާ ގްރޫޕްގައި މީހަކު އެހި ސުވާލަށް ޖަވާބު ދެއްވަމުންނެވެ.\n"އިސްލާމިކް ނޮލެޖް ވައިބާ ގްރޫޕް" ގައި މީހަކު އަހާފައިވަނީ، ފިރިމީހާ، އަނބިމީހާއާ ގަދަކަމުން ޖިންސީ ގުޅުން ހިންގައިގެން އެ ރޭޕަށް ވާނެތޯ އެވެ. އެ ސުވާލުގެ ޖަވާބުގައި އިޔާޒު ވިދާޅުވެފައިވަނީ އެކަން ރޭޕަށް ނުވާނެ ކަމަށެވެ.\nއިޔާޒުގެ އެ ޖަވާބާ ގުޅިގެން ސޯޝަލް މީޑިއާގައި ގިނަ ބަޔަކު ދަނީ ކަންބޮޑުވުން ފާޅުކުރަމުންނެވެ. އަންހެނުންގެ ހައްގުގައި މަސައްކަތް ކުރާ ގިނަ ބަޔަކު މިކަމާ ވަނީ ރުޅިގަދަވެފަ އެވެ.\n"މިކަހަލަ ޖަވާބެއް ޝޭހެއްގެ ފަރާތުން އައުމުން ފެނިގެން ދަނީ އަންހެނުންނަށް އިހްތިރާމް ނުކުރާ ކަމާއި އަންހެނުންގެ ހައްގުތަކަށް ސަމާލުކަން ނުދޭކަން،" ނުރުހުން ފާޅުކުރި މީހަކު ބުންޏެވެ. އިތުރު މީހަކު ބުނެފައިވަނީ، "ކައިވެނިކޮށްގެން އުޅޭ އަނބިމީހާއަކީ ފިރިމީހާގެ މުދަލެއް ނޫން،" ކަމަށެވެ.\nއިޔާޒުގެ ވާހަކަތައް ޖެންޑާ މިނިސްޓްރީންނާއި ޔޫއެންޑީޕީއިން ބެލުމަށް ވެސް ބައެއް މީހުން ގޮވާލާފައިވެ އެވެ. އެފަދަ ވާހަކަތަކަކީ ބަލައިގަނެވޭނެ ވާހަކަތަކެއް ނޫން ކަމަށާއި ތަހުޒީބު މުޖުތަމައުއަކަށް ފެތޭ ވާހަކަތަކެއް ނޫން ކަމަށް ވެސް ބައެއް މީހުން ބުނެފައިވެ އެވެ. އަދި އޭގެ ސަބަބުން ބައެއް މީހުންނަށް ނުބައި ހިތްވަރެއް ލިބިގެންދާ ކަމަށް ވެސް ބުނެފައިވެ އެވެ.\nމިކަމާ ގުޅިގެން ހިއުމަން ރައިޓްސް ކޮމިޝަންގެ ކުރީގެ ނައިބު ރައީސް ޝިފާގު މުފީދު ވެސް ވަނީ ކަންބޮޑުވުން ފާޅުކުރައްވާފަ އެވެ. އޭނާ ވިދާޅުވީ، ޝޭހެއްކަމުގަ ވިޔަސް، އިސްލާމް ދީނުގެ އަސްލުތަކާ ހިލާފު ނުވާ ގޮތުގެ މަތިން ރާއްޖޭގައި އަމަލު ކުރަމުންދާ ގާނޫނުތަކާ ހިލާފަށް، މުޖުތަމައުގެ ހަމަޖެހުމާއި އާއިލީ ވެށި ހަލާކުކޮށް އަނިޔާގެ ޝިކާރައަކަށް މީހުން ހުށަހެޅިގެން ދާކަހަލަ ފަތުވާ އެއް ނުދެވޭނެ ކަމަށެވެ.\nއިޔާޒުގެ ޖަވާބަކީ ގާނޫނާ ވެސް ކޮންމެވެސް ވަރަކަށް ފުށުއަރާ ކަމެއްކަން ފާހަގަ ކުރުމަށް ޝިފާގު ވަނީ ގާނޫނުގެ ބައެއް ޓްވީޓް ވެސް ކުރައްވާފަ އެވެ. ޖިންސީ ކުށުގެ ގާނޫނުގައިވާ ގޮތުން ހަތަރު ހާލެއްގައި އަނބިމީހާގެ ނުރުހުމުގައި ގުޅުން ހިންގައިފިނަމަ އެއީ ރޭޕްކުރުން ކަމުގެ ބެލޭނެ އެވެ. ނަމަވެސް އެއީ އަނބިމީހާއާއެކު އޮތް ގުޅުމަށް ބުރޫ އަރާފައިވާ ހާލަތްތަކެކެވެ. އެ ހާލަތްތަކަކީ، ދެމީހުންގެ މެދުގައި އޮތް ކާވެނި، ޝަރީއަތް މެދުވެރިކޮށް ރޫޅާލުމުގެ ނުވަތަ ތަފްރީގް ކުރުމުގެ މަރުހަލާއެއް ޝަރީއަތުގައި ހިނގަމުންދިޔުމާއި، އެ މައްސަލަ އޮތީ ޝަރީއަތުގެ އަޑުއެހުންތައް ނިމި ހުކުމެއް އިއްވުމާ ހަމައިގައި ކަމުގައިވުމާއި އަނބިމީހާ ވަރިކުރުމަށް އެދި ފިރިމީހާ، ނުވަތަ ފިރިމީހާގެ ކިބައިން ވަރިވުމަށް އެދި އަނބިމީހާ ހުށަހަޅާފައިވާ މައްސަލައެއް ޝަރީއަތުގައި ހިނގަމުންދިޔުމެވެ.\nއޭގެ އިތުރުން ގައިންގަޔަށް އަރާ ނުރައްކާތެރި ޖިންސީ ބައްޔެއް ފިރިމީހާ ގައި ހުރިކަން އެނގިހުރެ، އަނބިމީހާއަށް އެ ބަލި ވާސިލު ކުރުމުގެ ބޭނުމުގައި، އޭނާއާ ޖިމާއުވުމާއި ދެމަފިރިން ވަރިނުވި ކަމުގައި ވީނަމަވެސް، ދެފަރާތުގެ ދެމެދުގައި އޮތް އެއްބަސްވުމެއްގެ ދަށުން، މަސްލަހަތަށްޓަކައި ވަކިން ދިރިއުޅެމުންދާ ދެމީހުން ކަމުގައިވާ ހާލަތުގައި އަނބިމީހާ ނުރުހުމުގައި ގުޅުން ހިންގައިފިނަމަ އެ ރޭޕަށްވާނެ އެވެ.\nމި މާއްދާގެ ދަށުން މީހަކަށް ދައުވާ ވެސް މިހާރު ކޮށްފައިވެ އެވެ. އެގޮތުން ދައުވާ ކޮށްފައިވަނީ، ލިބުނު ޖިންސީ އަނިޔާތަކަކާ ގުޅިގެން ފަރުވާ ހޯދަމުން ދަނިކޮށް މަރުވި، ގދ. ތިނަދޫ ތޭންކު، ޒިޔާދާ ނައީމްގެ ފިރިމީހާ ގދ. ތިނަދޫ ޖަވާހިރުމާގޭ ދެކުނު، އިބްރާހީމް ޝާހުގެ މައްޗަށެވެ. އޭނާގެ މައްޗަށް އުފުލާފައި ވަނީ އަނބިމީހާ ރޭޕްކުރުމުގެ ދައުވާ އެވެ.\nފާޑުކިޔުންތަކާ ގުޅިގެން އަވަސްއިން އިޔާޒަށް ގުޅުމުން ވިދާޅުވީ، އަނބިފިރިކަމުގެ ގުޅުމަކީ ވަރަށް މުގައްދަސް ގުޅުމެއް ކަމަށާއި ފިރިމީހާ އެދެފިނަމަ އަނބިމީހާ އެދުން ފުއްދައިދޭންޖެހޭނެ ކަމަށެވެ. ހަމަ އެގޮތަށް އަނބިމީހާ އެދެފިނަމަ ފިރިމީހާ ވެސް އެދުން ފުއްދައިދޭން ޖެހޭނެ ކަމަށެވެ. އަންހެނުންގެ ވާހަކަ އެކަމުގައި ބޮޑަށް ދެކެވެނީ އެފަދަ ކަންކަމުގައި އާންމުކޮށް އިންކާރު ކުރަނީ އަންހެނުންނަށް ވާތީ ކަމަށާއި ނަމަވެސް ފިރިންނަށް ވެސް އެއީ އޮތް ކަމެއް ކަމަށް އިޔާޒު ވިދާޅުވި އެވެ.\nއިޔާޒު ވިދާޅުވީ، ފިރިމީހާ އެދުމަށް އިޖާބަ ނުދޭ އަނބިންނަށް ލައުނަތް ލެއްވުމަށް މަލާއިކަތުން ދުއާ ކުރައްވާނެ ކަމަށް ހަދީސެއްގައި ވާރިދުވެފައިވާ ކަމަށާއި ހަމަ އެ އަދަބު ފިރިހެނުންނަށް ވެސް އަނބިންގެ އެދުމަށް އިޖާބަ ނުދޭނަމަ އޮންނާނެ ކަމަށެވެ. މީގެއިތުރުން އުރެދުމެއް ނުވާ ކޮންމެ ކަމެއްގައި އަނބިން ފިރިންނަށް ކިޔަމަންވާންޖެހޭނެ ކަމަށް ބަޔާންކޮށްފައިވާ ހަދީސް ވެސް އިޔާޒު ފާހަގަކުރެއްވި އެވެ.\nދެމަފިރިންނަކީ ވަރަށް ލޯބިން އުޅޭ ޖެހޭ ބަޔަކަށްވާއިރު، ގުޅުން ހިންގުމަކީ ރުޅިވެރިކަމާއެކު ކުރާ ކަމެއް ނޫން ކަމަށް ވިދާޅުވި އެވެ. އަދި އެއީ ވަރަށް ލޯބިން ކުރަންޖެހޭ ކަމެއް ކަމަށެވެ. އިޔާޒު އިތުރަށް ވިދާޅުވީ، އަނބިމީހާގެ ނުރުހުމުގައި ވެސް ގުޅުން ހިންގިދާނެ ކަމަށް ވިދާޅުވި ނަމަވެސް އެއީ އަނިޔާ ކޮށްގެން އެކަން ކުރުން ނޫން ކަމަށެވެ. އަނިޔާކޮށްގެން އެކަން ކޮށްގެން ނުވާނެ ކަމަށެވެ.\nއެހެންނަމަވެސް ދެމަފިރިއަކު ގުޅުން ހިންގުން އެއީ ރޭޕްގެ ގޮތުގައި ސިފައެއް ނުކުރެވޭނެ ކަމަށް އިޔާޒު ވިދާޅުވި އެވެ. ރޭޕަކީ އަންހެނެއްގެ ނުރުހުމުގައި އޭނާގެ އިފަތް ނަގާލުން ކަމަށާއި އަނބިމީހާއާއެކު ގުޅުން ހިންގުމަކީ އިފަތް ނަގާލުން ނޫން ކަމަށެވެ.\nސުވާލުގެ ޖަވާބަށް ހަމައެކަނި "ނުވާނެ" ކަމަށް ވިދާޅުވި ސަބަބު ވެސް އިޔާޒު ތަފްސީލްކޮށް ދެއްވި އެވެ. އިޔާޒު ވިދާޅުވީ، އެ މައުލޫއަކީ ޖިންސީ ކުށުގެ ގާނޫނު ފާސްކުރަން އުޅުނުއިރު ވަރަށް ބޮޑަށް ބަހުސް ކުރެވި ވަރަށް ފުޅާ ދާއިރާއެއްގައި ވާހަކަ ދެކެވިފައި އޮތް ކަމެއް ކަމަށެވެ. ނަމަވެސް މިހާރު އެ ޖަވާބާ ގުޅިގެން، ހޫނުވެފައިވާތީ ޖަވާބު އެއަށްވުރެ ތަފްސީލްކޮށް ދޭން ޖެހޭ ކަމަށް ގަބޫލު ކުރައްވާ ކަމަށް ވެސް ވިދާޅުވި އެވެ.\nމީގެއިތުރުން އިޔާޒު ދެއްވި ބައެއް ޖަވާބުތަކާ ގުޅިގެން ފާޑުކިޔުންތައް އަމާޒުވެފައިވެ އެވެ. ހާއްސަކޮށް އަންހެނުންގެ ހައްގުގައި މަސައްކަތް ކުރާ މީހުންގެ ފާޑުކިޔުންތައް އަމާޒުވާ މިންވަރު ގިނަ އެވެ.\nހާއްސަ އެހީއަށް ބޭނުންވާ މީހާ ރޭޕްކުރި ދެ މީހަކު ހައްޔަރުކޮށްފި


SunOnline: Uramathee Cancer Hurikan Dhenegannany Kihineh?\nއައިމިނަތު ލުބާ 20 Sep 2021, 07:39\nއުރަމަތީ ކެންސަރުގެ އަލާމާތް ފެންނަން ހުންނަނަމަ ލަސްނުކޮށް ސިއްހީ އެހީތެރިއްގެ ލަފާ ހޯދައްވާ---\nއުރަމަތީގެ ކެންސަރު ނުވަތަ ބްރެސްޓް ކެންސަރަކީ ރާއްޖޭގައި އެންމެ އާންމު އެއް ކެންސަރެވެ. ވޯލްޑް ހެލްތު އޯގަނައިޒޭޝަން (ޑަބްލިއުއެޗްއޯ)ގެ އިންޓަރނޭޝަނަލް އޭޖަންސީ ފޯ ކެންސާ ރީސާޗްއިން ހާމަވާ ގޮތުގައި ރާއްޖޭގައި ޖެހޭ ކެންސަރުގެ ގާތްގަނޑަކަށް 73 ޕަސެންޓަކީ އުރަމަތީގެ ކެންސަރެވެ.\nރާއްޖޭގެ އިތުރުން ޔޫކޭގައި ވެސް އުރަމަތީ ކެންސަރަކީ އެންމެ އާންމު ކެންސަރެވެ. އެ ގައުމުގެ ކޮންމެ އަށް އަންހެނަކުން އެއް އަންހެނަކީ އުރަމަތީ ކެންސަރު ތަހައްމަލު ކުރަމުން އަންނަ އަންހެނެކެވެ. ދާދިފަހުން ލަވަކިޔުންތެރިޔާ ސާރާ ހާޑިން ވެސް ވަނީ އުރަމަތީ ކެންސަރުގެ ޝިކާރައަކަށްވެ މިދުނިޔެ ދޫކޮށްފައެވެ. މިދިޔަ އަހަރު އޭނާއަށް ކެންސަރު ޖެހުނުއިރު ކެންސަރު މުޅި ހަށިގަނޑަށް ފެތުރިގެން އޭނާ މަރުވީ މި މަހުއެވެ.\nޖެނެޓިކްސް، މީހާ ހެލިފެލިވެ ނޫޅޭ، ހަރަކާތްތެރި ދިރުއުޅުމެއް ނޫޅޭ އަންހެނުންނަށް އަދި ދުންފަތުގެ އިސްތިއުމާލު ކުރާ މީހުންނަށް އުރަމަތީ ކެންސަރު ޖެހުމުގެ ފުރުސަތު އިތުރުވެގެންދެއެވެ.\nގަނޑު ލާފައި ހުރުން\nއުރަމަތީގައި މާ ބޮޑަށް ނޫނީ ކޮންމެވެސް ވަރަކަށް ގަނޑު ލާފައި ހުރުމަކީ ކެންސަރުގެ އަލާމާތެކެވެ. ގަނޑު ލާފައި ހުންނަ ތަން ތަނަށް އާންމު ގޮތެއްގައި ތަދުވެ ދުޅަވެފައި ހުންނަ ފާޑަކަށް ހުންނަ ނަމަ އެއީ އުރަމަތީ ކެންސަރުގެ އަލާމާތެކެވެ. މި އަލާމާތް ފެންނަމަ ބުއްދިވެރި ގޮތަކީ ސިއްހީ އެހީތެރިއެއްގެ ލަފައެއް ހޯދުމެވެ.\nއުރަމަތީ ވަކި ތަންކޮޅަށް ނުފިލާ ރިހުމެއް އަބަދުވެސް ހުންނަނަމަ މިއީ ނުރައްކާތެރި ކަމެކެވެ. އަމިއްލަ އަށް ފަރުވާ ކުރަން ނޫޅެ ނުވަތަ މިކަން ދިމާވެއްޖެނަމަ ފަރުވާ ކުޑަ ނުކޮށް ޑަކްޓަރަށް ދެއްކުން ވަރަށް މުހިއްމެވެ.\nހިރުވުމެއް ހުރެ އުރަމަތީ ތަންތަންކޮޅު ރަތްވެފައި ހުރުމަކީ ވެސް އުރަމަތީ ކެންސަރު އަލާމާތެވެ.


MDP ge Leadership ge Inthikhaabuge vaadhaverikan feshenee! - vNews.mv\nއެމްޑީޕީގެ ޕީޖީ ގުރޫޕުގެ ބައެއް މެންބަރުން\nއެމްޑީޕީގެ ލީޑަރޝިޕް އިންތިޚާބުގެ ވާދަވެރިކަން ފެށެނީ!\nއާމިނަތު އަމީނާ (އަނާ) Male' | 19 October 2019, 01:06\nރާއްޖޭގެ އެންމެ ބޮޑު ސިޔާސީ ޕާޓީ އެމްޑީޕީގެ ރައީސް ކަމާއި ނައިބު ރައީސްކަމުގެ މަގާމު ހުސްވެފައިވާތީ އެ ދެ މަގާމަށް ބޭފުޅުން ހޮވުމަށް ބާއްވާ އިންތިހާބުގެ ވާދަވެރިކަން ބޮޑުވެއްޖެއެވެ.\nހުސްވެފައިވާ އެމްޑީޕީގެ ނައިބު ރައީސް ކަމުގެ މަޤާމަށް ރައްޔިތުންގެ މަޖިލީހުގެ ހިތަދޫ އުތުރު ދާއިރާގެ މެމްބަރު މުހައްމަދު އަސްލަމް ވަނީ ކުރިމަތިލައްވާފައެވެ. އަދި މިހާރުވެސް ނައިބު ރައީސްގެ މަޤާމްގައި ހުންނެވި، ރައީސް އޮފީހުގެ މިނިސްޓަރުގެ މަގާމްގައި ހުންނެވި މުހައްމަދު ޝިފާޒް ވެސް ވަނީ އިތުރު ދައުރަކަށް ކުރިމަތިލައްވާފައެވެ.\nއެމްޑީޕީގެ ނައިބު ރައީސް ކަމަށް ދެވަނަ ދައުރަކަށް ކުރިމަތިލައްވައި ޝިފާޒު ވިދާޅުވެފައި ވަނީ، ދެ ވަނަ ދައުރަކަށް އިންތިހާބުވެ ވަޑައިގެންފި ނަމަ، އެންމެ ބޮޑު އެއް އަމާޒަކަށް ހައްދަވާނީ ޕާޓީގެ ތެރޭގައި އޮތް އެއްބައިވަންތަކަމާއި ހަމަޖެހުން ދެމެހެއްޓުން ކަމަށެވެ.\nއެމްޑީޕީގެ ނައިބު ރައީސް ކަމަށް ޝިފާޒު އާއި، އަސްލަމް ކުރިމަތިލައްވާފައި ވާއިރު، އެޕާޓީގެ ރައީސްގެ މަޤާމަށް ދެވަނަ ދައުރަކަށް ވާދަކުރައްވާނެކަން އެމަޤާމްގައި މިހާރުވެސް ހުންނެވި ރައީސް މުހައްމަދު ނަޝީދުވެސް ވަނީ އިއުލާންކުރައްވާފައެވެ. އަދި ޕާޓީގެ ސަޕޯޓަރުންގެ ތާއީދު ހޯއްދެވުމަށް ރައީސް ނަޝީދު ވަނީ ދަރުބާރުގޭގައި ބައްދަލުވުމެއްވެސް ބާއްވާފައެވެ.\nއެމްޑީޕީގެ ލީޑަރޝިޕްގެ މަޤާމްތަކަށް ވާދަކުރައްވާނެ ކަން އެކިއެކި ބޭފުޅުން އިއުލާން ކުރެއްވުމާއި އެކު އިންތިޚާބުގެ ކެމްޕެއިންގެ ފޯރި ސޯޝަލް މީޑިއާގައި ވަނީ ގަދަވެފައެވެ. ސިޔާސީ މަސްރަހު ދިރާސާކުރައްވާ ބޭފުޅުންގެ ނަޒަރުގައި މަޖިލީހުގެ ރައީސްކަމާއި ނައިބު ރައީސްކަމުގެ މަޤާމަށް ބޭފުޅަކު ހޮއްވެވުމަށް ކުރި ކެމްޕެއިންގެ ތެރެއިން ފެނިގެންދިއަފަދަ ވާދަވެރިކަމެއް މި އިންތިޚާބުންވެސް ފެނިގެންދާނެއެވެ.


Gasim Ibrahim: eyruves mihaaruves Tax negumaa dhekolhu!\nޤާސިމް އިބްރާހިމް: އޭރުވެސް މިހާރުވެސް ޓެކްސް ނެގުމާއި ދެކޮޅު!\nމީގެކުރިންވެސް ޓެކްސް ނިޒާމް ގެނައުމަށް ދެކޮޅު ހެއްދެވި ބޭފުޅުންގެ ތެރޭގައި ޤާސިމް ހިމެނިވަޑައިގަންނަވާ\nކ. މާލެ | 17 އޮކްޓޯބަރ 2019 | ބުރާސްފަތި 07:32 | 4,525\nްޤާސިމް އިބްރާހިމް، ކޯޓުން ނިކުމެވަޑައިގެން އާންމުންނާއި ސަލާމްކުރައްވަނީ - މުހައްމަދު ޝަރުހާން\nބޯދާގޮތް ދޫކޮށް، ފުރިހަމަ ޓެކްސް ނިޒާމަކަށް ރާއްޖެ މިސްރާބުޖެހީ މީގެ ގާތްގަނޑަކަށް 10 ވަރަކަށް އަހަރުކުރިންނެވެ. އެއީ ކުރީގެ ރައީސް މުހައްމަދު ނަޝީދުގެ ވެރިކަމުގަ އެވެ. ރާއްޖެ ފުރިހަމަ ޓެކްސް ނިޒާމަކަށް ކުރި ދަތުރުގައިވެސް އެންމެ ބޮޑެތި ގޮންޖެހުންތަކެއް ކުރިމަތިވީ މަހުޖަނުންގެ ފަރާތުންނެވެ. ރައްޔިތުންނަށް ކަންކަމުގެ ހަޤީޤަތް އޮޅުވާލާ، އެވެރިން މުޅިންވެސް މަސައްކަތްކުރަމުން ގެންދިޔައީ، އެވެރިންގެ ޖީބު ބޮޑުކުރެވެން އޮތްހާ ގޮތަކަށޭ ބުނުމަކީ ދޮގަކަށް ނުވާނެ އެވެ. އަދި ފުރިހަމަ ޓެކްސް ނިޒާމަކަށް ކުރި ދަތުރުގައި ރައްޔިތުންނަށް ފެނިގެންދިޔަ އަސްލު މަންޒަރަކީވެސް އެއީ އެވެ.\nއޭގެތެރެއިންވެސް ވަކިން ހާއްސަކޮށް، މަހުޖަނަކު ގެންދެވީ ސިޔާސީ ފަރާތްތައް އެއްކޮށް، ޓެކްސް ނިޒާމާއި ދެކޮޅަށް ފާޅުގައި މަސައްކަތް ކުރައްވަމުންނެވެ. އޭރުގައިވެސް މަހުޖަނު ކިޔަމުންދިޔައީ ހަމަ އެއް ލަވައެއްކެވެ. ޓެކްސް ނިޒާމެއް ތައާރަފްކޮށްފިނަމަ ރާއްޖޭގެ އިޤްތިސާދު އެއްކޮށް ފުނޑުފުޑުވެ، ރައްޔިތުންނަށް ކާނެ އެތިކޮޅެއްވެސް ނުލިބޭނެކަމަށް ވިދާޅުވެ، ކިޔަމުންދިޔަ ލިވަތަކެވެ. އެއީ ކުރަން ހެޔޮވާވަރުގެ ކަމެއް ނޫންކަމަށް ބުނެ ދައްކަމުންގެންދެވީ ހަމަ އެއް ވާހަކަތަކެކެވެ.\nއޭގެ 10 ވަރަކަށް އަހަރު ފަހަށް، މިއަދަގެ ހަޤީޤަތަށް ޖެހިލާއިރުވެސް ފެންނަނީ ހަމަ މި ދެންނެވި މަހުޖަނު ޓެކުހެއް ތައާރަފްކޮށްފާނެތީވެ، އެކަމާއި ދެކޮޅަށް ދައްކަވަމުންގެންދަވާ ވާހަކަތަކެވެ. އެ ދުވަހުވެސް ކަންކުރެއްވިގޮތަށް، ރައްޔިތުންނަށް ކަމުގެ ހަޤީޤަތް އޮޅުވާލެއްވުމަށް މަހުޖަނު ކުރައްވަމުންގެންދަވާ މަސައްކަތްތެކެވެ.\nއަންގާރަ ދުވަހުގެރޭ، މަހުޖަނު ޤާސިމް އިބްރާހިމްގެ ޕާޓީއަށް މެމްބަރުން އިތުރުކުރުމަށް ބޭއްވި ޖަލްސާއެއްގައި ވާހަކަދައްކަވަމުން ވަނީ އެންމެ ކުޑަމިނުން ދެވޭ އުޖޫރަ 8000 ރުފިޔާއަށް ހަދައިފިނަމަ، އޭގެ އަސަރު އިޤްތިސާދަށް ކުރާނެކަމަށް ވިދާޅުވެފަ އެވެ. އަދި އެކަމުގެ ސަބަބުން އިޤްތިސާދު ހަލާކުވުމުގެ ފުރުސަތު އޮތްކަމަށް މަހުޖަނު ޤާސިމް ވިދާޅުވި އެވެ.\nދެން ވިދާޅުވަމުންގެންދެވީ އިންކަމް ޓެކްސް ނެގުމާއި ދެކޮޅަށް ދެއްކެން ހުރި ބަހަނާތަކުގެ ވާހަކަ އެވެ. މަހުޖަނު ވިދާޅުވިގޮތުގައި ވަކި ބަޔަކު ބައިވެރިކޮށްގެން ނުވަތަ އިސްތިސްނާ ކޮށްގެން އިންކަމް ޓެކްސް، ނުވަތަ އާމްދަނީން ޓެކުހެއް ނެގުމަކީ އިންސާފުވެރި ގޮތެއް ނޫން ކަމަށެވެ. ސަބަބެއްކަމަށް މަހުޖަނު ވިދާޅުވީ ގައުމުގެ ފަރުދެއްގެ ހައިސިއްޔަތުން ޒިންމާތައް އަދާކުރުމުގައި އެންމެ މުއްސަނދި މީހާ އާއި ފަގީރު މީހާ ހަމަހަމަވާނެތީކަމަށެވެ.\nއިންކަމް ޓެކްސްއަކީ ފުރިހަމަ ޓެކުހުގެ ނިޒާމަކަށް ނުހަނު ބޭނުންތެރި، މުހިންމު ޓެކުހެކެވެ. ނަމަވެސް މިހާތަނަށްވެސް އިންކަމް ޓެކްސް ނުނެގިއޮތީ ހަމަ ޤާސިމް ފަދަ ބޭފުޅުންގެ ސަބަބުންނެވެ. ބޮޑު މަހުޖަނަށް، ލިބޭ އާމްދަނީން ބައެއް، ރައްޔިތުންގެ ކުރިއެރުމަށް ހަރަދުކުރަން ބޭނުންނުވާތީ އެވެ. މިނިމަމް ވޭޖަށް ބެލިނަމަވެސް ކަން އޮތީ ހަމަ މި ދެންނެވިގޮތަށެވެ. އެންމެ ކުޑަ މިނުންދެވޭ އުޖޫރަ ކަނޑަނޭޅި އޮތީ ޤާސިމްފަދަ ރިސޯޓުތައް ހިންގަވާ ބޮޑުންގެ ނުފޫޒުންނެވެ.\nއެހެންގޮތަކަށް ބުނާނަމަ، ރައްޔިތުންނަށް ކުޑައީންވެސް ފައިދާއެއްވާގޮތަށް، ހުށަހެޅޭ ކަންކަމާއި ދެކޮޅަށް އެންމެ ފުރަތަމަ ފޫގަޅާލާ އެއް ބޭފުޅަކީ މަހުޖަނު ޤާސިމް އިބްރާހިމެެވެ. ޖީއެސްޓީ ތައާރަފްކުރިއިރު، ކުރި މުޒާހަރާތަކާއި، އޭރުގައި ދެއްކެވި ވާހަކަފުޅުތަކުންވެސް އެކަން އޮތީ މި ދެންނެވިގޮތަށް ފެންނަންށެވެ. މިއަދުގެވެސް ހަޤީޤަތަކީ މޮޅެތި ވާހަކަތަކާއެކު ބަހަނާތައް ދެއްކުން ނޫން އިތުރުކަމެއް ކުރައްވަމުން ނުގެންދަވާކަމެވެ. އެންމެފަހުން އިންކަމް ޓެކްސްގެ ބިލް ދިރާސާކުރުމަށް ކޮމެޓީ ބައްދަލުވުން ފެށުމުން، ކޮމެޓީ ދޫކުރައްވާ ވަޑައިގެންނެވީވެސް ހަމަ ޤާސިމް އިބްރާހިމެވެ.\nޤާސިމަކީ ހަމައެކަނި ޓެކުހުގެ ބިލްތަކާއި، އެންމެ ކުޑަ މިނުންދެވޭ އުޖޫރަ ފަދަ ބިލްތަކާއި ދެކޮޅު ބޭފުޅެއް ނޫނެވެ. އޭގެއިތުރުން އެންމެފަހު، ވިސިލްބްލޯކުރާ ފަރާތްތަކަށް ރައްކާތެރިކަން ދިނުމަށް ސަރުކާރުގެ ފަރާތުން ހުށަހެޅި ބިލާ ދެކޮޅަށްވެސް ވޯޓުދެއްވި މެމްބަރަކީ މަހުޖަނު ޤާސިމް އިބްރާހިމެވެ. މި ބިލަކީ ކޮރަޕްޝަނާއި، ވައްކަންތައް ފަޅާއަރުވާލާ ފަރާތްތަކަށް ރައްކާތެރިކަން ދިނުމުގެ ބިލެކެވެ. ނަމަވެސް އެފަދަ މުހިންމު ބިލަކާއި ދެކޮޅަށްވެސް ވޯޓުދެއްވީ ހަމަ ޤާސިމެވެ. ފަހަރުގައި ހިންގަވާފައިވާ ޖަރީމާތަކުގެ ސަބަބުން، ކޮރަޕްޝަން ފަޅާއަރުވާލާ ފަރާތަކަށް ރައްކާތެރިކަމެއް ދިނުމަށް ބިރުގަންނަނީކަމަށް ވެދާނެ އެވެ.\nހުރިހާކަމެއްގެ ތެރެއިން މިއަދު ފެންނަން އޮތީ އެންމެ ހަޤީޤަތެކެވެ. ޤާސިމް އިބްރާހިމަކީ މީގެ ކުރިންވެސް ރާއްޖޭގެ ސިޔާސީ މަސްރަހުން ފެނިގެންދިޔަ ޤާސިމް އިބްރާހިމްކަމެވެ. ރައްޔިތުންގެ ކަންކަމަށްވުރެ، އަމިއްލަ މަސްލަހަތު އިސްކުރައްވައި، ވެރިކަމަށް ފެންބޮވައިގެންފައި ހުންނެވި ބޭފުޅާކަމެވެ. އެހެން ނޫންކަމުގައިވާނަމަ ރައްޔިތުން މިއަދު އެދިއެދި ތިބި މިފަދަ ބިލްތަކާއި ދެކޮޅަށް މަހުޖަނު މަސައްކަތެއް ނުކުރައްވާނެ އެވެ.


BREAKING: Syria Gai Thibi Dhivehin Raajje Gennanee - Vaguthu\nރިޕޯޓުގައި ހިމަނާފައި ވަނީ ބުހުތާން ދޮގު - ސަލަފް - 53 މިނެޓް ކުރިން\n4 މަސް ކުރިން ( ޖުލައި 4, 2019 )\nސީރިއާގައި ހާލުގައި ޖެހިފައިވާ ދިވެހިން ރާއްޖެ ގެނައުމުގެ މަސައްކަތް ކުރަމުންދާ ކަމަށް ރައީސް އިބްރާހިމް މުހައްމަދު ޞާލިހު ވިދާޅުވެއްޖެއެވެ.\nމިހާރު ރައީސް އޮފީހުގައި ކުރިއަށްދާ ނޫސްވެރިންގެ ބައްދަލުވުމުގައި "ވަގުތު"އިން ކުރި ސުވާލަކަށް ޖަވާބުދެއްވަމުން ރައީސް ޞާލިހު ވިދާޅުވީ، ސީރިއާގައި ހާލުގައި ޖެހިފައި ތިބި ދިވެހިން ރާއްޖެ ގެންނާނެ ކަމަށެވެ.\nމަޖުބޫރު ހާލަތުގައި އެތަނަށް ގޮސްފައި ތިބި މީހުން ވެސް އެބަތިބި. ގަބޫލުކުރަންޖެހޭ ކަމެއް މިއީ. އެމީހުން ގެނެވޭނެ ގޮތެއް ބަލައި، ގެނެވެން އޮތް އެންމެ އަވަހަކަށް ގެނައުމުގެ މަސައްކަތް ކުރަމުން އެބަ ގެންދަން" ރައީސް ވިދާޅުވިއެވެ.\nމީގެއިތުރުން ސީރިޔާ އިން ގެންނަ މީހުން އަނބުރާ ގެނެސް މުޖުތަމައު އަށް ދޫކޮށްލުމަކީ މުޅި މުޖުތަމައު އަށް އޮތް ބޮޑު ނުރައްކަލެއް ކަމަށް ކަމާބެހޭ ފަރާތްތަކުން ބުނެފައިވާ ކަމަށާއި އެހެންކަމުން އެމީހުން ރާއްޖެ ގެނެސް މުޖުތަމައު ތެރެއަށް ދޫކޮށްލުމުގެ ކުރިން ކުރަންޖެހޭ ކަންތައްތަކެއް ހުރިކަން ވެސް ރައީސް ފާހަގަކުރެއްވިއެވެ.\nއަދި އެ މީހުން ރާއްޖެ ގެނެސް މުޖުތަމައުއަށް ދޫކޮށްލުމުގެ ބަދަލުގައި އެ މީހުން ފުރަތަމަ ރިހެބިލިޓޭޓް ކުރާނެ ކަމަށް ރައީސް ވިދާޅުވިއެވެ.\nރައީސް ވިދާޅުވީ، އެ މީހުން ރާއްޖެ ގެނެސް ބައިތިއްބާނެ ތަން މިހާރު ތައްޔާރުވަމުންދާ ކަމަށެވެ.\nއަދި ބައިނަލްއަގްވާމީ ޖަމިއްޔާތަކާއި ގުޅިގެން އެ މީހުން މިހާރު ތިބި ކޭމްޕްތަކުން ރާއްޖޭގެ ބާރު ހިންގާ ތަނަކަަށް ބަދަލު ކުރުމުގެ މަސައްކަތް ކުރަމުންދާކަމަށް ރައީސް ވިދާޅުވިއެވެ.\nރައީސް ވިދާޅުވީ އެ މީހުން ރާއްޖެ ގެންނނަން ނިންމި ކަމުގެ މައުލޫމާތު އެ މީހުންގެ އާއިލާތަކަށް އެމަނިކުފާނު ދެއްވާނެ ކަމަށެވެ.\nސީރިޔާގައި ގާތްގަނޑަކަށް 54 ދިވެހިން އެބަ ތިބި ކަމަށް އެ އާއިލާތަކުން މައުލޫމާތު ވަނީ ދީފައެވެ.\nކާޑެއްދޫ އެއާޕޯޓް އިންޓަނޭޝަނަލް ކުރަނީ\nމާލޭ މަގުތައް ތަރައްޤީ ކުރަން ރައީސް ނިންމަވައިފި\nޖުލައި 4, 2019 15:42\nމިކަހަލަ ތަރައްގީ ފެނިފަ އަންނަނީ ހިނި.. ބޯގޯސް ލާދީނީ ސަރުކާރުން ކުރާނެ ނުކުރާނެ ކަމެއް ނޭންގިގެން މިއުޅެނީ އަޅެ މޮޔަވެގެންތަ؟\nޖުލައި 4, 2019 15:43\nﷲ އަކްބަރު !! ރައީސަށް ހެއު ރަޙްމަތް ލައްވާށި! އާމީން\nޖުލައި 4, 2019 16:16\nއިހަށް ދުވަހު ބޮޑުވަޒީރު އަމްއަލަށް ހެދިގަނެގރން އުޅޭ ބުނި އެމީހުން ނުގެންނާނަމޭ މިތށކަށް ދެން. އަދި ވަޒީރު ބުނި ތިމްނައާ ބަރާނަރަށް މަސްވަރާވެސް ކިނބޫ ކުރެޔޯ. ބަލަ މިކަމުގައި ދޭތި ދެގޮތަށް މިކިތަނީ މަސްވަރާ ހުއްޓާލީތަ ދެމީހުން މިހާރު. ހަމަ އަހާލީ ރުންކުރުވށނެ ކަމެއް ނެތް.\nޖުލައި 4, 2019 16:24\nސާބަހޭ ރައީސް....ގެންނާނަން...ގެންނާނަން..ގެންނާނަން...މިބުނީނު ގެންނާނަމޭ...އެހެންވެސް ދިވެހިން ހުން މިނިވަންކޮށް އެމީހުން ދިރިވެސް އުޅޭނެ މިރާއްޖޭގަ...ސާފުވެއްޖެތަ ..ނުރުހޭ މީހުން އަނގަނުލާ ކަނާއަތު ޝަހާދަތް އިނގިލި ބޯލަބޯލަ ތިބޭބަލަން..\nޖުލައި 4, 2019 19:53\nހާދަ އަދަބުކުޑަ މީހެއްތީ! ލުތުފީތަ ތީ ކޮމންޓުކުރަނީ!\nޖުލައި 5, 2019 09:56\nޖުލައި 4, 2019 16:34\nރައީސް އެވިދާޅުވީ ދިވެހިރާއްޖޭގެ އެއްމެ މަތީ ވެރިޔާގެ ބަސްފުޅު ހުންނަންވާނެ އެއްމެ ރީތިގޮތް. ކޮއްމެ ދިވެހިރައްޔިތެއްގެ ވެރިޔާއަށް އެއްވެސް ރައްޔިތަކައް ދެރަގޮތެއް ނުހެއްދެވޭނެ. ކުށެއްކުރި މީހަކަށް ދެއްވަންވާނީ އެކަމުގެ ޙައްގު އަދަބު.\nމައިންބަފައިން ކުރި ކުށެއްގެ އަދަބު ކުޑަކުޑަ މަޢުސޫމް ދަރިންނަށް ދޭން ނުޖެހޭނެ.\nފިރިމީހާ އޮޅުވާލައިގެން އޭނާގެ އަނބިދަރިން ތަނަކަށް ގެންދިޔުމުން ކުއްވެރިވާނީ ފިރިމީހާ.\nޖުލައި 4, 2019 16:58\nދެން އިތުރު ވާހަކައެއް ނުދައްކާތޯ؟ ޚަބަރަކަށް ލިޔާވަރު ވާހަކައެއް ރައީސް ނުދައްކަނީތޯ؟ އެހެން ނޫސްތަކުގައި ހާގަ ޚަބަރެއް އެބަހުއްޓޭ މީ އަހަރެމެންގެ ނޫސް މިނޫހުގައި ރާއްޖޭ ޚަބަރުތައް ހުންނަންވާނެ ވަރަށް ތާޒާކޮށް\nޖުލައި 4, 2019 17:42\nޢެއްކައްލަ ނަސީދު މިހާރު ހުންނާނެއް ގުއި ކެވިފަ... ޏު ގެންނާނާވޯ ކަލޭ ތީ ކާކު ތައް\nޖުލައި 4, 2019 18:04\nނަސީދު ނުކުރާނަމޭބުނެފި އެކަމެއް އެއީކުރާނެކަމެއް!\nސީރިޔާތިބި މީހުންނުގެންނާން ބުނެފިޔެންނު އެހެންވީރު އެއީގެނައުން!\nކަމެއްނުކުރަން ބުނެފި! އެކަމެއްކުރާހިތް އޮތްލެއް ބޮޑީ\nޖުލައި 4, 2019 19:37\nގެނެބަލަ ވާގޮތް ބަލާލަން! އެއީކޮން ބައެއްކަން އަދިނޭނގިގެން ތިއުޅެނީ، ތިވާހަކަ ބޭރުޤައުމަކައް އެނގިއްޖެނަމަ ވާނެޤޮތް ވިސްނާމިހާރު މާލަސްނުވަނީން!\nޖުލައި 4, 2019 20:21\nފުރަތަމަ ތިމީހުން ތިތަނަށް ފޮނުވި ބަޔަކު ހާމަކޮށްބަލަ.\nޖުލައި 4, 2019 21:01\nއެމީހުން ރާއްޖެ ގެނެސްފިނަމަ އެހުރިހާ އެންމެން މީހުން ނޫޅޭ ރަށަކަށް އަރުވާލަންވީ. އެމީހުންނަކީ ރާއްޖޭގެ ރައްޔިތުންނަށް ހުރި ބިރެއް. އެމީހުންނަކީ ހަމަ ސީދާ އަނިޔާވެރިން. ސީރިޔާއަށް ނުގޮސް ރާއްޖޭގައި ތިބިނަމަ މިހުރިހާކަމެއް ނުވީސް. މަގޭ ރަށަށް މިބައިގަނޑު އަތުވެއްޖެ ނަމަ މަގޭ އާއިލާއާ އެކު މަ ދާނީ ކޮންމެވެސް ބޭރު ގައުމަކަށް ހިޖުރަކުރަން. ރާއްޖޭގައި އަމާންކޮށް ނޫޅެވޭނެ ތި އައި އެސް (އިސްލާމިކް ސްޓޭޓެއް ނޫން ، އިސްރާއިލް ސްލޭވްސް) ހިޔާލުގެ މީހުންނާ އެކު. ލަދުވެސްގަނޭ ތިމީހުންނަށް އިސްލާމުންނޭވެސް ކިޔަން.\nޖުލައި 5, 2019 10:11\nބޮޑު ވަޒީރު ބުނީ ތިހެނެއް ނޫން


isfandiyaaru Shujau ge massala balan thahgeegu team eh ekulavaalaifi\nހައިކޯޓްގެ އިސް ފަނޑިޔާރު ޝުޖާއު އުސްމާނު: އޭނާގެ ސުލޫކީ މައްސަލައެއް ބެލުމަށް ޖޭއެސްސީން ތަހުގީގު ޓީމެއް މިއަދު ވަނީ އެކުލަވާލާފައި\nހައިކޯޓްގެ އިސް ފަނޑިޔާރު ޝުޖާއު އުސްމާނުގެ ސުކޫލީ މައްސަލަ ބަލަން ތަހުގީގު ޓީމެއް އެކުލަވާލައިފި އެވެ.\nޖުޑީޝަލް ސާވިސް ކޮމިޝަން (ޖޭއެސްސީ) ން މިއަދު ބުނީ އެ ކޮމިޝަނުން އިއްޔެ ބޭއްވި ބައްދަލު ވުމުގައި އިސް ފަނޑިޔާރު ޝުޖާއު އުސްމާންގެ އިތުރުން އިތުރު ދެ ފަނޑިޔާރެއްގެ މައްސަލަ ބަލަން ތަހުގީގު ޓީމެއް އެކުލަވާލާފައިވާ ކަމަށެވެ.\nއެގޮތުން ގއ. މާމެންދޫ މެޖިސްޓްރޭޓް ކޯޓްގެ އިސް މެޖިސްޓްރޭޓް އަހުމަދު ޝުކޫރާއި، ފެމިލީ ކޯޓްގެ ގާޒީ އަބްދުﷲ އަދީބުގެ މައްސަލަ އެ ކޮމެޓީން ތަހުގީގު ކުރާނެ އެވެ.\nޝުޖާއުގެ މައްސަލަ ބެލުމަށް ތަހުގީގު ކޮމެޓީއެއް އެކުލަވާލާފައި މިވަނީ ކުރީގެ ރައީސް އަބްދުﷲ ޔާމީންގެ މައްޗަށް ކްރިމިނަލް ކޯޓުން އިއްވާފައިވާ ހުކުމްގެ އިސްތިއުނާފު ޝަރީއަތް މި މަހުގެ 28 ވަނަ ދުވަހު ބާއްވާ ގޮތަށް ހައި ކޯޓުގައި ތާވަލުކޮށްފައިވަނިކޮށެވެ.\nމީގެ ކުރިން ޖޭއެސްސީން ވަނީ ކްރިމިނަލް ކޯޓްގެ އިސް ގާޒީ އަހުމަދު ހައިލަމްގެ މައްސަލައެއްވެސް ބަލަން ފަށާ، އޭނާ ސަސްޕެންޑްކޮށްފައެވެ. އެ މައްސަލަ ޖޭއެސްސީން ބަލާ، ފަނޑިޔާރުކަމުން ވަކިކުރުމަށް މަޖިލީހަށް ހުށައަޅާފައިވަނިކޮށް ހައިލަމް ވަނީ އަމިއްލަފުޅަށް އިސްތިއުފާދެއްވާފައެވެ.


Fahu jalsaa nimi, Majilis chutty ah – Iru\nފަހު ޖަލްސާ ނިމި، މަޖިލިސް ޗުއްޓީއަށް\nރައްޔިތުންގެ މަޖިލީހުގެ މި އަހަރުގެ ދެވަނަ ދައުރުގެ ފަހު ޖަލްސާ މިއަދު ނިންމާލައިފިއެވެ.\nމިއަދުގެ ޖަލްސާގައި ގިނަ ބިލުތަކަކަށް ވޯޓަށް ވަނީ އަހާފައެވެ. އޭގެ އިތުރުން މިއަދުގެ ޖަލްސާގައި ޓޫރިޒަމް މިނިސްޓަރު ކަމުގެ މަގާމަށް ޑރ. އަބްދުﷲ މައުސޫމް އައްޔަން ކުރުމަށް މަޖިލީހުން ރުހުން ވަނީ ދީފައެވެ.\nހަމައެހެންމެ ސިވިލް ސާވިސް ކޮމިޝަނުގެ ރައީސް ކަމަށް މ. ފަލްކަންގެ، މުހައްމަދު ނާސިހު އަދި ނައިބު ރައީސް ކަމަށް ރ. މީދޫ ބްލެކް، އިބްރާހީމް ރަޝީދު ކަނޑައަޅާފައިވާއިރު ސުޕްރީމް ކޯޓުގެ ހުސްވެވެފައިވާ ފަނޑިޔާރުކަމުގެ މަގާމަށް ޑރ. މުހައްމަދު އިބްރާހިމާއި، އަލީ ރަޝީދު ހުސައިން އައްޔަނު ކުރުމަށް ފެންނަ ކަމަށް މަޖިލީހުން މިއަދު ވަނީ ފާސްކޮށްފައެވެ.\nއޭގެއިތުރުން ހިއުމަން ރައިޓްސް ކޮމިޝަން އޮފް ދަ މޯލްޑިވްސް (އެޗްއާރުސީއެމް)ގެ ހުސްވެފައިވާ މެންބަރުންގެ މަގާމުތަކަށް އައްޔަންކުރުމަށް3ފަރާތަކަށް ވަނީ ރުހުންދީފައެވެ. އެގޮތުން ރުހުން ދީފައިވާ3ފަރާތަކީ އާމިނަތު ޝަފާއަތު އަބްދުއްރައްޒާގާއި, މުއުމިނާ ވަހީދު އަދި ޑރ. އަހުމަދު އަދުހަމް އަބްދުﷲ އެވެ.\nރައްޔިތުންގެ މަޖިލީހުގެ ގަވާއިދު ބުނާގޮތުން މިދައުރަށް މަޖިލިސް ޗުއްޓީއަށް ދާންޖެހޭ ދުވަހަކީ އޮގަސްޓްމަހުގެ 29 ވަނަ ދުވަހެވެ. ނަމަވެސް މަޖިލީހުގައި މުހިންމު މަސައްކަތްތަކެއް ކުރަން ހުރުމުން މަޖިލިސް ރައީސް ވަނީ މިހަފްތާ ނިމެންދެން މަޖިލީހުގެ މިދައުރުގެ ޖަލްސާތައް ކުރިއަށް ގެންދިއުމަށް ނިންމަވާފައެވެ.


India ah dhiya Maziya quarantine gai thibeykah nujeheyne: Mabrook - One Online\nމާޒިޔާ އިންޑިއާގައި -- ފޮޓޯ/ މާޒިޔާ\nއޭއެފްސީ ކަޕުގެ ގްރޫޕު ސްޓޭޖުގެ ފުރަތަމަ މެޗަށް އިންޑިއާގެ ޗެންނާއީއަށް ދިޔަ މާޒިޔާ ސްޕޯޓްސް ކްލަބު ކަރަންޓީނުގައި ތިބެން ނުޖެހޭނެ ކަމަށް ކޮވިޑް 19ގެ ހާލަތާ ގުޅޭގޮތުން މައުލޫމާތު ދިނުމަށް ސަރުކާރުން ކަނޑައަޅާފައިވާ ތަރުޖަމާން މުހައްމަދު މަބުރޫކު ވިދާޅުވެއްޖެއެވެ.\nމާޒިޔާ ކަރަންޓީނު ކުރަން ނުޖެހޭނެ ކަމަށް މަބްރޫކު ވިދާޅުވެފައިވާ އިރު، އޭއެފްސީ ކަޕުގެ ގްރޫޕު ސްޓޭޖުގެ ފުރަތަމަ މެޗަށް ބަންގުލަދޭޝްއަށް ދިޔަ ޓީސީ ސްޕޯޓްސް ކްލަބު އެނބުރި ރާއްޖެ އަންނާނީ 14 ދުވަހު ކަރަންޓީނުގައި ތިބުމަށްފަހުއެވެ.\nމަބްރޫކު ވިދާޅުވީ މާޒިޔާ ތިބީ އިންޑިއާގެ ޗެންނާއީގައި ކަމަށާއި އިންޑިއާ އިން ރާއްޖެ އެތެރެވުން މަނާކޮށްފައި ނުވާ ކަމަށެވެ.\nބަންގުލަދޭޝް އިން ކޮވިޑް 19 ފެނުމާ ގުޅިގެން އެގައުމުން ރާއްޖެ އެތެރެވުން ވަނީ މަނާކޮށްފައެވެ. މީގެ ކުރިން ބޭއްވި ނޫސްވެރިންގެ ބައްދަލުވުމުގައި މަބްރޫކު ވިދާޅުވީ ބަންގުލަދޭޝްގައި ތިބި ދިވެހިންގެ ތެރެއިން ރާއްޖެ އަންނަން ބޭނުންވާ މީހުންނަށް އެ ފުރުސަތު އޮންނާނެ ކަމަށާއި ނަމަވެސް ބަންގުލަދޭޝް އިން އަންނަ ކޮންމެ މީހެއް ވެސް 14 ދުވަހުގެ ކަރަންޓީނު ފުރިހަމަކުރަން ޖެހޭނެ ކަމަށެވެ.\nއިންޑިއާ އިން ވެސް ވަނީ ކޮވިޑް 19 ފެނިފައެވެ. އިންޑިއާ އިން މިހާތަނަށް 50 މީހުން ކޮވިޑް 19 އަށް ޕޮޒިޓިވްވެފައިވާ އިރު، ތިން މީހަކު ވަނީ އެ ބަލިން ރަނގަޅުވެފައެވެ. އަދި ކޮވިޑް 19 އަށް ޕޮޒިޓިވްވި މީހުންގެ ތެރެއިން 76 އަހަރުގެ މީހަކު މިއަދު ވަނީ މަރުވެފައެވެ.\nރާއްޖެއިން މިހާތަނަށް ކޮވިޑް19 ޖެހިފައިވާ އަށް މީހަކު ވަނީ ފެނިފައެވެ. އެ އެންމެންނަކީ ވެސް ބިދޭސީންނެވެ.\nހެލްތު މިނިސްޓަރަށް ލިބިގެންވާ ބާރުގެ ދަށުން މިއަދު މިނިސްޓަރު އަބްދުﷲ އަމީން ވަނީ ރާއްޖޭގައި 30 ދުވަހުގެ އާންމު ސިއްހަތުގެ ކުއްލި ހާލަތު އިއުލާންކުރައްވައިފައެވެ.\nގުޅޭ ޓެގު ފުޓްބޯޅަ މާޒިޔާ ސްޕޯޓްސް އެންޑް ރެކްރިއޭޝަން ކްލަބު އޭއެފްސީ ކަޕް ކޮރޯނާ ވައިރަސް


SunOnline: Ummeedhu fanduvefai vanikoh dharifulhu fenunee dhonna machinehge therein!\nއުއްމީދު ފަނޑުވެފައިވަނިކޮށް، ދަރިފުޅު ފެނުނީ ދޮންނަ މެޝިނެއްގެ ތެރެއިން\nޢާލިމް އަބްދުއްލަތީފް 26 Dec 2021, 09:52\nސުނާމީގައި ރުގިއްޔާ ކުރި ތަޖުރިބާ "ސަން"އާ ހިއްސާ ކުރަނީ -- ސަން ފޮޓޯ/ މުހައްމަދު ހައްޔާން\n(ތ. ވިލުފުށިން) އެއީ މި ރަށު ރުގިއްޔާ އިބްރާހިމްގެ ދިރިއުޅުމުގައި ގުނަމުންދިޔަ އުފާވެރި ދުވަސްތަކެކެވެ. އަލަތު ދަރިފުޅާ އެކު އޭނާގެ ވަށައިގެންވީ އުފާވެރިކަމާއި ހިތްހަމަޖެހުމުގެ އިހުސާސްތަކެވެ. ހާސްވެ ކަންބޮޑުވާންވީ އެއްވެސް ކަމެއް އޭރަކު ރުގިއްޔާގެ ދިރިއުޅުމުގައި ނެތެވެ.\nދެހާސްހަތަރުވަނަ އަހަރުގެ ޑިސެމްބަރު މަހުގެ 26ވަނަ ދުވަހު ވެސް އިރު އުދަރެހުން ދައްކައިލީ އުފާވެރިކަމާއި ތާޒާކަން ގެނުވަމުންނެވެ. ކުރިމަތިވާން އޮތީ ކިހައިވަރެއްގެ ބިރުވެރި ކާރިސާއެއް ކަމެއް ރުގިއްޔާއަކަށް، އަދި ވިލުފުށީގެ އެއްވެސް ރައްޔިތަކަށް އޭރަކު ޚިޔާލަށް ވެސް ގެނެވިފައެއް ނެތެވެ.\nއޭރު ރުގިއްޔާގެ ހުންނަނީ އެންމެ ދަރިއެކެވެ. އެއީ އޭނާގެ އަލަތު ދަރިފުޅެވެ. އެ ދަރިފުޅަކީ ރުގިއްޔާގެ ލޮލުގެ ނޫރެވެ. ހިތުގެ ހިތްހަމަޖެހުމެވެ.\nސުނާމީގެ ބިޔަ ރާޅުތަކުގެ ޝިކާރައަކަށް ވިލުފުށި ވީއިރު، ރުގިއްޔާއާއި އޭނާގެ ދަރިފުޅު ހުރީ އޭނާގެ ދައްތައެއްގެ ގާތުގައެވެ. އެ ރާޅުތަކުގެ ހަމަލާއިން އޭނާގެ އެ ތުއްތު ދަރިފުޅަށް ސަލާމަތްވެވޭ ގޮތެއް ނުވިއެވެ. ރާޅުތަކުގެ ގަދަ އޮޔާއެކު އެ ދަރިފުޅު ވެސް ދަމައިގަނެގެން ގެންދިޔައީއެވެ.\n"ދައްތައަކު ހުރި އެ ދުވަހު ރާޅުގަނޑު އައި ގަޑީ ދަރިފުޅު ކައިރީގައި .ދައްތަ ބުނީ ދިޔައީއޭ އަސްލު ނޭނގުނޭ ވީ ގޮތެއް. އުރާލީމޭ އެކަމަކު ދިޔައީއޭ އަތުން ނެއްޓިގެން،" ރުގިއްޔާ ކިޔައިދިނެވެ.\nރާޅުތައް އަރައިގެން އައި ވަގުތު ރުގިއްޔާމެން ތިބީ އަތިރިމަތީގައެވެ. އެންމެ ފުރަތަމަ އޭނާއަށް ފެނުނީ ލޮނުގަނޑު ހިކިފައި އޮއްވައެވެ. އެއަށް ފަހު އިރުކޮޅެއް ފަހުން، ފޮނުގަނޑެއްގެ ސިފައިގައި ރާޅު އަރައިގެން އަންނަ މަންޒަރު ވެސް ވަރަށް ކައިރިން އޭނާ ދުއްޓެވެ.\n"ދައްތަ ގާތު އަހައިލިން ކިހިނެއްހޭ މޫދަށް އެ ވަނީ. އަހައިލީމައި ދައްތަ ބުނީ އެބަ ވޭހޭ ގޮތެއް. ދެން ތެދުވެލާފަ ބަލާލާފަ ބުނެފި ރަނގަޅެއް ނޫނޭ. އެބަ ވެޔޭ ކޮންމެވެސް ގޮތެއް. އެހެން ކިޔައިފަ އިރުކޮޅަކުން ބުނެފި ހީވަނީ ރާޅެއް އަންނަހެންނޭ،" ރުގިއްޔާ އެ ދުވަހުގެ ހަނދާންތައް ހިއްސާކުރިއެވެ.\nރުގިއްޔާ ގާތުގައި އެހެން ބުނުމަށް ފަހު އޭނާގެ ދައްތަ ދުއްވައިގަތީއެވެ. ދުވެފައި ގޮސް އެ މީހުން ހުއްޓުނީ، އެ ދައްތަމެން ގޭ ކައިރީގައެވެ. ހުއްޓުމަށް ފަހު ރުގިއްޔާގެ ދައްތަ އޭނާގެ ބައްޕަ ގާތުގައި "ރާޅެއް އެބަ އާދެޔޭ" ބުނެލިއެވެ.\n"ދައްތަގެ ބައްޕަ ނުކުމެ ބަންގި ނުވެސް ފެށޭ. ރާޅު މަޑުމަޑުން އަރައިގެން އައިސްފި. އަސްލު ނޭނގޭ ވީގޮތެއް. އެކަމު ހުރިން ބަލަން،" ރުގިއްޔާ ކިޔައިިދިނެވެ.\nފުރަތަމަ ރާޅުގައި ހުދު ފޮނުގަނޑެއް އަރައިގެން ދިޔައީއެވެ. އެހެން ނަމަވެސް ރުގިއްޔާ ކިޔައިިދިން ގޮތުގައި ދެވަނަ ރާޅު ހިއްލައިލީ ވަރަށް މަތިންނެވެ. އެ ރާޅު ހިއްލައިލީ ރުއްތަކުގެ ވެސް މަތިންނެވެ. ރުގިއްޔާގެ ހިތުގައި ބިރުވެރިކަން އުފެދުނީ ރުއްތަކުގެ މަތިން ދޯންޏެއް ހިއްލައިލި މަންޒަރު ފެނުމުންނެވެ.\nއެ ރާޅު ފެނުމާ އެކު ރުގިއްޔާގެ ހިތުގައި ބިރުވެރިކަން އުފެދުނެވެ. ހާސްވެ ކަންބޮޑުވާން ފެށިއެވެ. ހަދާނެ ގޮތެއް އޭނާއަކަށް ނޭނގުނެވެ. ވަގުތުން ބަލަން ނުހުރެ ދުއްވައިގަތީ އެއްގަމާ ދިމާއަށެވެ. ނަމަވެސް ދަރިފުޅު ބޭންދުނު ތަނެއް އޭރު އޭނާގެ ހަނދާނަކު ނެތެވެ.\n"ރާޅާ ހަމަ ގެއެއްގެ ދޮރާ ހަމައަށް ދިޔައީ އަޅުގަނޑު. ރާޅާ އެ ގޭ ތެރެއަށް ވަދެވިއްޖެ. އެ މީހުން ބުނި އަޅުގަނޑު ބުންޏޭ ރާޅެއް އެބަ އާދެޔޭ. އެކަމަކު ބަލައިލާނެ ފުރުސަތެއް ވެސް ނުލިބުނު ކަމަށް،" ރުގިއްޔާ ކިޔައިދިނެވެ.\nއެ ދުވަހު ރުގިއްޔާގެ ލޯ ކުރިމަތިން ފެނުނު މަންޒަރުތަކަކީ ދުވަހަކު ވެސް އޭނާގެ ހަނދާނުން ފިލައިގެން ދާނެ މަންޒަރުތަކެއް ނޫނެވެ. އެ މަންޒަރުތައް މިހާރު ވެސް އޭނާއަށް ސިފަވާ ކަހަލައެވެ.\nހިތުގައި އުފެދިފައިވާ ބިރުވެރިކަން ބޮޑުވާން ފެށީ އޭނާއަށް ގެތައް ބިމާ ހަމަވާތަން ފެންނަން ފެށުމުންނެވެ. ތަންތަން ސުންނާފަތިވާ މަންޒަރު ހަމަ ލޮލަށް ކައިރިން ފެންނަން ފެށުމުންނެވެ. ހިތުގައި އެ ހިސާބުން، ތިމަންނާ ސަލާމަތްވާނެތޯ ވެސް ސުވާލު އުފެދެން ފެށިއެވެ.\nދަރިފުޅު ހޯދަން ވެސް އެ ވަގުތު ރުގިއްޔާއަކަށް އެއްވެސް މަސައްކަތެއް ނުކުރެވުނެވެ. ސަބަބަކީ ރާޅާއެކު އޭނާ ގެއެއްގެ ތެރެއަށް ދަމައިގަތުމުންނެވެ. އެ ގޭ ތެރޭގައި ދޮރު ތާށިވެފައި ވުމުން އޭނާއަށް އެތަނުން ނުކުމެވޭ ގޮތެއް ނުވިއެވެ.\nއިރުކޮޅެއް ފަހުން ދޮރު ކޮންމެ ވެސް ވަރަކަށް ހުޅުވުނެވެ. ލިބުނު ފުރުސަތުގައި ރުގިއްޔާ އެ ދޭތެރެއިން ބޭރަށް ދެމިގަތެވެ. ނުކުމެގެން ގޮސް ރުގިއްޔާ ހުރީ އޭނާގެ ކާފަމެން ގޭ ތެރޭގައި ހުންނަ ބަނބުކެޔޮގަހެއްގެ އޮފިގަނޑުގައި ހިފަހައްޓައިގެންނެެވެ.\n"އެ ގަޑީ ވަރަށް ގިނަ ތަންތަން ފެނުނު. މީހުންތައް ވެސް ހަމަ ރާޅާ ގެންދާ މަންޒަރާ، ތަންތަން މުގުރިގެން ވެރިގެން ދާ މަންޒަރާ،" ރުގިއްޔާ ކިޔައިދިނެވެ.\nބިޔަ ރާޅުތައް އަރައި މުޅި ވިލުފުށި ސުންނާފަތި ކޮށްލުމަށް ފަހު ފައިބައިގެން ދިޔައީއެވެ. އެ ހިސާބުން ރާޅުގެ އަޑު މަޑުވާން ފަށައިފިއެވެ. ރާޅުގެ އަޑު މަޑުވާން ފެށުމުން، ރުގިއްޔާއަށް އޭނާގެ ދަރިފުޅުގެ ރުއިމުގެ އަޑު އިވުނެވެ.\nދަރިފުޅުގެ ރުއިމުގެ އަޑެއް ރުގިއްޔާއަކަށް ނޯޅޭނެއެވެ. ކިތަންމެ ދުރަކުން ވެސް އެ އަޑު އޭނާގެ ހިނދުރީގައި ޖެހުމުން ނަގައިގަނެވޭނެއެވެ.\nދަރިފުޅުގެ ރުއިމުގެ އަޑު އިވުމުން ރުގިއްޔާ އެންމެ ހިނދުކޮޅެއް ވެސް ލަހެއް ނުކުރެެއެވެ. އެ ބިޔަ ބަނބުކެޔޮ ގަހުން އެއްވެސް ތާކު ނުވެސް ހިފަހައްޓައި ފުއްމައިލީއެވެ. އެހައި މަތިން ފުއްމައިލުމުން، އޭނާގެ ފަޔަށް ވެސް އަނިޔާވިއެވެ. ނަމަވެސް އެކަމަކަށް ރުގިއްޔާގެ ފަރުވާލެއް ނެތެވެ.\nގަހުން ފުއްމައިލުމަށް ފަހު ރުއިމުގެ އަޑު އަންނަ ދިމާލަށް އޭނާ ދިޔައެވެ. އެ އަޑު އައީ އޭނާގެ ބޭބެއެއްގެ ގޭ ތެރެއިންނެވެ. އަވަސްއަވަހަށް ގޮސް ބެލިއިރު، އޭނާގެ ދަރިފުޅު އޮތީ ދޮންނަ މެޝިނެއް ތެރޭގައެވެ.\n"މެޝިނުގެ ދޮރު ލެއްޕިފައެއް ނޫން ހުރީ. މެޝިނުގެ އެތެރެއަށް ވާ ގޮތަށް ހިފަހައްޓައިގެން އޮތީ،" ރުގިއްޔާ ކިޔައިދިނެވެ.\nއަރައިގެން އައި ރާޅުތަކުގެ ބިޔަކަމުން، ދަރިފުޅު ދިރިހުއްޓާ ފެންނާނެ ކަމުގެ އުއްމީދު ރުގިއްޔާއަށް ގާތްގަނޑަކަށް އޮތީ ގެއްލިފައެވެެ. ނަމަވެސް މެޝިނު ތެރޭގައި ދަރިފުޅު ދިރިއޮއްވާ ފެނުމުން އޭނާއަށް ކުރެވުނު އިހުސާސް ބަޔާންކޮށްދޭކަށް ރުގިއްޔާއަކަށް ނޭނގުނެވެ.\nދިރިހުއްޓާ ފެނުނު ނަމަވެސް ދަރިފުޅުގެ ގައިގެ ބައެއް ތަންތަނުން ހުރީ ނޫފައިގަންފައެވެ. އަދި ދަރިފުޅު އޮތް ސަރަހައްދުގައި ކަޅުތެޔޮ ހުރުމުގެ ސަބަބުން ދަރިފުޅަށް އޭގެ އަސަރު ވެސް ކުރިއެވެ.\n"ދަރިފުޅު ގައިގައި ހުސް ކަޅުތެޔޮ އޮތީ،" ރުގިއްޔާ ބުނެލިއެވެ.\nދަރިފުޅު ފެނުނު ނަމަވެސް ރުގިއްޔާގެ ހިތަށް މުޅިއަކުން ތަސައްލީއެއް ނުލިބުނެވެ. ސަބަބަކީ އޭނާގެ އާއިލާގެ އިތުރު އެއްވެސް މީހަކު އޭރު ވެސް ނުފެންނާތީއެވެ. ހިތާހިތުން އޭނާ ދުއާކޮށްލަ ކޮށްލާ ހުރީ އާއިލާގެ މީހުން ހެޔޮ ހާލުގައި ލެހެއްޓެވުމަށް އެދިއެވެ.\nއެހެން ނަމަވެސް ތަގުދީރު ނިޔާ ކުރީ އެހެން ގޮތަކަށެވެ. ދަރިފުޅު ދިރިއޮއްވާ ފެނުނު ނަމަވެސް ރުގިއްޔާއަށް ދެން ކުރަން ޖެހުނު ހިތާމަ ވަކި ކުޑައެއް ނޫނެވެ. ސުނާމީ ކާރިސާގައި އޭނާގެ މަންމައާއި އެއްބަނޑުއެއްބަފާ ދައްތަގެ ދަރިފުޅު ނިޔާވީއެވެ.\nއެ ހިތާމަތައް އިތުރުވީ އޭނާއަށް އޭނަގެ މަންމަގެ މޫނު ދެކިލުމުގެ ފުރުސަތު ވެސް ނުލިބުމުންނެވެ. ރުގިއްޔާއަށް އޭނާގެ މަންމައާ އެންމެ ފަހުން ބައްދަލުވީ އެ ދުވަހުގެ ހެނދުނުގެ ވަގުތެއްގައެވެ. މަންމަގެ ހަނދާންތައް އޭނާގެ ހިތުގައި އަދިވެސް ބިންވަޅު ނެގިފައިވެއެވެ.\n"ދެ ދުވަހެއްގެ ކުރިން މަންމަ ބުނެފަ ވަނީ ހުރިހާ ކުދިން ކައިރީގައި ބޮނޑިބަތް ކައްކައިދީފަ، މަންމަގެ ވަސިއްޔަތެކޭ ފޮނިއެއްޗަކުން މަންމަގެ ފާތިހާ ކެއްކުން،" ރުގިއްޔާއަށް ވާހަކަ ދެއްކުނީ ހިނދެމުން ހުއްޓެމުންނެވެ.\nމިއަދު ރުގިއްޔާގެ ހަތަރު ދަރިން އެބަ ތިއްބެވެ. މެޝިނު ތެރޭގައި އޮއްވާ ފެނުނު ދަރިފުޅަށް މިހާރު 21 އަހަރު ވެއްޖެއެވެ. އެހެން ނަމަވެސް އެ ދުވަހުގެ ހިތްދަތި ހަނދާންތަކަކަށް ނިމުމެއް ނެތެވެ.


Maru commission ge masakkaiy kuriah eba dhey: Hoodh | Mihaaru\nމަރުގެ މައްސަލަތައް ބެލުމަށް ރައީސް އިބްރާހިމް މުހައްމަދު ސޯލިހް އުފެއްދިވި ކޮމިޓީގެ މެމްބަރުން: ކޮމިޝަންގެ ރައީސަކަށް ހުންނެވި ސުއޫދު ވަނީ އިސްތިއުފާ ދެއްވާފައި. --- ފޮޓޯ: މިހާރު\n11 ޑިސެމްބަރ 2019 - 14:207comments\nގެއްލުވައިލާފައިވާ މީހުންނާއި ގޮތް ނޭނގޭ ގޮތަށް މަރާލާފައިވާ މީހުންގެ މައްސަލަތައް ބެލުމަށް އުފައްދާފައިވާ ރިޔާސީ ކޮމިޝަންގައި މިވަގުތު ރައީސަކު ނެތަސް އެ ކޮމިޝަނާ މަތިކޮށްފައިވާ މަސައްކަތްތައް ކުރިއަށް އެބަދާ ކަމަށް ރައީސް އިބްރާހިމް މުހައްމަދު ސޯލިހްގެ ތަރުޖަމާން އިބްރާހިމް ހޫދު މިއަދު ވިދާޅުވެއްޖެ އެވެ.\nމަރު ކޮމިޝަންގެ ރައީސަކަށް ހުންނެވީ ކުރީގެ ބަންޑާރަ ނައިބު ހުސްނުއްސުއޫދެވެ. ސުޕްރީމް ކޯޓުގެ ފަނޑިޔާރަކަށް އައްޔަންކުރަން ރައްޔިތުންގެ މަޖިލީހަށް ނަން ހުށަހެޅުމުން ސުއޫދު ވަނީ އެ މަގާމުން އިސްތިއުފާ ދެއްވައިފަ އެވެ.\nސުއޫދޫގެ އިސްތިއުފާއާ އެކު ކޮމިޝަންގެ މަސައްކަތްތަކާ މެދު ދަނީ ސުވާލު އުފައްދަމުންނެވެ.\nހޫދު "މިހާރު" އަށް ވިދާޅުވީ ކޮމިޝަންގެ ރައީސަކު މިވަގުތު ނެތަސް މަސައްކަތްތައް މަޑު ނުޖެހި ކުރިއަށް އެބަދާ ކަމަށެވެ. ޖުމްލަ ފަސް މެމްބަރުންގެ މައްޗަށް އުފެއްދެވި ކޮމިޝަންގައި މިހާރު ތިއްބަވަނީ ތިން މެމްބަރުންނެވެ. ކޮމިޝަންގެ މެމްބަރުންގެ ތެރެއިން އަބްދުﷲ މުނާޒް އިސްތިއުފާ ދެއްވީ ކޮމިޝަނާ އޮފް ޕްރިޒަންސް އަށް ހަމަޖެއްސެވުމުންނެވެ.\n"ކޮމިޝަނަށް ރައީސަކު ހަމަޖެއްސުމުގެ ކަންކަން ކުރިއަށް އެބަދޭ،" ހޫދު ވިދާޅުވި އެވެ.\nރިޔާސީ ކޮމިޝަން އުފެއްދީ ޖެނުއަރީ 1، 2012 އިން ފެށިގެން ނޮވެންބަރު 17، 2018 ގެ ނިޔަލަށް މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތަކުގެ ތެރެއިން، އެކިއެކި ސަބަބުތައް މެދުވެރިވެގެން، އެކަށީގެންވާ މިންވަރަށް ތަހުގީގު ނުކުރެވި ހުރި މައްސަލަތައް ބެލުމަށެވެ.\nރައްޔިތުން އެންމެ ކަންބޮޑުވާ މައްސަލަތަކުގެ ތެރޭގައި ހިމެނުނު، ރައްޔިތުންގެ މަޖިލީހުގެ އުނގޫފާރު ދާއިރާގެ ކުރީގެ މެމްބަރު އަދި ދީނީ އިލްމުވެރިޔާ ޑރ. އަފްރާޝީމް އަލީ އަވަހާރާކޮށްލުމާއި ނޫސްވެރިޔާ އަހްމަދު ރިލްވާން ގެއްލުވާލުމުގެ އިތުރުން، ލިޔުންތެރިޔާ ޔާމީން ރަޝީދު މަރާލި މައްސަލަ ތަހުގީގުކޮށް މިހާރު ވަނީ ރިޕޯޓް އެކުލަވާލައިފަ އެވެ. ކޮމިޝަނުން ތުހުމަތުކޮށްފައިވާ ގޮތުގައި އެއްގޮތް ކަންތައްތަކެއް ހުރި މި ތިން މަރުގައި ތުހުމަތު ކުރެވެނީ ހަރުކަށި ފިކުރު ކުރިއަރުވާ ޖަމާއަތަކަށެވެ. އެ ޖަމާއަތުގައި ހިމެނޭ، މި ތިން މަރުގެ ވެސް މޭސްތިރިން ކަމަށް ބެލެވޭ ދެ މީހެއްގެ މައްޗަށް ވަނީ ދައުވާކޮށްދޭން ޕްރޮސިކިއުޓަ ޖެނެރަލްގެ އޮފީހަށް ފޮނުވައިފަ އެވެ.\nއިތުރު ލިޔުންތައް ރައީސް އޮފީސް ސަރުކާރު ރިޔާސީ ކޮމިޝަން މީހުން މެރުން ގެއްލިގެން ހޯދާ މީހުން އިބްރާހިމް ހޫދު، ކޮމިއުނިކޭޝަންސް ސްޓްރެޓެޖިސްޓް ހުސްނުއް ސުއޫދު (ސުޕްރީމް ކޯޓުގެ ފަނޑިޔާރު)


Covid-19: Germany Gai Moonu Nivaa Nukoh Ulhey Meehun 5000 Dollar In Joorimanaa Kuranee - Vaguthu\nކޮވިޑް-19: ޖަރުމަނުގައި މޫނު ނިވާނުކޮށް އުޅޭ މީހުން 5000 ޑޮލަރުން ޖޫރިމަނާކުރަނީ\nދުނިޔޭގެ އެކި ކަންކޮޅުތަކުގައި ހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 އާއި ގުޅިގެން އެކުލަވާލާފައިވާ ރައްކާތެރިކަމުގެ އުސޫލުތަކާއި ޚިލާފުވާ ފަރާތްތައް 5000 އެމެރިކާ ޑޮލަރާއި ހަމައަށް ޖޫރިމަނާކުރުމަށް ޖަރުމަންވިލާތުގެ ސްޓޭޓްތަކުން ނިންމަން ފަށައިފިއެވެ.\nއެޤައުމުގެ ބައެއް ސްޓޭތްތަކުގައި އާންމު ތަންތަނަށް މީހުން ނިކުމެ އުޅޭއިރު މޫނު ނިވާކޮށް މާސްކު އެޅުން މަޖުބޫރުކޮށްފައި ވާއިރު، ރައްކާތެރިކަމުގެ ގިނަ ފިޔަވަޅުތައް ދަނީ އަޅަމުންނެވެ. އަދި މި ފިޔަވަޅުތަކާއި ޚިލާފުވާ ފަރާތްތަކަށް ހަރުކަށި އަދަބު ދިނުމަށް އިދާރާތަކުން ވަނީ ތައްޔާރުވެފައެވެ.\nކޮވިޑް-19 ގެ ނުރައްކާ އެންމެ ބޮޑު ޤައުމުތަކުގެ ތެރޭގައި ހިމެނޭ ޖަރުމަންވިލާތުގައި މި ފިޔަވަޅުތައް އަޅަން ނިންމާފައި ވަނީ، ފާއިތުވެދިޔަ ދުވަސްތަކުގައި އެޤައުމުން ވައިރަސް ޖެހޭ މީހުންގެ އަދަދު ކޮންޓްރޯލް ނުވެ އިތުރުވަމުން ދާތީއެވެ.\nމިހާރު އެޤައުމުގައި އަޅާފައިވާ ފިޔަވަޅުތަކުގެ ތެރޭގައި މޫނު ނިވާކުރުން މަޖުބޫރު ކުރުމުގެ އިތުރުން، އާންމު ތަންތަނުގައި އުޅޭ އުޅުމުގައި ގައިދުރުކަމަށް ސަމާލުކަން ނުދޭ ފަރާތްތަކަށްވެސް އަދަބު ދިނުމަށް ވަނީ ނިންމާފައެވެ. މީގެ އިތުރުން 8600 އަކަފޫޓަށްވުރެ ބޮޑު ފިހާރަތަކާއި މޯލްތައް ހުޅުވުން ވެސް އެޤައުމުގައި ވަނީ މަނާކޮށްފައެވެ.\nޖަރުމަން ވިލާތުގައި ކޮވިޑް-19 އާއި ގުޅިގެން އަޅާފައިވާ ފިޔަވަޅުތަކަށް އެޤައުމުގެ ގިނަ ސްޓޭޓްތަކުގައި މިހާރު އަމަލު ކުރަމުން ދާއިރު، ކުރިޔަށް އޮތް ދުވަސްތަކުގައި އެ ފިޔަވަޅުތައް އިތުރަށް ވަރުގަދަކޮށް ހަރުދަނާކުރާނެ ކަމަށް އިދާރާތަކުން ވަނީ ބުނެފައެވެ.\nއެޤައުމުގެ ބައެއް ސްޓޭޓްތަކުން ކޮވިޑް-19 އާއި ގުޅިގެން އެކުލަވާލާފައިވާ އުސޫލުތަކުގައި ވާގޮތުން އާންމުން ބޭރަށް ނިކުމެ އުޅޭއިރު މޫނު ނިވާކުރުމަށް ފޭސް މާސްކެއް ނުލިބިއްޖެ ހާލަތެއްގައި، ފޮތިކޮޅެއް ނުވަތަ ސްކާފަކުން ވެސް މޫނު ނިވާކުރަން ޖެހެއެވެ.\nކޮވިޑް-19 ގެ ނުރައްކާ ޖަރުމަންވިލާތަށް ދުވަހެއް ދުވަހަކަށް އިތުރުވަމުންދާއިރު، އެޤައުމުން މިހާތަނަށް ޖުމްލަ 158389 މީހަކަށް މި ބަލި ޖެހިފައި ވެއެވެ. އޭގެތެރެއިން މިހާތަނަށް 6050 މީހަކު މަރުވެފައިވާ ކަމަށް އިދާރާތަކުން ބުނެއެވެ. ޖަރުމަންވިލާތުގައި ކޮވިޑް-19 ޖެހުނު މީހުންގެ ތެރެއިން 114500 މީހަކު ވަނީ ބަލިން ރަނގަޅުވެފައެވެ.\nމިހާތަނަށް ދުނިޔެއިން ކޮވިޑް-19 ފެނުނު 210 ޤައުމު ނުވަތަ ސަރަޙައްދުގެ ތެރެއިން ޖަރުމަންވިލާތަކީ ފަސްވަނައަށް އެންމެ ގިނަ ބަޔަކު މި ބައްޔަށް ފައްސިވެފައިވާ ޤައުމެވެ. އެޤައުމުގައި ބަލި ޖެހިގެން ފަރުވާދެމުންދާ މީހުންގެ ތެރެއިން 2570 މީހެއްގެ ހާލު ސީރިއަސް ކަމަށް އިދާރާތަކުން ބުނެއެވެ.\nއޭޕްރީލް 28, 2020 03:50\nރާއްޖެ އަށް މިއައި ކޮވިޑްގެ ކޯފާ އައުމުގެ ދިވެހިންގެ ނުބައިކަން.\nއޭޕްރީލް 28, 2020 09:39\nލާދީނިއްޔަތައް ވޯޓުދިނީމަ ވާގޮތް. އަންނިއަކީ ދައްޖާލުއާއި ވާދަކުރާ ވަރުގެ ބިރެއް.\nއޭޕްރީލް 28, 2020 05:44\nދިވެހި ސަރުކާރުން ބާރުއަޅަނީ މާސްކު ނޭޅުމައްދޯ؟\nއޭޕްރީލް 28, 2020 08:37\nޓެރަރިސްޓު ހަމަލާއެއް ދީފާނެތީ މިހާރު ބިރެއް ނުގަނޭތަ ތިޔަ މޫނު ނިވާކުރަން މަޖުބޫރު ކުރަނީ. ބުއްދި ފައްސި ވެފަ ތިބި ބަޔެއް.


Baaruthah male ah: MDP ge baeh membarun rathah! | Mihaaru\nމާފަންނު މެދު ދާއިރާގެ މެމްބަރު އިބްރާހީމް ރަޝީދު. (ކ). މިއަދުގެ ޖަލްސާގައި ސަރުކާރަށް އެންމެ ބޮޑަށް ފާޑުވިދާޅުވީ އޭނާ\nބާރުތައް މާލެ އަށް: އެމްޑީޕީގެ ބައެއް މެމްބަރުން ރަތަށް!\n25 ފެބުރުއަރީ 2020 - 12:22 80 comments\nސަރުކާރުގެ ފަރާތުން ތިނަދޫ ދެކުނު ދާއިރާގެ އަބްދުﷲ ސަނީފު ހުށަހެޅުއްވި ޔުޓިލިޓީ ރެގިއުލޭޓަރީ އޮތޯރިޓީ ބިލުގެ ބަހުސްގައި، މަޖިލީހުގެ ސުޕަ މެޖޯރިޓީ އޮންނަ އެމްޑީޕީގެ އެއް މެމްބަރަކު އަނެއް މެމްބަރަކަށް ފާޑުވިދާޅުވާން ފެއްޓެވީ މާފަންނު މެދު ދާއިރާގެ މެމްބަރު އިބްރާހީމް ރަޝީދު (ބޮންޑޭ) ދެއްކެވި ވާހަކައަކާ ގުޅިގެންނެވެ. އޭނާ ވިދާޅުވީ އެމްޑީޕީގެ ސިޔާސަތަކީ ކައުންސިލްތަކަށް ބާރު ދިނުން ކަމަށާއި އެހެންވެ ކަރަންޓާއި ފެނާއި ނަރުދަމާ އަދި ކުނީގެ މައްސަލަތައް ރެގިއުލޭޓް ކުރަން ޖެހޭނީ އެ ރަށެއްގެ ކައުންސިލުން ކަމަށެވެ. އެކަމަކު ބިލްގައި ބުނެފައި އޮތީ އެކަމަށް ރެގިއުލޭޓަރީ ސެންޓްރަލް ބޮޑީއެއް އުފެއްދުމަށެވެ.\nބޮންޑޭ ތުހުމަތު ކުރެއްވި ގޮތުގައި ސަރުކާރުން ފޮނުވި ޔުޓިލިޓީ ބިލުގައި އޮތީ ބާރުތައް މާލެ އަށް ޖަމާކުރުމުގެ ނިޔަތް ކަމަށާއި އެއީ އެމްޑީޕީގެ ސިޔާސަތެއް ނޫން ކަމަށެވެ. އެ ބިލުން ކުރަން އުޅޭ ކަމަކީ ރާއްޖޭގައި ދޭ ފެނާއި ނަރުދަމާގެ ހިދުމަތް އަނެއްކާވެސް އިތުރަށް ކޮންޓްރޯލް ކުރުން ކަމަށާއި ސަރުކާރުގެ ނިޔަތް ސާފުވާން ޖެހޭ ކަމަށް އޭނާ ވިދާޅުވި އެވެ.\n"ސާފުވާން ޖެހޭ އަޅުގަނޑުމެންގެ ނިޔަތް. ސަރުކާރުން ބިލުތައް ފޮނުވާ އިރު އެޖެންޑާ 19 ނުވަތަ އެމްޑީޕީގެ ސިޔާސަތެއް އެބަ އޮތް ކަނޑައެޅިފައި. އަަދި ސަރުކާރުގެ ވުޒާރާތަކުގައި ތިއްބަވާ ބޭފުޅުންނަށް ވެސް އެނގެން ޖެހޭނެ ރައްޔިތުން ވޯޓް ދިނީ ސިޔާސަތަކަށް ކަން. ރައްޔިތުން ވޯޓު ދިނީ މީހަކަށް ނޫންކަން،" އޭނާ ވިދާޅުވި އެވެ.\nބޮންޑޭ ވިދާޅުވީ އެމްޑީޕީގެ ފުރަތަމަ ސަރުކާރުގައި ރާއްޖެ ޕްރޮވިންސްތަކަކަށް ބަހައިގެން، ޔުޓިލިޓީގެ ހިދުމަތް ދިން އިރު އޭގެ ނަތީޖާ ރަނގަޅު ކަމަށެވެ. އޭރުގައި ކަރަންޓް އަގު ހެޔޮވެ، އާ ގޮތްތައް ވެސް ތައާރަފްވި ކަމަށް ވިދާޅުވި އެވެ. ސަރުކާރުން ހުށަހެޅި ޔުޓިލިޓީ ރެެގިއުލޭޓް ކުރުމުގެ ބިލުގައި އޮތީ އެ މަފްހޫމް ނޫން ކަމަށާއި އޭގައި އޮތީ ޚުދުމުހުތާރު ގޮތްތަކެއް ކަމަށް އޭނާ ތުހުމަތު ކުރެއްވި އެވެ.\nބޮންޑޭގެ ވާހަކަ އަށް އެންމެ ފުރަތަމަ ނުރުހުން ފާޅުކުރެއްވީ ހަނިމާދޫ ދާއިރާގެ މެމްބަރު އަބްދުލްޣަފޫރު މޫސާ އެވެ. ނިޒާމާ ބެހޭ މައްސަަލައެއް ނަންގަވައިގެން ޣަފޫރު ވިދާޅުވީ ބޮންޑޭ ވާހަކަ ދައްކަވަނީ ބިލުގައި އޮތް ވާހަކަތަކާ މުޅިން ހިލާފަށް ކަމަށެވެ.\nހެންވޭރު ދެކުނު ދާއިރާގެ މެމްބަރު. ހުސައިން ޝަމީމް. މަޖިލީހުގެ މިއަދުގެ ޖަލްސާގައި ސަރުކާރަށް ފާޑުކިިއުން ހުއްޓުވަން މަސައްކަތް ކުރެއްވި.\nއެކަމަށް ބޮންޑޭ ރައްްދު ދެއްވީ ސަރުކާރަށް ނިސްބަތްވާ ގިނަ މެމްބަރުންނަށް ތުހުމަތު ރަައްދުވާ ގޮތަށެވެ. އޭނާ ވިދާޅުވީ މިނިސްޓަރުންގެ ފައިބުޑަށް ވެއްޓިފައި ތިއްބަވާ މެމްބަރުންނަށް، ސަރުކާރަށް އަންނަ ފާޑުކިއުންތައް ހަޖަމް ނުވާނެ ކަަމަށާއި އެކަމަކު އޭނާ މަސައްކަތް ކުރައްވަނީ އެގޮތަށް ނޫން ކަމަށެވެ.\n"[އެ ބޭފުޅުން] މުޅިން އުޅޭނީ ރައީސުލްޖުމްހޫރިއްޔާ ވެގެން، ވަޒީރަކު ވެގެން، ވައި އަޅުވަންް، އިއްޒަތްތެރި ރައީސް، އެއީ އަޅުގަނޑުގެ ތޮބީއަތުގައި ހުންނަ ކަމެއް ނޫން،" ބޮންޑޭ ވިދާޅުވި އެވެ.\nއޭނާ އެގޮތަށް ވާހަކަ ދެއްކެވި އިރު އޭނާ އަށް ތާއީދުކުރައްވާ މެމްބަރުންނާއި ދެކޮޅުހައްދަވާ މެމްބަރުންގެ އަޑުން މަޖިލީހުގެ މާލަން އޮތީ ގުގުމައިފަ އެވެ. ބޮންޑޭގެ ވާހަަކަ އަށް ނުރުހުން ފާޅުކުރައްވައި ނިޒާމީ މައްސަލައެއް ނެންގެވި އަނެއް މެމްބަރަކީ ހެންވޭރު ދެކުނު ދާއިރާގެ ހުސައިން ޝަމީމް (އަނދުން ހުސައިން) އެވެ. އޭނާ ވެސް ވިދާޅުވީ ބޮންޑޭޭ ވާހަކަ ދައްކަވަނީ އޮޅުވާލައްވައިގެން ކަމަށެވެ. އެކަން ރިޔާސަތުން ހުއްޓުވައިދޭން އޭނާ އެދިވަޑައިގަތެވެ.\nހަނިމާދޫ ދާއިރާގެ މެމްބަރު އަބްދުލްޣަފޫރު މޫސާ. -- ފޮޓޯ: މިހާރު\nއެކަމަކު ރިޔާސަތުން، މަޖިލީހުގެ ނައިބު ރައީސް އީވާ އަބްދުﷲ ވިދާޅުވީ ވާހަކަ ދައްކަވާނީ ތެދަށްކަން ނުވަތަ އޮޅުވާލައިގެން ކަން ކަނޑައަޅުއްވާނީ ވާހަކަ ދައްކަވާ މެމްބަރު ކަމަށެވެ.\nބޮންޑޭގެ ފަހުން ވާހަކަ ދެއްކެވި ތިނަދޫ ދެކުނު ދާއިރާގެ އަބްދުލް މުޣުނީ ވެސް ތާއީދު ކުރެއްވީ ބޮންޑޭގެ ވާހަކައަށެވެ. އޭނާ ވިދާޅުވީ ސަރަހައްދީ ބާރުވެރިކަން ސަރަހައްދުތަކަށް ދިނުމަކީ ބިލުގެ މަގުސަދު ކަމަށް ވާން ޖެހޭނެ ކަމަށާއި ނަމަވެސް ބިލުން ފެންނަނީ ބާރުތައް މާލެ އަށް ޖަމާކުރަން އުޅޭކަން ކަަމަށެވެ.\n"މިކަން މިގޮތަށް ނުކޮށް، ސަރަހައްދީ ބާރުވެރިކަން އަޅުގަނޑުމެންނަށް ހަމަ ފުރިހަމަ އަށް ލިބިގެން ދާނެ ގޮތަކަށް މިފަދަ ބިލެއް ފަރުމާ ކުރެވިގެން އަންނަތަން ދެކެން އަޅުގަނޑު ބޭނުން،" މުޣުނީ ވިދާޅުވި އެވެ.\nސަރުކާރުން ހުށަހެޅި ޔުޓިލިޓީ ރެގިއުލޭޓްކުރުމުގެ ބިލަށް ކަނޑިތީމު ދާއިިރާގެ މެމްބަރު އަބްދުﷲ ޝަހީމް އަބްދުލް ހަކީމް ވެސް ފާޑުވިދާޅުވި އެވެ. އޭނާ ވިދާޅުވީ ކުންފުނިތަކަށް ލާފައި ތިބޭ އެމްޑީންނާއި ޑީއެމްޑީން ކަންތައް ކުރައްވާ ގޮތުގެ ޝަކުވާ ރައްޔިތުން ކުރާ ކަމަށެވެ. އެކަން އެހެން އޮއްވައި މިއަދު ހުށަހެޅި ބިލުން އަނެއްކާވެސް ބާރު ދޭން އުޅެނީ މާލޭގައި ހުންނަ މީހަކަށް ކަމަށް އޭނާ ވިދާޅުވި އެވެ.\n"މިއަދު ވެސް މި ކިޔަނީ އަޅުގަނޑުމެންގެ ކައުންސިލްތައް ބާރުވެރިކުރާ ވާހަކަ. އެހެން ނަމަވެސް މާލޭގައި ހުންނަ މީހަކަށް އަޅުގަަނޑުމެން ބާރުތައް ދެނީ. މިނިސްޓަރަށް އަނެއްކާވެސް ހުރިހާ ބާރެއް ދެނީ،" އޭނާ ވިދާޅުވި އެވެ.\nމިލަންދޫ ދާއިރާގެ މެންބަރު އަލީ ރިޒާ ވިދާޅުވީ ޔުޓިލިޓީ ރެގިއުލޭޓަރީ ބޮޑީއެއް އުފެއްދުމަށް ވުރެ، އެކަން ކަން ލާމަރުކަޒީ ގާނޫނުގެ ތެރެއަށް ވެއްދުން މާ ރަނގަޅު ކަމަށާއި ކައުންސިލްތަކަކީ ރެގިއުލޭޓަރީ ބޮޑީތަކެއް ކަމަށެވެ. އޭނާ ވިދާޅުވި ގޮތުގައި މިހާރު މިކުރާ ކަމަކީ ކަންތައްތައް ބެލުމުގެ ފަށަލަތައް އިތުރުކުރުމެވެ.\n"ވޮޗަރު ބަލަން އަނެއްކާ ވެސް އިތުރު ވޮޗަރެއް. އެ ވޮޗަރު ބަލަހައްޓަން ސީނިއާ ސުޕަވައިޒަރެއް، ސީނިއާ ސުޕަވައިޒަރު ބަލަހައްޓަން އަނެއްކާ މެނޭޖަރެއް،" ކަންތައްތައް ބެލެހެއްޓުމުގެ ފަށަލަތައް އޮންނަ ގޮތަށް ޖޯކް ޖައްސަވަމުން ރިޒާ ވިދާޅުވި އެވެ.\nއެ ހިސާބުން ނިޒާމާ ބެހޭ މައްސަލައެއް ނަންގަވައި، އަނދުން ހުސައިން ވިދާޅުވީ ރިޒާ ވެސް ވާހަކަ ދެއްކެވީ ބިލްގައި އޮތް އެއްޗެއް ނުބަލައްވައި ކަމަށެވެ. އޭނާ ނެންގެވީ ނިޒާމާ ބެހޭ މައްސަލައެއް ކަމަށް ބަލައި ނުގަތް ނަަމަވެސް ރިޔާސަތުން އީވާ ވިދާޅުވީ މިއީ އެއްބޭފުޅަކު އަނެއް ބޭފުޅަކަށް ވަރަށް ރަނގަޅު ނަސޭހަތް ދެއްވާ ދުވަހެއް ކަަމަށެވެ. އީވާ އެހެން ވިދާޅުވުމުން ވެސް ރިޒާ އަނދުން ހުސައިން އަށް ރައްދު ދެއްވި އެވެ.\n"އަޅުގަނޑު ދައްކަން ވާ ވާހަކައެއް ހެންވޭރު ދެކުނު ދާއިރާގެ މެމްބަރަކަށް ނޭނގޭނެ. އަޅުގަނޑަކީ ށ. މިލަންދޫ ދާއިރާގެ ރައްޔިތުންގެ ކަންބޮޑުވުންތައް މި މަޖިލީހުގައި ފާޅުކުރަން ފޮނުވާފައި ހުރި އެ ރައްޔިތުންގެ މެމްބަރެއް،" އޭނާ ވިދާޅުވި އެވެ.\nގޯސް ކުރަން އުޅެންޏާ ގޯސްކުރަމާ ހިނގާށޭ ވިދާޅުވެ، ކަނޑިތީމު ދާއިރާގެ މެމްބަރު އަބްދުﷲ ޝަހީމް، ރިޒާ އަށް ހިތްވަރު ދެއްވާ އަޑު އޭރުއިވެ އެވެ.\nއިތުރު ލިޔުންތައް ރައްޔިތުންގެ މަޖިލިސް ކަރަންޓު ޔުޓިލިޓީ ކުންފުނިތައް ފެން ސަޕްލައިކުރުން މެމްބަރު އިބްރާހިމް ރަޝީދު (މާފަންނު މެދު) މެމްބަރު އަލީ ރިޒާ (މިލަންދޫ) މެމްބަރު ހުސައިން ޝަހީމް (ހެންވޭރު ދެކުނު) މެމްބަރު އަބްދުﷲ ޝަހީމް އަބްދުލްހަކީމް މެމްބަރު އަބްދުލް މުޣުނީ (ތިނަދޫ އުތުރު) މެމްބަރު އަބްދުﷲ ސަނީފް (ތިނަދޫ ދެކުނު)


vnews - Dr.Jameel naib raees kamun vazeeru kamah!\nޖުމްހޫރީ ޕާޓީގެ ލީޑަރު ގާސިމް އިބްރާހީމްގެ ޕޮލިޓިކަލް އެޑްވައިޒަރު އަދި ކުރީގެ ނާއިބުރައީސް ޑރ.މުހައްމަދު ޖަމީލް އަހުމަދު --\nމީގެ ފަސް އަހަރު ކުރިން ވެސް ރާއްޖޭގައި ބޮޑު ރިޔާސީ އިންތިޚާބެއް ބޭއްވިއެވެ. އެފަހަަރުވެސް އިންތިޚާބު ބާތިލްކުރުމަށް ކޯޓަށް މައްސަލަ ހުށަހެޅުނެވެ. އަދި ބާތިލްކުރިވެސް މެއެވެ. އެހުރިހާ "ސަކަރާތްގަނޑަކަށް ފަހު" ރައްޔިތުންގެ ވޯޓުން ރައްޔިތުން ނިންމީ ހިނގަމުންމިދާ ފަސް އަހަރު ރާއްޖޭގެ ރައީސުލްޖުމްހޫރިއްޔާއަކީ އަބްދުﷲ ޔާމީން ކަމަށެވެ. އަދި ނާއިބުރައީސަކީ ޑރ.މުހައްމަދު ޖަމީލް އަހުމަދު ކަމަށެވެ.\nރައްޔިތުންގެ ނިންމުން މާގިނަދުވަހު ދެމިއޮތް ތަނެއް ނުފެނުނެވެ. ދޮޅުއަހަރެއްހާ ދުވަސް ފަހުން ފެނުނީ ރައްޔިތުން އިންތިޚާބު ކުރި ނާއިބުރައީސް ނަގައި އެއްލައިލި ތަނެވެ. އެތައް ތުހުމަތެއް އެމަނިކުފާނުގެ އިސްތަށިފުޅުގައި އެޅުވުމަށްފަހު އެއިން ކަމަކަށް ޖަވާބުދާރީވާންވެސް ފުރުސަތެއް ނުދީ މަގާމުން ދުރުކުރީއެވެ.\nވޭތުވެދިޔަ ހަތަރުއަހަރެއްހާ ދުވަހު ކުރީގެ ނާއިބުރައީސް ޑރ.ޖަމީލް ވަނީ ބޮޑެތި ތަކުލީފުތަކެއް އުފުއްލަވައި އެތައް އަނިޔާއެއް ތަހަންމަލް ކުރައްވާފައެވެ. ގައުމުގެ އެންމެ މަތީފަޑީގައި ރައްޔިތުންނަށް ޚިދުމަތް ކޮށްދެއްވުމަށް ނުކުމެވަޑައިގަތުމުން އަރުތެރޭގައި ލީ "ހިތިރަހަ" އަދިވެސް ނުކެނޑޭނެއެވެ. ދުވަހަކު ކެނޑޭނެހެންވެސް ހީނުވެއެވެ. ނަމަވެސް އެއްކަމެއް ޔަގީނެވެ. ދިވެހިން މިއަދު ދެކެމުންމިދާ ޑިމޮކްރެސީގެ "އުންމީދީ ބަދަލުގައި" އެމަނިކުފާނުގެ ދައުރު ދިވެހިން ހަނދާން ނުނެތޭނެ ކަމެވެ. ޖަސްޓިސް މިނިސްޓަރުކަމުގައި ރާއްޖޭގެ ޝަރުއީ ދާއިރާއަށް ގެންނެވި އިންގިލާބީ ބަދަލުތަކާއި މިނޫންވެސް އެކިގޮތްގޮތުން އެމަނިކުފާނު ގައުމަށް ކޮށްދެއްވާފައިވާ އަގުހުރި ޚިދުމަތްތަކަށް ރައްޔިތުން ޝުކުރުވެރި ވެއެވެ.\nނާއިބުރައީސްކަމުގެ މަގާމުގައި ކުރެއްވި ހިތި ތަޖުރިބާއަށްފަހު ޑރ.ޖަމީލްގެ ސިޔާސީ ކެރިއަރު ދެން ނިމުނީތޯއެވެ؟ އައު ސަރުކާރުގެ އެއްވެސް ދިމާއަކުން އެމަނިކުފާނު ފެނިދާނެތޯއެވެ؟ ޚާއްސަކޮށް ވަޒީރުންގެ މަޖިލީހުން އެމަނިކުފާނު ފެނިދާނެތޯއެވެ؟ އެމަނިކުފާނުގެ ޚިދުމަތް ދެން ދިވެހިންނަށް ލިބޭނީ ކޮންގޮތަކަށްތޯއެވެ؟ މިއީ ރައްޔިތުންގެ ސުވާލުތަކެވެ. ވީޓީވީގެ ފަސްމަންޒަރު ޕްރޮގްރާމުގައި ބައިވެރިވެވަޑައިގެން އެމަނިކުފާނު ވަނީ މިސުވާލުތަކަށް ޖަވާބު ދެއްވާފައެވެ.\nޑރ.ޖަމީލް ވިދާޅުވީ ރާއްޖޭގެ ރައްޔިތުންނަށް ޚިދުމަތް ކުރެއްވުމަށް ލިބިވަޑައިގަތް ފުރުސަތުގައި އެކަން އެމަނިކުފާނު ކޮށްދެއްވާފައިވާ ކަމަށެވެ. އަދި އެފުރުސަތު ރައްޔިތުން ދިން ކަމަށްޓަކައި، އެމަނިކުފާނަށް ރައްޔިތުން ކުރި އިތުބާރަށްޓަކައި ޝުކުރު އަދާކުރެއްވިއެވެ.\nއައު ސަރުކާރުގެ ކެބިނެޓުން ފެނިދާނެތޯ ދެންނެވުމުން ވިދާޅުވީ ނުފެންނާނެ ކަމަށެވެ. ނާއިބުރައީސްގެ މަގާމު އަދާކުރައްވާފައި ވަޒީރުންގެ މަޖިލީހުގައި އިންނެވުމަކީ އެންމެ ރަގަޅުގޮތް ކަމަށް ދެކެވަޑައިނުގަންނަވާ ކަމަށް ވިދާޅުވިއެވެ.\n"ރާއްޖޭގެ ނާއިބުރައީސެއްގެ މަގާމު އަދާކޮށްފައި އަޅުގަނޑު މިހިރީ. އެހެންވީމަ އެއަށްފަހު އަނެއްކާ ގޮސް ވަޒީރުންގެ މަޖިލީހުގައި އެހެން ހައިސިއްޔަތަކުން ހުރުމަކީ ދެން ކޮންމެހެން ކުރަންޖެހޭ ކަމެއް ކަމަށް ނުފެނޭ. އެއަށްވުރެ ރަގަޅު ކަންތައް ވެސް ހުންނާނެހެން ހީވަނީ އަޅުގަނޑަށް ކުރަން. އަޅުގަނޑަށް މިހާރު ލިބޭ އެންމެ ބޮޑު އުފަލަކީ މިބަދަލުވެގެންދިއުން. އަޅުގަނޑުގެ ޚިދުމަތް ރާއްޖޭގެ ރައްޔިތުންނަށް ގާނޫނީ ދާއިރާއިންނާއި އަދި އިޖުތިމާއީ އެހެނިހެން ދާއިރާތަކުން އަޅުގަނޑަށް ވީމިންވަރަކުން ފޯރުކޮށްދޭނަން" ޑރ.ޖަމީލް ވިދާޅުވިއެވެ.\nއެމަނިކުފާނު ވިދާޅުވީ އިޖުތިމާއީ ދާއިރާއިން ރައްޔިތުންނަށް ޚިދުމަތް ކުރެއްވުމަށް ވަރަށް އަވަހަށް ފައްޓަވާނެ ކަމަށެވެ. އަދި އިޖުތިމާއީ ކަންކަމަކީ އެމަނިކުފާނު ވަރަށް ގަޔާވާ ކަމެއް ކަމަށާއި ޚާއްސަކޮށް ތައުލީމި ދާއިރާއަށް ޚާއްސަ ކުލުނެއް ހުންނަ ކަމަށް ވެސް ވިދާޅުވިއެވެ.\nޖުމްހޫރީ ޕާޓީގެ ލީޑަރު ގާސިމް އިބްރާހީމްގެ ޕޮލިޓިކަލް އެޑްވައިޒަރުގެ މަގާމުގައި މިހާރުވެސް ހުންނެވި ޑރ.ޖަމީލް ވިދާޅުވީ އައު ސަރުކާރުގެ ރަސްމީ މަގާމެއް ނުފުރުއްވި ނަމަވެސް އޭގެ މާނައަކީ ސިޔާސީ ދާއިރާއިން ދުރަށް ވަޑައިގަތުން ނޫން ކަމަށެވެ. މިހާރުވެސް އުޅުއްވަނީ ވަރަށް ބޮޑަށް ސިޔާސީ މަސައްކަތުގެ ތެރޭގައި ކަމަށާއި އެމަނިކުފާނުގެ އެހީތެރިކަން ބޭނުންވެއްޖެ ހިނދެއްގައި ޖުމްހޫރީ ޕާޓީ މެދުވެރިކޮށް ވެސް ޚިދުމަތް ލިބޭނެ ކަމަށެވެ. އަދި އިންތިޚާބުވެފައިވާ ރައީސް އިބްރާހީމް މުހައްމަދު ސޯލިހާއި އެމަނިކުފާނުގެ ސަރުކާރަށް ލަފައެއް އިރުޝާދެއް ނުވަތަ އެހެން ހައިސިއްޔަތަކުން ވެސް ޚިދުމަތެއް ބޭނުންވެއްޖެނަމަ ވަރަށް ގާތުގައި ހުންނަވާނެ ކަމުގެ ޔަގީންކަން ވެސް ދެއްވިއެވެ.\nއެމަނިކުފާނު ވިދާޅުވީ އިއްތިހާދުގެ ސަރުކާރު ގެނައީ އެންމެން ގުޅިގެން ވަރަށް ބުރަ މަސައްކަތުން ކަމަށާއި އެހެންކަމުން މިއީ ވަރަށް ކާމިޔާބު ސަރުކާރަކަށް ވުމަށް އެދިވަޑައިގަންނަވާ ކަމަށެވެ. އަދި އެއީ ދިވެހި ރައްޔިތުންގެ ވެސް ވަރަށް ބޮޑު އުންމީދެއްކަން ފާހަގަކުރައްވައި އައު ސަރުކާރަށް ކާމިޔާބާއި ކުރިއެރުމަށް ވަނީ އެދިވަޑައިގެންފައެވެ.


Nigeria Ge Ameer Aku Furathama Loabeege Bahdhalu Vumah Restaurant Eh Ehkoh Hifi - Vaguthu\nނައިޖީރިއާގެ އަމީރެއް ކަމަށްވާ އެދެކުންލޭ އަޑެބަޔޯ އެމިލަނާ ފުރަތަމަ މީހާކާއި އެކީ ލޯބީގެ ގޮތުން ބައްދަލު ކޮށްލަން ރެސްޓޯރެންޓް އެއްކޮށް ކުއްޔަށް ހިފާފައިވާ ކަމަށް އޭނާ ބުނެފިއެވެ.\nއޭނާ ބުނެފައިވަނީ އޭރު އޭނާ ރެސްޓޯރެންޓެއް އެއްކޮށް ހިފައިގެން ފުރަތަމަ ބައްދަލު ކުރުމަށް ދިޔަ ކުއްޖާއަކީ މިހާރު އޭނާގެ އަނބިމީހާ ކަމަށެވެ.\nއޭނާ އަށް ކެއިޝާ އޮމިލާނާ ފެނިފައިވަނީ ވިޔަފާރި ދަތުރަކަށް ނިއުޔޯކަށް ގޮސްގެން އުޅެނިކޮށެވެ. އޭރު ކެއިޝާ އެތަނުގައި ހުއްޓިގެން ހުރުމުން އެޑެބަޔޯ ވަނީ އޭނާ ދިޔަ ބައްދަލުވުމަށް ނުގޮސް ކެއިޝާ ކައިރިއަށް ގޮސް ނަންބަރު ހޯދަން ބުނެފައެވެ.\nއޭގެ ފަހުން ފުރަތަމަ ފަހަރަށް ބައްދަލުކުރުމަށް މުޅި ރެސްޓޯރެންޓް ހުރި ގޮތަށް އޭނާ ވަނީ ކުއްޔަށް ނަގާފައެވެ.\n"ރެސްޓޯރެންޓް މީހުން ގާތު އެގޮތަށް ބޭނުންވެއޭ ބުނުމުން ބުނީ ވަރަށް ބޮޑު އެއްޗެއް ހަރަދު ވާނެ ކަމަށް. އެކަމަކުވެސް މައްސަލައެއް ނެތް ކަމަށް ވާނީ ބުނެފައި" އެޑެބަޔޯ ބުންޏެވެ.\nއޭރު އަގަކަށް ނުބަލައި ބިންމަތިއާއި އެކީ މަލުގެ ފަތުން ރީތި ކުރުމަށް ބުނެފައިވާ ކަމަށާއި އެއީ ފުރަތަމަ ބައްދަލުވުން ކަމަށްވުމުން ލޯބީގެ ގޮތަކަށް، ލޯބި ހުށަހަޅާ ގޮތަކަށް ގެންދަން އެޑެބަޔޯ ބޭނުންވިއެވެ.\nއެއީ މީގެ 16 އަހަރު ކުރިންނެވެ. އޭރު ކެއިޝާއަކަށް އެއްވެސް ގޮތަކަށް އެޑެބަޔޯ އަކީ އަމީރެއް ކަމަށް އެނގިފައެއް ނުވެއެވެ. އޭނާ އަށް އެކަން އެނގިފައިވަނީ އެމީހުން ބައްދަލުވިތާ2އަހަރު ފަހުން އެޑެބަޔޯގެ މަންމައާއި ކެއިޝާ ދިމާވެގެންނެވެ.\nއެޑެބަޔޯ އާއި ކެއިޝާ މިހާރު ދިރިއުޅެމުން އަންނަނީ ލަންޑަންގައި އެމީހުންގެ ދެ ކުދިންނާއި އެކުގައެވެ.\nޖެނުއަރީ 18, 2021 17:58\nކައިޝާއި އެޑަބަޔޯ އޭ އަސްލު ލޯބި އެނގިއްޖެ!


Israel ge gathulu aanmu Nasheedh kuhveri kurahvaifi\n17th February 2019 | Last update: 09:08\nއިޒްރޭލުގެ ސިފައިން ބަޑިޖެހުމުން ޒަހަމްވި ކުއްޖަކަށް ފަރުވާދޭން އެހީތެރިވަނީ.\nއިޒްރޭލުގައި ހުންނަ އެމެރިކާ އެމްބަސީ ގުދުސްގައި ހުޅުވުމާ ދެކޮޅަށް އަޑުއުފުލަމުން ދިޔަ ފަލަސްތީނުގެ މީހުންގެ ތެރެއަށް އިޒްރޭލު ސިފައިން ބަޑިޖަހައި 100 އެއްހާ މީހުން މަރާލުމަކީ އެއްގޮތަކަަށް ވެސް ބަލައި ގަނެވޭނެ އަމަލެއް ނޫން ކަމަށް ވިދާޅުވެ، ކުރީގެ ރައީސް މުހައްމަދު ނަޝީދު އިޒްރޭލުގެ އަމަލުތައް ކުށްވެރި ކުރައްވައިިފި އެވެ.\nމިދިޔަ އަންގާރަ ދުވަހު އިޒްރޭލުން ވަނީ، ގައްޒާ ބޯޑަރު ފެންސް ކައިރީގައި މުޒާހަރާ ކުރި އެތައްހާސް ފަލަސްތީނު މީހުންގެ ތެރެއަށް ބަޑި ޖަހައި 100 އެއްހާ މީހުން މަރާލައިފަ އެވެ. އަދި އެތައް ހާސްބަޔަކު ޒަހަމްވެސްވި އެވެ.\nމިއީ ގަތުލު އާންމެއް ކަމަށް ބުނެ، ދުނިޔޭގެ ގިނަ ގައުމުތައް އަދި އިސްލާމީ ގައުމުތަކުން އަންނަނީ އިޒްރޭލުގެ މި އަމަލުތައް ކުށްވެރި ކުރަމުން އެވެ.\nފަލަސްތީނުގެ ރައްޔިތުންގެ އިހުތިޖާޖަށް އިޝާރާތް ކުރައްވައި ނަޝީދު މިއަދު ކުރެއްވި ޓްވީޓެއްގައި ވިދާޅުވީ، އެ ގައުމެއްގެ ދިފާއުގައި މަސައްކަތް ކުރުމަކީ ހައްގަކީ ވަކި ގައުމެއްގެ އެއްޗެއް ނޫން ކަމަށާއި އެއީ ހުރިހާ ގައުމަކަށް ވެސް އޮންނާނެ އެއްޗެއް ކަމަށެވެ. އަދި އެ ހައްގު ބޭނުން ކުރުމުގެ ރައްދެއްގެ ގޮތުން، އިޒްރޭލުން ފަލަސްތީނުގެ އެތައް ބަޔަކު ގަތުލުކޮށްލުމަކީ އެއްވެސް ހަމައަކުން ބަލައިގަނެވެން ނެތް ބޮޑު ޖަރީމާއެއް ކަމަށް ވެސް ނަޝީދު ވިދާޅުވި އެވެ.\n"މިއީ [ފަލަސްތީނުގެ އެތައް ބަޔަކު ގަތުލުކުރުމަކީ] އިންސާނީ ހައްގުތަކާ ކަނޑައެޅިގެން ހިލާފަށް ހިންގި ގަތުލުއާންމެއް. ސުލްހަ ގާއިމް ކުރުމަށް އޮތް މަގަކީ މިނިވަން ދެ ދައުލަތް ގާއިމްކުރުން،" ނަޝީދު ވިދާޅުވި އެވެ.\nއިޒްރޭލުން ގައްޒާ ބޯޑަރުގައި ހިންގި ގަތުލު އާންމު ރާއްޖެއިން އަދިވެސް ކުށްވެރި ކޮށްފައި ނުވާތީ ސަރުކާރަށް ވަނީ ފާޑުކިޔުން އަމާޒުވެފަ އެވެ. މީގެ ކުރިން ސަރުކާރަކީ ފަލަސްތީނުގެ މައްސަލައިގައި އެންމެ އަވަހަށް އެކަން ކުށްވެރި ކުރާ ގައުމެވެ.\nރައީސް މުހައްމަދު ނަޝީދު އިޒްރޭލް\nދައުރު ނިމޭއިރު ދަރަނި ކުޑަ ކުރެވޭނެ: ނަޝީދު


Agu heyo Iphone SE Apple in dhahkaalaifi\nއަގު ހެޔޮ، އައިފޯން އެސްއީ އެޕަލްއިން ދައްކާލައިފި\nއެޕަލްއިން މިރޭ ދައްކާލި އައިފޯން 5އެސްއީ-- ފޮޓޯ: ދަ ވާޖް\nވަރުގަދަ ފީޗާތަކަކާ އެކު އެޕަލް ކުންފުނީގެ އާ ފޯން އައިފޯން އެސްއީ އެޕަލްއިން ދައްކާލައިފިއެވެ. އެ ފޯން ބާޒާރަށް ނެރޭނީ މި މަހުގެ 31ގަ އެވެ.\n"ލެޓް އަސް ލޫޕް ޔޫ އިން" ގެ ނަމުގައި ކެލެފޯނިޔާގައި ހުންނަ އެޕަލްގެ މައި އިދާރާގައި ބޭއްވި ހާއްސާ ހަފްލާގައި ދައްކާލި އައިފޯން ފައިއެސްއީ އަކީ އައިފޯން 5އެސް އަދި 5ސީ ގެ ފަހުން ބާޒާރަށް ނެރޭ4އިންޗީގެ ފުރަތަމަ ފޯނެވެ. އެޕަލްގެ ފުރަތަމަ ޕްރޮޑަކްޓްގެ ގޮތުގައި ނެރުނު މި އާ އައިފޯންގައި 12 މެގަޕިކްސެލްގެ ކެމެރާއެއް ވަނީ ހިމެނެއެވެ. އެޕަލްއިން ބުނާ ގޮތުގައި މި ފޯންގައި ހިމެނިގެންދާނެ ގިނަ ފީޗާސް ތަކަކީ އެޕަލް އިން މީގެ ކުރިން ނެރުނު އައިފޯން 6އެސް ގެ ފީޗާސްތަކެވެ. އެގޮތުން މި ފޯންގައި ފައިވް އެސްއަށް ވުރެ ދެ ގުނަ ހަލުވި، 64 ބިޓްގެ އޭ9 މައިކްރޯޕްރޮސެސާ އަކާއި އެމް9 މޯޝަން ކޯރޯޕްރޮސެސާއެއް ވަނީ ހިމަނައިފަ އެވެ. މިފޯނުން 4ކޭ ވީޑިއޯ ކުރުމުގެ ގާބިލްކަން ވެސް ވަނީ ދީފަ އެވެ.\nމިފޯންގެ ކުލަތަކަކީ ރޯސް ގޯލްޑްގެ އިތުރަށް، ސިލްވާ އާއި ގޯލްޑް އަދި ކަޅު ކުލަ އެވެ.\nމި ފޯންގެ އޯޑަރުތައް ނަގަން ފަށާނީ މިމަހު 24ވަނަ ދުވަހުން ފެށިގެންނެވެ. މި ފޯން ވިއްކުމަށް ހަމަޖެހިފައިވަނީ 16 ޖީބީ 399 ޑޮލަރަށް އަދި 64 ޖީބީ 499 ޑޮލަރަށެވެ.\nމިފޯންގެ އިތުރުން އެޕަލް އިން ވަނީ 9.7 އިންޗީގެ އައިޕެޑް ޕްރޯވެސް ދައްކާލައިފައެވެ. މި އައިޕެޑް ޕްރޯ އާއި އެކު ސްމާޓް ކީބޯޑަކާއި ފަންސުރެއްވެސް ވަނީ ނެރެފަ އެވެ. އައިޕެޑް ޕްރޯގައިވެސް އޭ9ގެ މައިކްރޯޕްރޮސެސާއެއްގެ އިތުރުން4ސްޕީކަރެއްވެސް ހިމެނޭނެއެވެ.\nއެޕަލްއިން މިރޭ ދައްކާލި އައިޕެޑް ޕްރޯ-- ފޮޓޯ: ދަ ވާޖް\nއައިޕެޑް ޕްރޯވެސް ބާޒާރަށް ނެރެން ހަމަޖެހިފައިވަނީ މިމަހުގެ 31 ވަނަ ދުވަހުއެވެ. އަދި ޕްރީއޯޑާ ކުރުމުގެ ފުރެސަތު އެޕަލް އިން މިމަހު 24ވަނަ ދުވަހު ހުޅުވާލާނެއެވެ. އެގޮތުން އައިޕެޑް ޕްރޯވެސް ނެރޭނީ އައިފޯން 5އެސްއީ އާ އެއްކޮށެވެ. އައިޕެޑް ޕްރޯ ވިއްކުމަށް ހަމަޖެހިފައިވަނީ 32 ޖީބީ 599 ޑޮލަރަށާއި 128 ޖީބީ 749 ޑޮލަރަށް އަދި 256 ޖީބީ 899 ޑޮލަރަށެވެ.\nމިރޭ ބޭއްވި އިވެންޓުގައި އެޕަލްއިން ވަނީ އައިއޯއެސް 9.3 ވެސް އިއުލާން ކޮއްފައެވެ. މި އައިއޯއެސް އިން ރޭގަނޑު ވުމުން ޑިވައިސް ޑިސްޕްލޭގެ ނޫކުލަ މަޑުކޮއްދެއެވެ. ހަމައެގޮތުން މި އައިއޯސްގެ އެހީގައި އެޕަލްގެ ނޯޓްސްގެ އެޕްގެ ބޯނުން ނޯޓްސް ތަކެއްގައި ޕާސްވޯޑް ޖަހާލެވޭނެއެވެ. އައިޕެޑް ޕްރޯގެ ވެސް ރޯސް ގޯލްޑް ކުލަ ބާޒާރަށް ނެރެން އެޕަލް އިން ވަނީ ނިންމާފައެވެ.\nއެޕަލްއިން މިރޭ ދައްކާލި އައިއޯއެސް 9.3ގެ ފީޗާސްތަށް-- ފޮޓޯ: ދަ ވާޖް\nއޭގެ އިތުރުން އެޕަލް ވޮޗްގެ ބޭންޑަށް ވަނީ ބަދަލުތަކެއް ގެނެސް ހަތަރު ކުލައެއްގެ ބޭންޑް ހިމެނޭ ގަޑިތަކެއްވެސް ދައްކާލައިފައެވެ. އެޕަލް ކެއާ ކިޓް ގެ ނަމުން މިރޭ ވަނީ މީހާގެ ސިއްހީ ހާލަތު ދެނެގަނެވޭ އެޕްލިކޭޝަނެއް ވެސް ނެރެފައެވެ.\nއެޕަލްއިން މިރޭ އައިއޯއެސް 9.3-- ފޮޓޯ: ދަ ވާޖް


Faafu. Nilandhoo gai miskitheh imaaraih kurumuge ehbasvumugai soikohffi | ThePress\nނިލަންދޫގައި 500 މީހުންގެ ޖަގައިގެ މިސްކިތެއް އަޅަނީ\n18 January 2022, 17:28\nނިލަންދޫގައި މިސްކިތެއް އިމާރާތްކުރުމުގެ އެއްބަސްވުމުގައި ސޮއިކުރުން / ފޮޓޯ: އިސްލާމިކް މިނިސްޓްރީ\nފ. ނިލަންދޫގައި މިސްކިތެއް އިމާރާތްކުރުމުގެ އެއްބަސްވުމުގައި މާލާ ހައި ރައިޒިން ޕްރައިވެޓް ލިމިޓެޑާއެކު އިސްލާމިކް މިނިސްޓްރީ އިން ސޮއިކޮށްފިއެވެ.\nމިނިސްޓްރީން ބުނީ މާލާ ހައި ރައިޒިން ޕްރައިވެޓް ލިމިޓެޑްގެ ފަރާތުން މި އެއްބަސްވުމުގައި ސޮއިކުރައްވާފައި ވަނީ އެކުންފުނީގެ މެނޭޖިން ޑިރެކްޓަރު އަލީ އިސްމާއިލް ކަމަށެވެ. އަދި މިނިސްޓްރީގެ ފަރާތުން މި އެއްބަސްވުމުގައި ސޮއިކުރައްވާފައި ވަނީ، މިނިސްޓާ ޑރ. އަހްމަދު ޒާހިރު އަލީ ކަމަށް މިނިސްޓްރީން ބުނެއެވެ.\nމި މިސްކިތުގެ އަމަލީ މަސައްކަތް ފެބްރުއަރީ 14، 2022 ވަނަ ދުވަހު ފެށުމަށް ހަމަޖެހިފައި ވާއިރު 365 ދުވަސްތެރޭގައި ނިންމާ ގޮތަށް ހަމަޖެހިފައިވާ ކަމަށް މިނިސްޓްރީން ވަނީ ބުނެފައެވެ.\nމިނިސްޓްރީން ބުނީ ދިވެހި ދައުލަތުން 11.8 މިލިއަން ރުފިޔާ ހަރަދުކޮށްގެން ހަދާ މި މިސްކިތަކީ 500 މީހުންގެ ޖާގައިގެ މިސްކިތެކެވެ. އަދި މި މިސްކިތުގައި އަންހެނުންނަށް ނަމާދުކުރެވޭނެ އިންތިޒާމް ވެސް ހަމަޖެހިފާ ހުންނާނެ ކަމަށް ބުނެއެވެ.\nމިދިޔަ އަހަރު ތައްޔާރުކުރި ޑިޒައިނަކަށް އިމާރާތް ކުރުމަށް ހަމަޖެހިފައިވާ މި މިސްކިތުގެ މަސައްކަތްތައް ނިމޭއިރު އިއާދަކުރަނިވި ހަކަތަ ބޭނުންކޮށްގެން މިސްކިތް އޭސީކުރުމަށް ވެސް ހަމަޖެގިފައިވާ ކަމަށް މިނިސްޓްރީން ވަނީ ބުނެފައެވެ.\nމިނިސްޓްރީން އިތުރަށް ބުނީ، މިސްކިތުގައި ފާހާނާ، ވުޟޫކުރާބައި ގުދަން އަދި މުންނާރެއް ވެސް ހުންނާނެ ކަމަށެވެ.\nހަބަރު އިސްލާމިކް މިނިސްޓްރީ\n50 ޓަނުގެ ކަދުރު ސައުދީއިން މިނިސްޓްރީއާ ހަވާލުކޮށްފި\nކަދުރު ލިބުނު އިރު ރަމަޟާން މަސް ނިމިއްޖެ\nގުރުއާނާ ބެހޭ މަރުކަޒުގެ ޓީޗަރުންނަށްވެސް ލިބޭނީ ބޮޑުމުސާރަ


Roadha mahuge konme dhuvahaku oxygen rangalhu\nރޯދަ މަހުގެ ކޮންމެ ދުވަހަކު އޮކްސިޖަން ރަނގަޅު\nއޮކްސިޖަން ރެސްޓޯރެންޓްގެ ބުފޭ: ގިނަ ތަންތަން ވަނީ ރޯދަ މަހަށް ތައްޔާރުވެފައި- އަވަސް ފޮޓޯ\nރޯދަ މެނޫ ކަމުދަނީ ކޮން ރަހަ އެއް ހުރީމަ ހެއްޔެވެ؟ ދިވެހި ރަހަ ހެއްޔެވެ؟ ތައި ހެއްޔެވެ؟ ނޫނީ އިންޑިއަން ފުޑު ހެއްޔެވެ؟ މި ހުރިހާ ރަހައެއް ވެސް މި އަހަރު އޮކްސިޖަން ރޯދަ މެނޫގައި ވަނީ ހިމަނާފަ އެވެ. މި އަހަރު އޮކްސިޖަން ރޯދަ މެނޫ ކޮންމެ ދުވަހަކު ވެސް ވަރަށް ހާއްސަވާނެ އެވެ. މި އަހަރުގެ ރޯދަ މަހު އޮކްސިޖަން ރޯދައިގެ ކޮންމެ ދުވަހަށް ހާއްސަވާނެ އެވެ.\n"ކޮންމެ ދުވަހަކު ބަދަލެއް ފެންނާނެ. އަޅުގަނޑުމެންގެ ރޯދަ މެނޫ މިއަހަރު ވެސް ހަދާފައި މިވަނީ ހުރިހާ އުމުރު ފުރާތަކެއްގެ މީހުންނަށް ހާއްސަވާ ގޮތަށް،" އޮކްސިޖަން އިން ވާހަކަ ދެއްކި ސީނިއަ އޮފިޝަލަކު ވިދާޅުވި އެވެ.\nރޯދަ މަހަށް ހާއްސަކޮށް އޮކްސިޖަން ރެސްޓޯރެންޓުން ވިއްކާ މެނޫގެ އަގަކީ 220ރ. އެވެ. މި އަގަކީ މެނޫގައި ހުރި ވެރައިޓީތަކާ ބަލާއިރު އެކަށީގެންވާ އަގެއް ކަމަށް ބުނެވިދާނެ އެވެ.ސަބަބަކީ މި މެނޫގައި ގިނަ ބައެއްގެ މެދުގައި މަގުބޫލު ގިނަ ބާވަތްތަކެއް ހުރުމެވެ. މި މެނޫގައި ހިމެނޭ އެއް ބާވަތަކީ ލަޒާނިއާއެވެ. ހާއްސަކޮށް ޒުވާނުންނަށް އާއްމުކޮށް ގިނަ ބަޔަކަށް މީރު މި އިޓާލިއަން ކެއުން ވެސް އޮކްސިޖަން މެނޫގައި ހިމެނޭނެ އެވެ.\nއޮކްސިޖަން ބްލޫ: މި އަހަރުވެސް ރޯދަ ވީއްލުން ލިބޭނެ-\nއަގު ބޮޑު ނުކޮށް، ފްރައިޑޭ ސްޕެޝަލް\nހުކުރު ދުވަހަކީ ހާއްސަ ދުވަހެވެ. ހާއްސަކޮށް އާއިލީ ގުޅުން ބަދަހިކޮށް އާއިލާ އެއްކޮށް އުޅޭ ދުވަހެވެ. އެހެންވެ މި އަހަރު ރޯދަ މަހު އޮކްސިޖަން މެނޫގައި ޕްރައިޑޭ ސްޕެޝަލް އެވެ. އަގަށް ބޮޑު ނުކޮށް، ހުކުރު ދުވަހު ފެރައިޓީ ގިނަވާނެ އެވެ. ހާއްސަކޮށް ފޮނި އެއްޗިހީގެ ބާވަތްތަކުގެ ލިސްޓު ދިގުކޮށްލުމަކީ މި ދުވަސް ހާއްސަވާ ސަބަބެވެ.\nފުޓް ކޯޓުގައި ހުޅުވާފައިވާ ބިރިޔާނީ ރޯޔަލް-\nމި ރޯދަ މަހު އޮކްސިޖަންގެ އިތުރުން އޮކްސިޖަން ބްލޫ އާއި ބިރިޔާނީ ރޯޔަލް އިންވެސް ވަނީ ހާއްސަ މެނޫ ތަކެއް ނެރެފަ އެވެ. މިގޮތުން ބިރިޔާނީ ރޯޔަލް ހާއްސަ ވަނީ ބިރިޔާނީ ގެ ހާއްސަ ރަހަތަކަށެވެ. ރޯދަ މަހުގެ ކޮންމެ ދުވަހަކު ވެސް ބިރިޔާނީ ރޯޔަލްގައި ތަފާތު ބިރިޔާނީގެ އާ ރަހައެއް ލިބެން ހުންނާނެ އެވެ.\nއޮކްސިޖަން ކެފޭ އެޑްވަޓޯރިއަލް ރޯދަ މަސް\nރޯދަ ވީއްލުން ދޭން އޮކްސިޖަން ތައްޔާރު!\nހެޕީމާކެޓުން ފިނިކުރި ބާވަތްތަކުގެ އަގު ހެޔޮކޮށްފި\nރޯދައަށް އަގުހެޔޮކޮށް މުދާ ވިއްކަން ރެޑްވޭން ތައްޔާރު


Maldivian Airline Ah Bainalaguvaamee Award Eh - Vaguthu\nމޯލްޑިވިއަން އަށް ބައިނަލްއަގުވާމީ އެވޯޑެއް ލިބިއްޖެ\nކެނެޑާގެ ޑި ހަވިލޭންޑް އެއާކްރާފްޓް އޮފް ކެނެޑާ ލިމިޓެޑުގެ އެންމެ އިތުބާރު ކުރެވޭ އެއާލައިންގެ އެވޯޑު މޯލްޑިވިއަނަށް ލިބިއްޖެއެވެ.\n"އެއާކްރާފްޓް ރިލެއިބިލިޓީ އެވޯޑް 2019" ރާއްޖޭގެ ގައުމީ އެއާލައިން މޯލްޑިވިއަނަށް ލިބުނީ ބަރާބަރަށް ގަޑިއަށް ފުރާ އެއާލައިނަކަށްވާތީއެވެ.\nމި އެވޯޑް މޯލްޑިވިއަން އަށް ލިބިފައި ވަނީ މިމަހުގެ 25 ވަނަ ދުވަހުއެވެ. މި އެ ވޯޑް ދީފައި ވަނީ 100-300 ދެމެދުގެ މަރުކާގެ ފްލައިޓުތަކުގެ ގިންތީން އޯޝިއާނާ ރީޖިއަނުން ހޮވާލެވުނު އެއާލައިނެއްގެ ގޮތުގައެވެ.\nމޯލްޑިވިއަން އަށް މި އެވޯޑް ލިބިފައި ވަނީ ޑޭޝް-8 ގެ ކެޓަގަރީންނެވެ. މި އެވޯޑް ސިން ޑި ހަވިންލޭންޑުން ބުނެފައިވާ ގޮތުގައި ޑޭޝް-8 މަރުކާގެ ބޯޓުފަހަރަކީ ތެޔޮ ހަރަދު ކުޑަ ބޯޓުތަކެކެވެ.\nޔޫރަޕް ރީޖަނުގެ އެއާލައިންތަކުގެ ތެރެއިން މި އެވޯޑް ހާސިލް ކޮށްފައި ވަނީ، ވިޑޮރެސް ފްލައިވެސަލްސްކެޕް އެއާލައިނުންނެވެ. މީގެ އިތުރުން އޭޝިއާ ޕެސިފިކު ސަރަހައްދުގެ އެންމެ ރިލައިބަލް އެއާލައިނަށް އޭއެންއޭ ވިންގްސް ހޮވުނުއިރު އެފްރިކާ އަދި މިޑްލްއީސްޓުން ހޮވިފައިވަނީ ޖަމްބޯ ޖެޓްއެވެ.\nމޯލްޑިވިއަން އަންނަނީ މިހާތަނަށް އައި އިރު ވައިގެ ދަތުރުފަތުރު ކުރުމުގައި ގިނަ ކާމިޔާބީތަކެއް ހޯދަމުންނެވެ. އެގޮތުން މިހާރު ފެތުރެމުން އަންނަ ނުރައްކާތެރި ވައިރަސް ކޮވިޑް-19ގެ މބަލިމަޑުކަމުގެ ހާލަތުގައިވެސް މި ސަރަހައްދުގައިވެސް ބަރާބަރަށް ދަތުރުތައް ކޮށްފައިވާ އެއާލައިނެއްގެ ގޮތުގައި މޯލްޑިވިއަން ވަނީ ފާހަގަވެފައެވެ.\nތި އެވޯޑް ދިން ބަޔަކަށް ނޭންގުނަސް މޯލްޑިވިއަންހާ "ގަޑިއަށް ފުރާ" އެެއާރލައިނެއް ނޯންނާނެ ކަން އަހަރުމެން ހުރިހާ ދިވެހިންވެސް ދަންނަން.\nޖޫން 27, 2020 18:33


Unemployment benefits ge vaguthu jehijje | Mihaaru\nރަށެއްގައި ކުނި ކަހަނީ: ވަޒީފާތައް ދަމަހައްޓަން ރަނގަޅު ނިންމުންތަކެއް މުހިންމު -- ފައިލް ފޮޓޯ: މިހާރު\nއަންއެމްޕްލޯއިމަންޓް ބެނެފިޓްސްގެ ވަގުތު ޖެހިއްޖެ\nއިބްރާހިމް އާތިފް ޝަކޫރު\n31 މާޗް 2020 - 10:31 13 comments\nވަޒީފާ ހޯދަން އުޅެ، ވަޒީފާ ނުލިބޭ ފަރާތްތަކަށް ދިނުމަށް ވާހަކަ ދެކެވިފައިވާ އަންއެމްޕްލޯއިންމަންޓް ބެނެފިޓްސްގެ ވަގުތު، ނުމޫސުމުގައި މިވަނީ ބޯމަތި ވެފަ އެވެ.\nދެހާސް ހަތަރު ވަނަ އަހަރުގެ ބޯހިމެނުމުގެ ހިސާބުތައް ބުނާގޮތުން ވަޒީފާގައި އުޅޭ ދިވެހިންގެ އަދަދަކީ 153،762 މީހުންނެވެ. މި އަދަދަށް ވިސްނައިގެން ކުރިޔަށް ހިނގާ ނަމަ، 2020 ވަނަ އަހަރު ފެށުނުއިރު 175،000 އާ ގާތް ކުރާ އަދަދަށް ދިވެހިން، އެކި ވަޒީފާތަކުގައި ތިބޭނެ އެވެ. ތަފާސްހިސާބުތަކުގައި ވަޒީފާއަދާ ކުރާ ފަރާތްތައް ގިންތި ކޮށްފައިވަނީ ސިނާއަތްތަކަށް ނޫން ކަމުން، ރިސޯޓްތައް ބަންދުކުރުމުގެ ސަބަބުން ގެއްލުނީ ނުވަތަ ގެއްލޭނީ ކިތައް ވަޒީފާ ކަމެއް ހިސާބު ޖަހާކަށް ފަސޭހައެއް ނޫނެވެ. ނަމަވެސް، 2014ގެ ބޯހިމެނި ހިސާބުގެެ ރިޕޯޓްގައި ބުނާ ގޮތުން ވަޒީފާގައި އުޅޭ ފަރާތްތަކުގެ 20 ޕަސެންޓް މީހުން މަސައްކަތް ކުރަނީ ޓޫރިޒަމް ސިނާއަތުގައެވެ.\nސީދާކޮށް ޓޫރިޒަމްގެ ސިނާއަތުގައި ވަޒީފާ އަދާ ކުރާ ފަރާތްތަކުގެ އިތުރުން، ރާއްޖޭގެ އެހެން ހުރިހާ ސިނާއަތްތަކަކީ އެ ސިނާއަތާ ގުޅި ލާމެހިފައިވާ ސިނާއަތްތަކެވެ. އެހެންކަމުން، ދައުލަތުގެ އިދާރާތަކުގައި ވަޒީފާ އަދާ ކުރާ ފަރާތްތައް ފިޔަވައި، އެހެން ހުރިހާ ސިނާއާތެއްގައި ވަޒީފާ އަދާކުރާ ފަރާތްތަކަށް ބޮޑުތަނުން ނޭދެވޭ އަސަރު ނުކޮށެއް ނުދާނެ އެވެ. ކުދި އަދި މެދުފަންތީގެ ވިޔަފާރިތަކުގައި މަސައްކަތް ކުރާ ފަރާތްތަކުގެ އިތުރުން ސެލްފް އެމްޕްލޯއީޑް ފަރާތްތަަކަށް ވެސް މިކަމުގެ ނޭދެވޭ އަސަރު ނުކޮށެއް ނުދާނެ އެވެ.\nރިސޯޓެއްގެ ފާލަންމަތީގައި ބަގީއެއް ދުއްވަނީ: ގިނަ ރިސޯޓްތައް މިހާރު ހުރީ ފަޅަށް\nކޮވިޑް 19ގެ ކުރިން، ދުނިޔޭގެ އިގްތިސާދަށް، މިފަހުގެ ތާރީހެއްގައި އެންމެ ބޮޑަށް ގެއްލުން ލިބުނީ 9/2008 ގެ ރިސެޝަންގަ އެވެ. އެފަހަރު، ދުނިޔޭގެ ބޮޑެތި ހުރިހާ ގައުމަކުންމެ، އިގްތިސާދަށް ދިރުން ގެނައުމަށްޓަކައި ސްޓިމިޔުލަސް ޕާރުސަލްތައް އިއުލާނުކޮށް ހިންގި އެވެ. ނަމަވެސް އެ ދުވަހުގެ ތަޖުރިބާއަކީ ބޮޑެތި ކުންފުނިތަކާއި ބޭންކްތަކަށް ދޫކުރެވުނު ބޮޑެތި އަދަދުތަކުން ފައިދާ ނެގީ އެ ކުންފުނިތަކާއި ބޭންކުތަކުގެ ވިޔަފާރި ކުރިއެރުވުމަށް ކަމެށެވެ. ބޮޑެތި ވިޔަފާރިވެރިންގެ ތަންމައްޗަށް ކަފަ ގިނަކުރަން ކަމެވެ. އެހެންކަމުން، ކޮވިޑް 19 އާ ގުޅިގެން ދުނިޔޭގެ ގައުމުތަކުން، ހާއްސަކޮށް އެމެރިކާއިން، ދެ ދުވަހަކަށް ލަސްވެގެން ވެސް، އިއުލާނުކުރި ޕާރުސަލުގެ އެންމެ ބޮޑު ތަފާތަކީ، ސީދާ ރައްޔިތު މީހާގެ އެކައުންޓަށް އެހީ ފޯރުވައިދިނުމަށް ކުރެވިފައިވާ މަސައްކަތެވެ. ރައްޔިތު ކޮންމެ މީހެއްގެ ޖީބަށް 1200 ޑޮލަރު، ދެމަފިރިއަކަށް ނަމަ 2،400 ޑޮލަރު އަދި ކުއްޖަކަށް 500 ޑޮލަރު، ސީދާ އެ ފަރާތަށްް ރައްދުކުރުމަށް ނިންމުމެވެ. ސޯޝަލް ސިކިޔުރިޓީ އަށް އެހީވުމާއި ޕޭރޯލުން މަދުވާ އަދަދު ހަމަކޮށްދިނުމެވެ.\nދައުލަތުން އިއުލާން ކުރެއްވި ސްޓިއުމިޔުލަސް ޕާރުސަލުގައި ޓޫރިޒަމްގެ ސިނާއަތަށް ލުއި ދިނުމަށް ވިޔަފާރިތަކަށް ލޯނު ދިނުމަށާއި އަދި އެފަދަ ލޯނުތަކަށް ކޮލިފައި ވުމަށްޓަކައި، މުއައްޒަފުން ވަކިނުކޮށް ގެންގުޅެން ޖެހޭނެ ކަމަށް ވަނީ އިއުލާނު ކޮށްފަ އެވެ. ނަމަވެސް އާހިރުގައި، ވިޔާފާރި އަށް އެންމެ ފައިދާ ކުރާނެ މަގުން ނޫން ގޮތަކަށް ހިނގައި، ދުރުގޯޅިއެއް އަޅަައިގެން ދަތުރުކޮށްފާނެ ކަމަށް ވިސްނުމަކީ ރަނގަޅު ފާލެއް ނޫނެވެ.\nލޯނުގެ ނުވަތަ އިންޓަރެސްޓްގެ ކުޑަބޮޑުމިނުގެ ސަބަބުން، މި ވަގުތު ރިސޯޓްތައް ހިނގައެއް ނުގަންނާނެ އެވެ. ރިސޯޓްތައް ހިނގަން ފަށައި ގެސްޓް ހައުސްތަކުގެ ބޮކިތައް ދިއްލި، ޑައިވިން ދޯނިތަކާއި ސަފާރީތައް ނަގިލި ނަގާނީ ޗުއްޓީ އަށް މީހުން ދަތުރުކުރަން ފެށުމުންނެވެ. އެ ދުވަހެއް އަންނަތަން ފެނުމުން، އެހީ އަށް ބޭނުން ނަމަ، ބޮޑެތި ވިޔަފާރިތަކުގައި ލޯނުތައް ނަގާނޭ އެސެޓާއި ހަކަތަ ހުންނާނެ އެވެ. ބޭންކުތަކުން ތިބޭނީ ބޮޑެތި ވިޔާފާރިތަކުންނާއި ބްރޭންޑަޑް ހޮޓާތަކުން ލޯނު ބަލާ އަދޭތޯ ބަލަން، ބިއްލޫރިގަނޑުގައި ލޯޖަހައިގެންނެވެ. ނުވަތަ އެފަދަ ވިޔަފާރިތަކުގެ ދޮރުމަތީގައި ކޭމްޕް ޖަހައިގެންނެވެ. އެކަމަކާ ޝައްކު ކުރާކަށް ނުޖެހެ އެވެ.\nރާއްޖޭގެ ލަގްޒަރީ ރިސޯޓެއް: ރިސޯޓްތަކުގެ ވަރަށް ގިނަ މުވައްޒަފުން ވަނީ ނޯޕޭލީވަށް ދާން ޖެހިފައި -- ފައިލް ފޮޓޯ\nއަޅުގަނޑުމެންގެ ގައުމުގެ ނިޒާމުތައް އަދި ވަނީ އަންއެމްޕްލޯއިމަންޓް ބެނެފިޓްސް ދިނުމަށްޓަކައި ގާއިމުކުރަން ޖެހޭ ނިޒާމުތަކަކަށް ފަހިވެފައެއް ނޫނެވެ. އިންކަމް ޓެކްސް ވެސް ނެގުމަށް ހަމަޖެހިފައި އޮތީ އެޕްރީލްގަ އެވެ. އެެއީ ވެސް 60،000 މަތީ މުސާރަތަކަށެވެ. އެއަށް ވުރެ ކުޑަކޮށް އާމްދަނީ ލިބޭ މީހުންގެ ރިކޯޑްތައް އެއްކުރެވެން ފެށޭނީ އަދި މާފަހުންނެވެ. ޒަކާތަށް ފައިސާ ދޫކުރާ ލިސްޓެއް ގެންގުޅުނު ނަމަވެސް، އެއީ ވެސް މި ވަގުތު ހޯދަން މިއުޅޭ ލިސްޓެއް ނޫނެވެ.\nވަޒީފާ ހޯދަން މަސައްކަތް ކުރާ، ނަމަވެސް ވަޒީފާ ނުލިބޭ ފަރާތްތަކަށް އެހީވުމަކީ ދައުލަތުގެ ވައުދެކެވެ. ވަޒީފާއެއް ހޯދަައި، ވަޒީފާ އަދާ ކުރަމުން ދަނިކޮށް، ވަޒީފާ ދޫކުރަން ޖެހުނު މީހުން، މިއަދު އަޅުގަނޑުމެން އެންމެން ވެސް ދަންނާނެ އެވެ. އެއީ އަޅުގަނޑުމެންގެ ދައްްތައިންނާއި ކޮއްކޮމެން، ރައްޓެހިންނާއި ތިމާގެ މީހުންނެވެ. ވަަޒީފާ އަދާ ކުރިކަމާއި، ގޭގައި މަޑުކުރަން ޖެހުނީ އެ ފަރާތްތަކުގެ އިހުމާލުން ނޫންކަން ސާބިތު ކުރެވޭނެ އެވެ.\nމިފަދައިން ވަޒީފާއިން ބީވެފައިވާ ފަރާތްތަކުގެ މައުލޫމާތު ބައެއް ރަށު ކައުންސިލްތަކުން މިހާރު ވެސް ނަގަން ފަށައިފި އެވެ. އެއީ ފެށުމެކެވެ. އެންމެ ފުރިހަމަ ލިސްޓެއް ނޫން ކަމުގައި ވިޔަސް، މިލިސްޓް މިއަދު ހުރިހާ ކައުންސިލްތަކުން ތައްޔާރު ކުރަން ފެށިއްޖެ ނަމަ މާދަން ނޫން އަނެއް ދުވަހާ ހަމައަށް ލިސްޓްތައް ކޮންމެވެސް މިންވަރަކަށް އެކުލަވާލެވިދާނެ އެވެ. ފުރިހަމަކޮށެއް ނޫނެވެ. ނަމަވެސް ބޭނުން ކުރަން ފެށިދާނެ ލިސްޓެއް އެކުލަވާލައި، އެ ލިސްޓާއިގެެން މަސައްކަތް ފެށިދާނެއެވެ.\nވަޒީފާ ހޯދަން މަސައްކަތް ކުރާ، ނަމަވެސް ވަޒީފާ ނުލިބޭ ފަރާތްތަކަށް އެހީވުމަކީ ދައުލަތުގެ ވައުދެއް. ވަޒީފާއެއް ހޯދަައި، ވަޒީފާ އަދާ ކުރަމުން ދަނިކޮށް، ވަޒީފާ ދޫކުރަން ޖެހުނު މީހުން، މިއަދު އަޅުގަނޑުމެން އެންމެން ވެސް ދަންނާނެ.\nއެހެންކަމުން، އިގްތިސާދު ކޮޅަށް ޖެހުމަށްޓަކައި، ސްޓިއުމިޔުލަސް ޕާރުސަލުގައި ބޮޑެތި ރިސޯޓްތަކަށް ދޫކުރުމަށް ކަނޑައެޅިފައިވާ އަދަދު، އެ ފަރާތްތަކަށް ލޯނުގެ ގޮތުގައި މިއަދު ދޫކުރުމަށްވުރެ، އެ އަދަދުތަކުން، ވަޒީފާ ގެއްލުނު ފަރާތުގެ ޖީބަށް އެހީ ވެވިއްޖެ ނަމަ ގިނަ ފަރުދުންނަށް، އާއިލާތަކަށް، ޖުމްލަކޮށް ގިނަ ރައްޔަތުންނަށް، އާހިރުގައި ގައުމަށް، ކުރާނޭ ފައިދާ ބޮޑުވާނެ ކަމަށް ގަބޫލު ކުރެވެއެވެ.\nނުމޫސުމުގައި މި އޮތީ ވަޒީފާ ހޯދަން މަސައްކަތްކުރި ފަރާތްތަކަށް އަންއެންމްޕްލޯއިންމަންޓް ބެނެފިޓްސް ދިނުމުގެ ދުވަސް އައިސްފަ އެވެ. މިއަދު އެކަމާ އުޅެމާ ބަހީ އެވެ.\nއާތިފަކީ، މިފްކޯ އާއި ސަރުކާރުގެ ބައެއް އެހެން ކުންފުނިތަކުގެ އިސް މަގާމުތައް އަދާކުރެއްވި އަދި އިގުތިސާދީ އެކި މައުލޫއުތަކުގައި ލިއުއްވަމުން ގެންދަވާ ބޭފުޅެކެވެ. އޭނާ އަކީ ދާދި ފަހުން އިނގިރޭސި ބަހުން ނެރެން ފެށި މޯލްޑިވްސް އިކޮނޮމިކް ރިވިއުގެ އެއް ބާނީ އެވެ. ދިވެހި އިގުތިސާދު ދިރާސާކުރަައްވަން އޭނާ ހާއްސަ ސަމާލުކަމެއް ދެއްވަ އެވެ.\nއިތުރު ލިޔުންތައް ކޮލަމް ބޯހިމެނުން ޓޫރިޒަމް ވަޒީފާ ރިސޯޓްތައް ވަޒީފާއާބެހޭ ޓްރައިބިއުނަލް ވަޒީފާ ނުލިބުން ވަޒީފާ ނެތް މީހުންގެ ދަފްތަރު\nވަޒީފާ އާއި މަސައްކަތުގެ ދާއިރާ: އެޖެންޑާގެ ކުރިއަށް\nއޮޅުންބޮޅުން- ވަޒީފާގެ މާރުކޭޓު\nވަޒީފާގެ ގާނޫނަށް ގެންނަ ބަދަލުތަކުން ފެންނަނީ ގޯސްތައް\nކަރަންޓު ނެތި 12 ދުވަސް، ގިނަ އާއިލާ ފަގީރުކަމުގައި\nމަންމަ އަށް ސްމާޓްފޯނެއް ދެވުނީތީ އެމާ މޮޔަހީވޭ!\nއުފާވެރި މަންޒަރެއް: އަމިއްލަ ޖެޓުތަކުން އެއާޕޯޓް ފުރެނީ\nދޯންޏަކަށް ފައިސާ ނުދައްކާތީ ތޫނު ހަތިޔާރާއެކު އަރައިފި\nމުދާ އެތެރެކުރަން ޑޮލަރު ނޫން އެހެން ފައިސާއެއް\nޒިޔާދާގެ ކުރީގެ ފިރިމީހާ ޝާހު މަރުވެއްޖެ\nSocial Science Officer\nPosted on: 25 October 2020\nInternational Union for Conservation of Nature (IUCN) Social Science Officer 25 Oct 2020\nInternational Union for Conservation of Nature (IUCN) Marine Conservation Officer 25 Oct 2020


Dhemafirin Ge Chutty Dhathuru Nimunee Marun - Vaguthu\nދެމަފިރިންގެ ޗުއްޓީ ދަތުރު ނިމުނީ މަރުން!\nއޮސްޓްރޭލިއާގެ ދެމަފިރިން އުސްތަނެއްގައި ސެލްފީއެއް ނަގަން އުޅެނިކޮށް ވެއްޓި މަރުވެއްޖެއެވެ.\nމިހާދިސާ ހިނގާފައިވަނީ ޕޯޗުގަލްގައި، ފަތުރުވެރިންގެ މެދުގައި ވަރަށް މަގްބޫލް ގޮނޑުދޮށެއް އޮންނަ އެރިސީރާ އަވަށުގައެވެ. މިއީ މިސަރަހައްދުގައި ބިނާކޮށްފައިވާ އުސް ފާރުމަތިން މީހުން ވެއްޓި މަރުވި ފުރަތަމަ ފަހަރެއް ނޫނެވެ. މީގެކުރިންވެސް އެ ފާރުމަތިން ވެއްޓި މީހުން މަރުވެފައި ވެއެވެ.\nއުމުރުން 30 އަހަރުގެ އަންހެނަކާއި އުމުރުން 40 އަހަރުގެ ފިރިހެނަކު ވެއްޓި މަރުވީ 30 މީޓަރު މަތިން ކަމަށް ރިޕޯޓްތަށް ބުނެއެވެ. އެދެމެފިރިންގެ ހަށިގަނޑު ފެނިފައިވަނީ އެވަގުތު އެތަން ސާފުކުރަން އުޅުނު މީހަކަށް މިދިޔަ ހޯމަ ދުވަހު އެވެ.\nރާޅާއަޅާ މަގްބޫލް މި ގޮނޑުދޮށަކީ އެތަނުގެ ވަށައިގެން ކަހަލަ ގޮތަކަށް ކުދި ފަރުބަދަތައް ލެވިފައިވާ ގޮނޑުދޮށެކެވެ.\nމިހާތަނަށް ބެލި ބެލުންތަކުން، އެދެމަފިރިން ފާރުމަތިން ވެއްޓުނީ ސެލްފީ ނަގަން އުޅެނިކޮށްކަން އެނގިފައިވާ އިރު އެގޮތަށް އުޅެނިކޮށް އެމީހުންގެ އަތުގައިއޮތް މޮބައިލް ފޯނު އަތުން ދޫވުމުން، ފޯނު ހިފަން އުޅުމުގެ ތެރޭގައި ދެމީހުންވެސް ވެއްޓުނީ ކަމަށް ކަމާއި ބެހޭ ފަރާތްތަކުން ބުނެއެވެ.\nސެލްފީ ނެގުމުގެ ތެރޭގައި ހިނގާފައިވާ ނުރައްކާތެރި ޙާދިސާތައް ފަހަކަށް އައިސްވަނީ އިތުރުވެފައެވެ. ނަގާ ސެލްފީގެ ސަބަބުން، މީހާ މަރުވެ، ނުވަތަ ސީރިޔަސް އަނިޔާތަކެއް ގިނަ އަދަދެއްގެ ބަޔަކަށްވަނީ ލިބިފައެވެ.\nސެލްފީ ނެގުމުގެ ތެރޭގައި، މާޗް 2014 އިން ސެޕްޓެމްބަރު 2016 އަށް މަރުވެފައިވާ މީހުންނަށް ބަލާއިރު އޭގެ ތެރެއިން 60 ޕަސެންޓް ނިސްބަތްވަނީ އިންޑިއާއަށެވެ.\nޖޫން 13, 2018 10:25\nޖޫން 13, 2018 12:00\nފޯނު އުފައްދާ އިރު ފުރަންޓް ކެމެރާ ނުލައި ތައްޔާރު ކުރަން ފެނޭ\nޖޫން 13, 2018 12:25\nއަދިވެސް ސެލްްފިިިި ނެގެެެެެެތޮ ބަލަ!\nޖޫން 13, 2018 12:33\nމާ ފޮނިވާން އުވެންޔާ ވާނީއެހެން\nޖޫން 13, 2018 14:15\nޖޫން 13, 2018 14:44


LED lightah edhumuge furusathu ungoofaarugai hulhuvaalaifi | ungoofaaru.com\nބަނޑޭރިގަނޑު/ޚަބަރު/ލެޑް ލައިޓަށް އެދުމުގެ ފުރުޞަތު އުނގޫފާރުގައި ހުޅުވާލައިފި\nލެޑް ލައިޓަށް އެދުމުގެ ފުރުޞަތު އުނގޫފާރުގައި ހުޅުވާލައިފި\nއިބްރާހީމް ޒަޔާން 11 މާރޗް 2016\n0 108 މިނެޓެއް ނުވަނިސް ކިޔާލެވޭ\nޗައިނާ ސަރުކާރުގެ ހިލޭ އެހީގައި ދިވެހިރާއްޖެއަށް ހަދިޔާ ކުރި ލެޑް ލައިޓަށް އެދި އުނގޫފާރުގައި ނަން ނޯޓް ކުރުމުގެ ފުރުސަތު މި މާޗު މަހުގެ7ވަނަ ދުވަހުން ފެށިގެން ހުޅުވާލެވިފައިވާ ކަމަށް އުނގޫފާރު ކައުންސިލުން ހާމަކޮށްފިއެވެ.\nއުނގޫފާރު ކައުންސިލުގެ ނައިބުރައީސް އަލްފާޞިލް އަލީ އައިމަން އުނގޫފާރު ޑޮޓްކޮމްއަށް މައުލޫމާތު ދެއްވަމުން ވިދާޅުވީ އުނގޫފާރުގައި ކަރަންޓްގެ ޚިދުމަތް ލިބޭ ކޮންމެ ޑޮމެސްޓިކް މީޓަރ ބެހެއްޓިފައިވާ ކަނެކްޝަން އަކަށް5ލައިޓް ދިނުމަށް ހަމަޖެހިފައިވާ ކަމަށެވެ. އަދި މި މާޗު މަހުގެ 16 ވާ ބުދަ ދުވަހުގެ ނިޔަލަށް ބަންދު ނޫން ކޮންމެ ދުވަހެއްގައި ނަން ނޯޓް ކުރުމުގެ ފުރުސަތު އުނގޫފާރު ކައުންސިލުގައި ހަމަޖެހިފައިވާ ހުންނާނެކަމަށެވެ.\nތެލަށް ކުރާ ހޭދަ ކުޑަ ކުރުމަށް ސަރުކަރާރުން ފަށައިވާ “ފަހި އަލި” ޕްރޮޖެކްޓަށް މި މަހު2ވަނަ ދުވަހު ޗައިނާ ސަރުކާރުން ވަނީ 10 މިލިޔަން ރުފިޔާގެ އަގުހުރި ލެޑްލައިޓް ދިވެހި ސަރުކާރާއި ހަވާލު ކޮށްފައެވެ.\nލައިޓް ލިބޭނީ ލައިޓަށް ބޭނުން ވެގެން ނަން ނޯޓް ކުރާ ފަރާތްކަށް އެކަނި ކަމަށް އެނާޖީ މިނިސްޓްރީން ބުނެއެވެ. މަޢުލޫމާތު ލިބިފައިވާ ގޮތުގައި މި މާޗު މަހުގެ 31 އިން ފެށިގެން އަތޮޅުތަކަށް ލެޑްލައިޓްތައް ފޮނުވުމުގެ މަސައްކަތް އެނާރޖީ މިނިސްޓްރީން ކުރަމުން ދާނެއެވެ.\nލެޑް ލައިޓް ހޯދުމަށް ނަންނޯޓުކުރުމަށް ހުޅުވާލި މިފުރުސަތުގައި ގިނަބަޔަކު ނަންނޯޓުކުރަމުން ދާކަން ފާހަގަކުރެވެއެވެ.\nއާދަޔާ ޚިލާފު ބިޔަ ޖަނަވާރެއް މަރުވެފައި އޮއްވާ ފެނިއްޖެ!\nމޯބައިލް ނަމްބަރު ބަދަލުނުކޮށް އޮޕަރޭޓަރު ބަދަލުކުރެވޭ ހިދުމަތް އުނގޫފާރުގައި ދޭން ފަށައިފި


Ungoofaaru Ga MTCC Ge Faraathun Saafu Kurumuge Harakaatheh - Vaguthu\n7 މަސް ކުރިން ( ސެޕްޓެމްބަރު 30, 2021 )\nރ. އުނގޫފާރުގައި އެމްޓީސީސީގެ ފަރާތުން ސާފު ކުރުމުގެ ހަރަކާތެއް ހިންގައިފިއެވެ.\nއެމްޓީސީސީން ބުނީ އެ ކުންފުނީގެ އިޖުތިމާއީ ޒިންމާގެ ދަށުން އުނގޫފާރު ބާ ހިނަވާގޭގެ ތަޅާލެވިފައިވާ ގާތައް އުކާލައި ސާފު ކުރުމުގެ މަސައްކަތާއި ކުނިގޮނޑު ސާފު ކުރުމުގެ މަސައްކަތް މިދިޔަ ހޯމަ ދުވަހު ނިންމާލާފައިވާ ކަމަށެވެ.\nއެ ކުންފުނީގެ އިޖުތިމާއީ ޒިންމާގެ ދަށުން މީގެ ކުރިންވެސް އެކި މަޝްރޫއުތައް ހިންގާފައިވެއެވެ. އެގޮތުން ދާދި ފަހުން އެމްޓީސީސީން ވަނީ ލ. މުންޑޫގައި ސުނާމީގައި ބިމާ ހަމަވި ގެތަކާއި ގާތަށް ނަގައިދީ ސާފު ކޮށްދީފައެވެ. އަދި ގއ. ދާންދޫ އަލަށް އާބާދުވާ ސަރަޙައްދުގެ މަގުތައް ވެސް ސާފުކޮށްފައިވެއެވެ.\nށ. ބިލެތްފަހީގައި ކުނިގޮނޑަށް ދާން އޮންނަ މަގު ސާފު ކުރުމުގެ މަސައްކަތް ވެސް އެމްޓީސީސީން ވަނީ ދާދި ފަހުން ފަށައިފައެވެ.\nމީގެއިތުރުން ހާއްސަ އެހީއަށް ބޭނުންވާ ފަރާތްތަކަށް ހާއްސަކޮށްގެން އާޓިފިޝަލް ބީޗުގައި ވަނީ ރޭމްޕެއް ހަދައިފައެވެ.\nރިއަލް އެސްޓޭޓް ވިޔަފާރިއަށް ވަނުމުގެ ވިސްނުން އެބަހުރި: އާޒިމް\nކަނޑުއޮތްގިރި ބަނދަރު ތަރައްޤީ ކުރުން އެމްޓީސީސީ އަށް\nސެޕްޓެމްބަރު 30, 2021 18:07\nތިރަށުމީހުން ކަންނެތްކަމުން ނުކެރޭ ރަށުތެރެކުނިކަހާލަންވެސް.. މުޅިންވެސް ކޮންމެވެސް ސަރުކާރުގެ ބަޔަކު ނުކުމެ ރަށްގޮޑުވީމަ ސާފްކުރަން ޖެހެނީ.. މުޅިޒޯންގެ މީހުން ބޭސްވެރިކަމަށް އަންނަރަށެއް.. ކުނިގޮޑަކަށްވީމަ ރީއްޗެއްނޫން.. މޭކަޕްކުރިއަސް އަދި ކަމަކުނުދާނެ.. އުޅޭ ތަންވެސް ރީތިކޮށްލީމަ އެންމެންނަށްވެސް ރީތިވާނީ.. ދެން މިހެންބުނީމަ އަވަހަށް އެންމެންވެގެން މަކާލާ..


Dhuniyeygai furathama faharah oorehgge hih insaanakah lahvvaifi - One Online\nޑޭވިޑް ބެނެޓް އަދި ސާޖަން ބާޓްލީ ޕީ. ގްރިފިތު/ފޮޓޯ: ޔުނިވާސިޓީ އޮފް މެރިލޭންޑް ސްކޫލް އޮފް މެޑިސިން---\nދުނިޔޭގައި ފުރަތަމަ ފަހަރަށް އޫރެއްގެ ހިތް އިންސާނަކަށް ލައްވައިފި\nދުނިޔޭގައި ފުރަތަމަ ފަހަރަށް އޫރެއްގެ ހިތް އިންސާނަކަށް ލައްވައި، ބަދަލުކޮށްފިއެވެ.\nއުމުރުން 57 އަހަރުގެ ޑޭވިޑް ބެނެޓް މީގެ ކުޑަ ދުވަސްކޮޅެއް ކުރިން ހެދި7ގަޑިއިރުގެ ދިގު ޓްރާންސްޕްލާންޓު އޮޕަރޭޝަނަށްފަހު ހާލަތު ރަނގަޅުވަމުން އަންނަކަމުގައި އޭނާގެ ޑޮކްޓަރުންގެ ޓީމުން ވަނީ މައުލޫމާތު ދީފައެވެ. މި ޓްރާންސްޕްލާންޓަކީ ބެނެޓްގެ ފުރާނަ ސަލާމަތްކުރުމަށް ހަމައެކަނި އޮތް ފުރުސަތު ކަމަށް ދެކިގެން ކުރި އޮޕަރޭޝަނެއް ކަމަށް ބެނެޓް ވަނީ މީގެ ކުރިން ބުނެފައެވެ.\nފުރާނައަށް ނުރައްކާވެފައިވާ ހިތުގެ ބައްޔެއް ތަހައްމަލުކުރަމުން އަންނަ ބެނެޓް އަށް މިފުރުސަތު ހޯދައިދީފައިވަނީ މެރީލޭންޑް މެޑިކަލް ސެންޓަރ ޔުނިވާސިޓީގެ ޑޮކްޓަރުންގެ ޓީމަކުންނެވެ. އެ ޔުނިވާސިޓީން ކޮށްފައިވާ ދިރާސާގެ އަލީގައި އެ އޮޕަރޭޝަން ކުރުމުގެ ފުރުސަތަކަށް އޭނާގެ ކިބައިން އެދިފައިވަނީ ފުރާނަ ސަލާމަތްކޮށްދިނުމުގެ އުއްމީދުގައެވެ.\nބެނެޓްގެ ހާލަތު ނާޒުކުކަމުން މި އޮޕަރޭޝަން ނުކުރާ ގޮތަށް ޑޮކްޓަރުންގެ ޓީމުން ފުރަތަމަ ވަނީ ނިންމާފައެވެ. މި ޓްރާންސްޕްލާންޓު ހެދުމަށް ބޭނުންކުރި އޫރަކީ އޭގެ ޖެނެޓިކަށް ބަދަލުގެނެވިފައިވާ އޫރެކެވެ. މި ޓީމުގައި ހަރަކާތްތެރިވި ސާޖަން ބާޓްލީ ގްރިފިތު ފާހަގަކުރިގޮތުގައި މި އޮޕަރޭޝަން ކާމިޔާބުކުރެވުމާއެކު ދުނިޔެއަށް ދިމާވެފައިވާ ގުނަވަން ބަދަލުކުރުމުގެ/ޓްރާންސްޕްލާންޓު ހެދުމުގެ ދަތިކަމަށް ހައްލެއް ހޯދައިދިނުމާ ގާތަށް އާދެވިފައިވާކަމަށް ވަނީ ބުނެފައެވެ.\nޓްރާންސްޕްލާންޓު ނުހެދި އެމެރިކާގައި ކޮންމެ ދުވަހަކު 17 މީހުން މަރުވާ ކަމަށާއި އެގައުމުގައި ޓްރާންސްޕްލާންޓަށް ނަން ނޯޓުކޮށްފައިވާ މީހުންގެ އަދަދު 100،000 އަށް ވުރެ މަތީގައި އުޅޭކަމަށް އޭނާ ވަނީ ފާހަގަކޮށްފައެވެ.\nމިދިޔަ އަހަރުގެ އޮކްޓޫބަރުމަހުގެ ތެރޭގައި އެމެރިކާގެ ނިއު ޔޯކުގައި މީހެއްގެ ކިޑްނީ ވަނީ އޫރުގެ ކިޑްނީއަކާ ބަދަލުކުރުމުގެ އޮޕަރޭޝަނެއް ކާމިޔާބުކަމާއެކު ދުނިޔޭގައި ފުރަތަމަ ފަހަރަށް ކޮށްފައެވެ. އެ އޮޕަރޭޝަން ކާމިޔާބުކުރެވުނު ނަމަވެސް އެފަހަރު އޮޕަރޭޝަން ކުރެވުނު މީހަކީ ސިކުނޑި މަރުވެފައިވާ މީހެކެވެ.\nބެނެޓްގެ ހިތް ބަދަލުކުރުމުގެ އޮޕަރޭޝަނަށްފަހު އޭނާގެ ހާލަތު ރަނގަޅުވާނެ ކަމަށް އަންނަނީ އުއްމީދު ކުރަމުންނެވެ. އޮޕަރޭޝަނުގެ ކުރިން ބަލި ހާލަތު ބޮޑުވެ ބެނެޓް އައީ6ހަފުތާ ވަންދެން އެނދުމަތިކުރެވި ދިރިހުރުމަށް މެޝިނުގެ އެހީ ބޭނުންކުރަމުންނެވެ. އަދި އޮޕަރޭޝަނަށް ފަހު މެޝިނުގެ އެހީއަކާ ނުލައި މިހާރު ނޭވާލަމުން އަންނައިރު އޭނާގެ ހާލަތު ޑޮކްޓަރުންގެ ޓީމުން އަންނަނީ ގާތުން ބަލަމުންނެވެ. ނަމަވެސް އޭނާގެ ހާލަތު ކުރިއަށް އޮތްތަނުގައި ވާނެގޮތަކާ މެދު އާއިލާއިން ތިބީ ކަންބޮޑުވުމެއްގެ ތެރޭގައެވެ.


Producer Anjun Rizvi4mahah jalah | Mihaaru\nއަންޖުމް: އޭނާގެ މައްޗަށް ވަނީ ހަތަރު މަހުގެ ހުކުމެއް އިއްވާފައި.\nޕްރޮޑިއުސަރު އަންޖުމް ރިޒްވީގެ މައްޗަށް4މަހުގެ ޖަލު ހުކުމެއް\n13 މެއި 2019 - 08:35\n"އަ ވެނިޒްޑޭ" އާއި "ޖޯން ޑޭ" ފަދަ ފިލްމުތައް ގެނެސް ދިން ޕްރޮޑިއުސަރު އަންޖުމް ރިޒްވީ ކުންފުންޏަކަށް ދައްކަންޖެހޭ ފައިސާތަކެއް ކޯޓް އަމުރާ އެއްގޮތަށް ނުދައްކައިގެން ހަތަރު މަހުގެ ޖަލު ހުކުމެއް އިއްވައިފި އެވެ.\nބޮމްބޭ ހައި ކޯޓުން އޭނާގެ މައްޗަށް ޖަލު ހުކުމެއް އިއްވީ ވައިޓީ ކެޕިޓަލް ޕްރައިވެޓް ލިމިޓެޑް ކިޔާ ކުންފުންޏަކަށް ދައްކަން ޖެހޭ ފައިސާގެ މައްސަލަތަކެއްގަ އެވެ. "ކަތާ" ކިޔާ ފިލްމެއް ހަދަން 2014 ގައި އަނބުރާ ދައްކާ ގޮތަށް ވައިޓީން ނެގި ފައިސާ ނުދައްކައިގެން އެ ކުންފުނުން އަންޖުމްގެ މައްޗަށް ދައުވާކުރީ 2015 ގަ އެވެ. އަދި އޭރު އޭނާ ހަދަން އުޅުނު ފިލްމު މިހާތަނަށް ރިލީޒްކޮށްފައެއް ވެސް ނުވެ އެވެ.\nމި މައްސަލާގައި އަންޖުމް އަށް ހުކުމް އިއްވި ފަނޑިޔާރު ގޯތަމް ޕަޓޭލް ވިދާޅުވީ ފައިސާ ދައްކަން ތަކުރާރުކޮށް، އަންޖުމް އަށް އަމުރުކުރި ނަމަވެސް ކޫސަނި އެތަކެއް ބަހަނާއެއް ދައްކައި، ގިނަ ދުވަސްތަކެއްވެފައިވާ ކަމަށެވެ. އަނެއްކޮޅުން އޭނާގެ މިލްކިއްޔާތާ ބެހޭ ގޮތުން ކޯޓަށް ދޮގު މައުލޫމާތުތަކެއް ވެސް ދީފައިވާ ކަމަށް ފަނޑިޔާރު ވިދާޅުވި އެވެ.\n"އޭނާ ވަނީ ކޯޓްގެ އަމުރާ އެތައް ފަހަރަކަށް ހިލާފުވެ، އަމުރާ އެއްގޮތަށް އަމަލު ނުކޮށް، އެކި ކަހަލަ ބަހާނާތައް ދައްކާފައި،" ގޯތަމް ވިދާޅުވި އެވެ. "އެހެންވެ މި މައްސަލާގައި އަންޖުމްގެ މައްޗަށް ޖަލު ހުކުމެއް އިއްވަން ޖެހުނީ."\nއަންޖުމް ޕްރޮޑިއުސްކޮށްފައިވާ ފިލްމުތަކުގެ ތެރޭގައި "މާތުރު"، "އާހިސްތާ އާހިސްތާ" އަދި "އަ ފްލެޓް" ހިމެނެ އެވެ.\nމިދިޔަ މަހުގެ ތެރޭގައި ބޮމްބޭ ހައި ކޯޓުން ވަނީ ޕްރޮޑިއުސަރު ފައިސާގެ ޓެކްސް އަށް މަކަރު ހެދި މައްސަލައެއްގައި ޕްރޮޑިއުސަރު ފީރޯޒް ނަދިއަދުވާލާ އަށް ތިން މަހުގެ ޖަލު ހުކުމެއް ވެސް އިއްވައިފަ އެވެ.


Laheh nuve JP in Running Mate eh kanda alhaane: Dr. Hussain | Mihaaru\nޖުމްހޫރީ ޕާޓީގެ ކޮންގްރެސް ފެށުމުގެ ރަސްމިއްޔާތުގައި، އެ ޕާޓީގެ އިސް ބައެއް ބޭފުޅުން ކަމަށްވާ (ކ-ވ) ކެންދޫ ދާއިރާގެ މެމްބަރު އަލީ ހުސެއިން، ކެލާ ދާއިރާގެ ކުރީގެ މެމްބަރު ޑރ. އަބްދުﷲ މައުސޫމް އަދި ޖޭޕީގެ ސެކްރެޓަރީ ޖެނެރަލް ސަމީރު ބައިވެރިވެވަޑައިގަންނަވަނީ.---ފޮޓޯ: ނިޝާން އަލީ/މިހާރު\nލަހެއް ނުވެ ޖޭޕީން ރަނިން މޭޓަކު ކަނޑައަޅާނެ: ޑރ. ހުސެއިން\n01 ޖުލައި 2018 - 10:48 109 comments\nރައީސް އަބްދުﷲ ޔާމީން ބަލިކުރުމަށް ކޯލިޝަން އެކުގައި ތިބެ އެމްޑީޕީން ރިޔާސީ ކެންޑިޑޭޓަކު އަދި ޖޭޕީން ނައިބު ރައީސަކު ނެރެން ވަނީ އެއްބަސްވެފަ އެވެ. މި އެއްބަސްވުމާ އެކު އެމްޑީޕީގެ ގައުމީ މަޖިލީހުން ވަނީ، އެ ޕާޓީގެ ރިޔާސީ ކެންޑިޑޭޓަކީ އިބޫ ކަމަށް ފާސްކޮށްފަ އެވެ. ދެން އޮތީ، އިބޫގެ ރަނިން މޭޓަކު ޖުމްހޫރީ ޕާޓީން ކަނޑައެޅުމެވެ.\nނައިބު ރައީސަކަށް އެ ޕާޓީގެ އިސްކޮށް ހަރަކާތްތެރިވެވަޑައިގަންނަވާ ގިނަ ބޭފުޅުންތަކެއްގެ ޝައުގުވެރިކަން ހުރިއިރު، ނައިބު ރައީސަކަށް އެންމެ ކަމުދާ ބޭފުޅުންގެ ނަންތައް ވެސް ސޯޝަލް މީޑިއާގައި އަންނަނީ އާއްމުކުރަމުންނެވެ.\nޖޭޕީ ކޮންގްރެސް ނިންމުމުގެ ހަފްލާގައި (ކ-ވ) ފަޔާޒް އާއި އަމީން އާއި ޑރ. ހުސެއިން ބައިވެރިވެވަޑައިގަންނަވަނީ. -- ފޮޓޯ: އަހުމަދު ނިޝާތު/މިހާރު\nIbu aa eku JP in naibu Raees akah nagaanee kaaku?\nޖުމްހޫރީ ޕާޓީން އެ މަގާމަށް އައްޔަންކުރަން، އެ ޕާޓީގެ އާއްމު މެމްބަރުންނާއި ސިޔާސީ ކަންކަމަށް ޝައުގުވެރިވާ މީހުން އަންނަނީ ނަންތަކެއް ހުށަހަޅަމުންނެވެ. އެންމެ ބޮޑަށް ބަހުސްކުރެވޭ ނަންތަކުގެ ތެރޭގައި ގާނޫނު ވަކީލް، ކެންދޫ ދާއިރާގެ މެމްބަރު އަލީ ހުސެއިން އާއި ޖުމްހޫރީ ޕާޓީގެ ނައިބު ރައީސް ޑރ. އަބްދުﷲ މައުސޫމް އާއި ޑެޕިއުޓީ ލީޑަރުންގެ ގޮތގައި ތިއްބެވި ހުސެއިން އާއި ރައީސް އޮފީހުގެ ކުރީގެ މިނިސްޓަރު އަބްދުﷲ އަމީނާއި ކުރީގެ ސްޓޭޓް މިނިސްޓަރު އަހްމަދު ފަޔާޒް އާއި ކާށިދޫ ދާއިރާގެ މެމްބަރު ފައިސަލް ނަސީމާއި ޖުމްހޫރީ ޕާޓީގެ ސެކްރެޓަރީ ޖެނެރަލް އަހްމަދު ސަމީރާއި އިތުރުން ޖުމްހޫރީ ޕާޓީގެ ލީޑަރު ގާސިމް އިބްރާހީމްގެ އަނބިކަނބަލުން އައިޝަތު ނަހުލާ (އައިޝާ) ހިމެނެ އެވެ.\nހުސެއިން ވިދާޅުވި ގޮތުގައި ނައިބު ރައީސަކު ކަނޑައަޅާނީ ޕާޓީގެ އަސާސީ ގަވާއިދުގައިވާ ގޮތުގެ މަތިން ކައުންސިލުންނެވެ. އެކަމާ ގުޅޭ ގޮތުން މަޝްވަރާކޮށް، ކައުންސިލް ބައްދަލުވުމެއް ބާއްވަން ވަރަށް އަވަހަށް އެޖެންޑާކުރާނެ ކަމަށް ވެސް ވިދާޅުވި އެވެ.\n"އެ މަގާމަށް ޝައުގުވެރިވާ ގިނަ ފަރާތްތަކެއް ތިބުމާއެކު، އެ ހުރިހާ ފަރާތެއްގެ ވެސް މަސްލަހަތު ހުރި ގޮތަށް ދާނީ. އަސާސީ ގަވާއިދުގައި އެބައޮތް އެކަން ކުރިއަށް ގެންދަންވީ ގޮތް،" އޭނާ ވިދާޅުވި އެވެ.\nއޭނާ ވިދާޅުވި ގޮތުގައި، ނައިބު ރައީސަކު ކަނޑައެޅުމާ ގުޅޭގޮތުން އެ ޕާޓީގެ ތެރޭގައި އެއްވެސް ކަންބޮޑުވުމެއް ނެތެވެ. އެ މަގާމަށް ޝައުގުވެރިވާ ބޭފުޅުންނަކީ، ސިޔާސީ ގޮތުން ވިސްނުންތޫނު، އަޚުލާގު ރަނގަޅު ބޭފުޅުން ކަަމަށް ވިދާޅުވި އެވެ.\nސެޕްޓެމްބަރު، 23، ގައި ބާއްވާ ރިޔާސީ އިންތިޚާބުގައި ވާދަކުރައްވާނެ ކަން މިހާތަނަށް އިއުލާންކުރައްވާފައި ވަނީ، ރައީސް ޔާމީންގެ އިތުރުން ކުރީގެ ހޯމް މިނިސްޓަރު އުމަރު ނަސީރާއި ލޯކަލް ގަވަމެންޓް އޮތޯރިޓީގެ ކުރީގެ ނައިބު ރައީސް ހުސެއިން ޝުޖާއު އެވެ.\nއިލެކްޝަންސް ކޮމިޝަނުން ކުރިން ނިންމާފައި އޮތީ، މި މަހުގެ 15 ގައި، އިންތިޚާބުގައި ވާދަކުރަން ހުޅުވާލާ ގޮތަށެވެ. އެކަމަކު އެ މުއްދަތު މި މަހުގެ 22 ނުވަތަ 23 އަށް ފަސްވެދާނެ ކަމަށް އެ ކޮމިޝަނުން ވަނީ ބުނެފަ އެވެ.\nއިތުރު ލިޔުންތައް އެމްޑީޕީ ސިޔާސީ ޕާޓީ ގާސިމް އިބްރާހިމް ޖުމްހޫރީ ޕާޓީ ރައީސް އިބްރާހިމް މުހައްމަދު ސޯލިހް މިނިސްޓަރު ޑރ. ހުސެއިން ރަޝީދު ހަސަން އާއިޝަތު ނަހުލާ (އާއިޝާ)، ޓްރާންސްޕޯޓް މިނިސްޓަރު އަބްދުﷲ އަމީން، ހެލްތު މިނިސްޓަރު


SunOnline: Azza ge wedding dress akee enme dhuvahehge masakatheh: Razee\nއައްޒަގެ ވެޑިން ޑްރެސް އަކީ އެންމެ ދުވަހެއްގެ މަސަައްކަތެއް: ރަޒީ\nމިޙްނާ ނާސިހު 25 Feb 2020, 11:47\nމަސްހޫރު ފެހުންތެރިޔާ ރަޒީ ސަންއަށް މައުލޫމާތު ދެނީ -- ސަން ފޮޓޯ/ ފަޔާޒު މޫސާ\nއަހަރުގެ ބޮޑު ކައިވެނި ކަމުގައިވާ ފިލްމީ ތަރި މަރިޔަމް އައްޒައާއި އަބްދުﷲ މުއާޒްގެ ކަައިވެނި މިދިޔަ ހަފްތާގެ ބުރާސްފަތި ދުވަހު ކުރިއިރު، ހުޅުމާލޭގެ އައުޓްޑޯގައި ބޭއްވިގެން ދިޔަ މި ހިތްގައިމު އަދި ފުރިހަމަ ހަފްލާގައި އެންމެ ގިނަ ބައެއްގެ ސަމާލުކަން ހުއްޓިގެން ދިޔައީ އައްޒަގެ ވެޑިން ޑްރެސް އަށެވެ.\nއައްޒައަކީ ދިވެހި ފިލްމު އިންޑަސްޓްރީގައި މިވަގުތު ހުރި އެންމެ ޑިމާންޑް ބޮޑު އަދި އެހާމެ ތަފާތު ރީތި ހެދުންތަކުގައި ރެޑް ކާޕެޓްތަކުގައި ވިދާލާ ފަންނާނެކެވެ. ހަމައެޔާއެކު، އޭނާގެ ފުރަތަމަ ކައިވެނީގެ ހެދުމުގެވެސް ބޮޑު ކަމާއި މަސައްކަތުގެ އުނދަގޫކަމާއި އެކު އަދި އެހާމެ ރީތިވުމާއެކު، މިފަހަރުގެ ކައިވެނީގެ ހެދުމަށްވެސް ބަލަބަލާ ތިބި މީހުން ވަރަށް ގިނައެވެ.\nއައްޒައާއި މުއާގެ ކައިވެނީގެ ފޮޓޯއެއް--ފޮޓޯ:ފޭސްބުކް\nފެބްރުއަރީ 20 ގައި ބޭއްވުނު ކައިވެނީގެ ހަފްލާއަށް ފަހު މިވަގުތު ހައިޑްއަވޭ ރިޒޯޓުގައި ހަނީމޫންގައި ހުރި އައްޒަވަނީ މިފަހުން އޭނާގެ ކައިވެނީގެ ވެންޑާރސް ހިމެނޭ ހެން ފޮޓޯއެއް އިންސްޓަގްރާމް ކޮށްފަ އެވެ.\nހުޅުމާލޭގެ ބްރެޑްމެޓާސް ގްރީންގައި ކައިވެނި ކުރެވުނު އިރު، ތަނުގެ ޑެކަރޭޝަން ހަދާދީފައިވަނީ ގޯބިގްމޯލްޑިވްސް އިންނެވެ. އަދި އައްޒަގެ މޭކަޕް އެންޑް ހެއާ ހަދާދީފައިވަނީ ނަދާ ސެލޫން އިންކަމުގައިވާއިރު، ވެޑިން ޑްރެސް އަކީ ކުރިންވެސް އޭނާގެ ވެޑިން ޑްރެސް ޑިޒައިންކޮށް ފަހާދިން ރަޒީނާ ތައުފީގް (ރަޒީ) އެވެ.\nސަން އަށް ދިން އިންޓަވިއުއެއްގައި ރަޒީ ބުނީ މިފަހަރު އައްޒަ ބޭނުންވީ ވަރަށް ސިމްޕަލް އޭލައިން ހެދުމެކެވެ.\n"އައްޒަ ބޭނުންވި ގޮތަކަށް އެ ހެދުން ޑިޒައިންކުރީ، އައްޒަބުނި ބައްޕަ ބޭނުމެއް ނުވެއޭ ފަހަތް އެހާ ބޮޑުކޮށް ހުންނަ ހެދުމެއް. އެހެންވެ މަތީ ބައި ބާރުކޮށް ގަޔަށް ރީތިކޮށް ހުރެފައި ތިރި އޭލައިން ހެދުމެއް ވިސްނީ" ރަޒީ ކިޔާދިނެވެ.\nރަޒީ ބުނީ އައްޒަ ޗޫޒް ކުރީ ޑިޒައިންއަކީ މީގެކުރިން އޭނާ ފަހާފައިވާ ޕާޓީ ޑްރެސް އެއްގެ ފަރުމާއެކެވެ. އެ ހެދުން އަސްލަކަށް ބަލައިިގެން ވައިޓް ލޭސްއެއް ބޭނުންކުރަން އައްޒަ ބޭނުންވުމުން، އެންމެ އެކަށޭނަ ލޭސްއެއް ހޯދުމަށް ގިނަ މަސައްކަތްތަކެއް ކުރެވުނެވެ.\nހެދުމުގައި ބޭނުންކޮށްފައިވަނީ ބްރައިޑަލް ސެޓިން އާއި، ވަރަށް ވިދާ ބްރައިޑަލް ލޭސްއެކެވެ. އަދި ހެދުމުގައި ދިގު އަތުގައި ބޭނުންކޮށްފައިވަނީ ނެޓް ލޭސް އެކެވެ. ދެން ބޭނުންކޮށްފައިވަނީ ވަރަށް ވިދާ ރޭދާއެކެވެ.\nމުޅި ހެދުމަށް ހޭދަވީ ކިހާ ވަގުތެއްތޯ ސުވާލުކޮށްުމުން ރަޒީ ބުނީ، ހެދުން ފެހުމަށް ހޭދަވީ އެންމެ ދުވަހެއް ކަމަށެވެ. އެހެންނަމަވެސް ޑިޒައިން ފައިނަލް ކުރުމަށް2ހަފްތާ ނެގިއިރު، ރަޒީއާއި ހެދުން ހަވާލްކުރިތާ3ދުވަސްތެރޭ ހުރިހާ ކަމެއް ވަނީ ނިންމާލާފައެވެ.\nކައިވެނީގެ ހަފްލާއާޢި، އައްޒަގެ ހެދުމާއި ކިތަންމެހާވެސް ގުޅިފައި ރީއްޗެވެ. ރަޒީ ބުނާގޮތުން އައްޒަގެ ވެޑިންޑްރެސްއަކީ ހަމަ އައްޒަކަހަލަ ލޯބި ހެދުމެކެވެ.\n" ވަރަށް ގިނަ މީހުން ހެދުން ރީތިވެގެން ކޮމެންޓް ކުރި. ގިނަ މީހުން ބުނި ހީކޮށްގެން ތިބީ ވަރަށް ގޮތްބޮޑު ހެދުމަކަށް ކަމަށް އެކަމަކު ސިމްޕަލްވެފައި ވަރަށް ރީތިކަމަށް. އެ ހެދުމަކީ ހަމަ އައްޒަކަހަލަ ލޯބި ހެދުމެއް"\nހަމައެޔާއެކު ރަޒީ ބުނާގޮތުން އޭނާއަށްވެސް މިހެދުން އެތަށް ގޮތަކުން ހާޢްސަ އެވެ. އައްޒަގެ ވެޑިން ޑްރެސްއަށްވުމާއެކު، މި ހެދުމުގައި ރަޒީވަނީ މީގެކުރިން އޭނާ ބޭނުންކޮށްފައިނުވާ ބައެއް ޓެކްނިކްސް ތަކެއްވެސް ބޭނުންކޮށްފައެވެ. މިގޮތުން ހެދުމުގެ ކަރު ބޭނުންވި ވަރަށް ހުރެފައި، އެހާމެ ބޮޑަށް ރީިތިކޮށް ހިފެހެއްޓުމަަށްޓަކައި ރަޒީ ސަމާލުކަންދީފައި ވެއެވެ. އަދި ހެދުން ހިފެހެއްޓުމަށްޓަކައި ހަމައެކަނި ސީކްރެޓް ޒިބެއް ހަރުކުރުމުގެ އިތުރަށް، އެތެރެއަށް ވަނީ ބުޅިގަނޑުވެސް ލެވިފައެވެ.\nއައްޒަގެ ހެދުމުގެ އަގަކީ ވިހިހާސް ރުފިޔާއެވެ. ނަމަވެސް އައްޒައަކީ ރަޒީ ކަލެކްޝަންގެ ބްރޭންޑް އެމްބެސެޑަރަށްްވުމުން މިފަހަރުގެ ވެޑިން ޑްރެސްއަކީވެސް އަގަކާއި ނުލާ ރަޒީ ކޮށްފައިވާ މަސައްކަތެކެވެ.\nޑިޒައިނަރު ރަޒީނާ ތައުފީގު\nދިވާސް އިން އާ އަހަރަށް ރެޑް ކާޕެޓް އިވެންޓެއް